text:
༄༅། །གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས། པར་གཞི་དང་པོ།
(གསོ་རིག་མཁས་དབང་རིམ་བྱོན་གྱི་དཀར་ཆག)
གསོ་རིག་ཀུན་འདུས་ལས་བཤུས།
བོད་ཀྱི་རིག་གནས་ཆེ་བ་ལྔའི་ཡ་གྱལ་དུ་གྱུར་པའི་གསོ་བ་རིག་པ་ནི་ཡུན་རིང་གི་ལོ་རྒྱུས་ལྡན་ཞིང་། བོད་མི་རིགས་ཀྱིས་གནའ་རབས་ནས་བཟུང་ནད་རིགས་སྣ་ཚོགས་འགོག་སྲུང་དང་སྨན་བཅོས་བྱས་པའི་ལག་ལེན་ཁྲོད་ཐོབ་པའི་ཉམས་མྱོང་རྣམས་ཕྱོགས་བསྡོམས་མཛད་པའི་རྨང་གཞིའི་སྟེང་། རིམ་བཞིན་ལོ་རྒྱུས་འཕེལ་འགྲོས་བརྒྱུད་རིམ་ནང་རྒྱ་གར་དང་རྒྱ་ནག་གིས་གཙོས་པའི་ཁྱིམ་མཚེས་རྒྱལ་ཁབ་ཁག་གི་གསོ་དཔྱད་རིག་པའི་སྙིང་བཅུད་མང་པོ་བསྡུ་ལེན་གྱིས་རྒྱུན་ཆད་མེད་པར་ཁ་སྐོང་དང་འཕེལ་རྒྱས་གོང་འཕེལ་གཏོང་བ་བཅས་ཀྱི་ཐབས་ལམ་ལ་བརྟེན་ནས་གསར་བཏོད་མཛད་པ་ཞིག་ཡིན་པས། དཔྱད་བཟོད་ཅིང་ཡང་དག་པའི་རིག་པའི་གཞུང་ལུགས་ཀྱི་ལྟ་གྲུབ་དང་རབ་ཏུ་ཕྱུག་པའི་ལག་ལེན་གྱི་ཉམས་མྱོང་ཟུང་འབྲེལ་གྱི་མི་རིགས་རང་ཉིད་ཀྱི་དམིགས་བསལ་ཁྱད་ཆོས་ལྡན་པ་ཞིག་ཀྱང་ཡིན་པས། དེང་སྐབས་བོད་སྨན་གྱི་སྙན་གྲགས་ཀྱང་འཛམ་གླིང་གི་ཤར་ནུབ་ཡུལ་གྲུ་གང་སར་ཁྱབ་སྟེ་དར་རྒྱས་ཆེ་བའི་རྒྱལ་ཁབ་ཁག་གི་ནང་དུ་ཡང་དེར་ཤེས་རྟོགས་དང༌། སློབ་སྦྱོང༌། ཞིབ་འཇུག་བཅས་་བྱེད་བཞིན་ཡོད།
བོད་ཀྱི་གསོ་བ་རིག་པ་འདི་ཉིད་ཇི་ལྟར་བྱུང་བ་དང་འཕེལ་བའི་ཚུལ་རྣམས་ཅུང་ཟད་གསལ་ཞིང་བརྒྱུད་རིམ་དང་ལྡན་པའི་སྒོ་ནས་སྟོན་ཐུབ་པའི་ཕྱིར་གནའ་བོའི་ལོ་རྒྱུས་ཀྱི་ཡིག་རྙིང་ཁག་ལ་གཞི་བཅོལ་ཏེ་བོད་ཀྱི་རང་བྱུང་ཁམས་ཆགས་ཚུལ་དང༌། མིའི་འགྲོ་བ་བྱུང་བའི་ལོ་རྒྱུས་མདོ་ཙམ་བརྗོད་པ་ནས་གླེང་བར་བྱ་བ་ལ།
དེ་ཡང་སྔོན་གྱི་ལོ་རྒྱུས་ཡིག་རིགས་རྣམས་སུ་འཁོད་པར་གཞིགས་ན་བོད་ཡུལ་ནི་གདོད་མའི་དུས་སུ་ཆུ་བོའི་གཏེར་ཆེན་པོ་འབའ་ཞིག་ཡིན་པར་གྲགས་པ་དང༌། དེ་རྗེས་ཀོང་གི་ཆུ་བརླག་ཅེས་པའི་ཟོམ་བྱུང་བས་ཆུ་བོ་རྣམས་རིམ་བཞིན་ཁ་བྲི་སྟེ་རིམ་པས་ས་གཞིའི་རྣམ་པ་དང༌། སྲོག་ཆགས། རྩི་ཤིང་ནགས་ཚལ་ཆགས་པ་བཅས་ཀྱིས་འཛམ་གླིང་གི་གཙུག་ཏོར་ལྟ་བུ་རི་མཐོ་ཞིང༌། ས་གཙང་བ། བསིལ་ལ་མཛེས་པའི་ཡུལ་ཁམས་ཁྱད་འཕགས་ཅན་གངས་རིའི་ཕྲེང་བས་ཀུན་ནས་བསྐོར་བའི་ཁ་བ་ཅན་འདི་དག་བྱུང་ཚུལ་སྐོར་ལ་དཔའ་བོ་གཙུག་ལག་ཕྲེང་བས་མཛད་པའི་མཁས་པའི་དགའ་སྟོན་ནང༌། སྟོད་ཀྱི་མངའ་རིས་སྐོར་གསུམ་རྫིང་གི་ཚུལ། །བར་གྱི་དབུས་གཙང་རུ་བཞི་ཡུར་བ་འདྲ། །སྨད་ཀྱི་མདོ་ཁམས་སྒང་དྲུག་ཞིང་ལྟ་བུ། །ཀུན་ཀྱང་ཆུ་ཡི་རྒྱ་མཚོར་གྱུར་པའི་ནང༌། །ཀོང་གི་ཆུ་བརླག་ཅེས་བྱའི་ཟོམ་བྱེ་བས། །རུ་བཞི་ཆུ་ཡིས་གང་བ་དེ་རུ་ཐིམ། །ཆུ་ཕྲན་གཞན་ཡང་དེ་ལྟར་ཐིམ་པ་ཡིས། །བོད་ཁམས་ཡུལ་གྱི་རྣམ་པ་གསལ་པོར་དོད། །མངའ་རིས་སྐོར་གསུམ་ཤྭ་རྐྱང་རི་དྭགས་གླིང༌། །བར་གྱི་རུ་བཞི་སྟག་གཟིག་གཅན་གཟན་གླིང༌། །སྨད་ཀྱི་སྒང་དྲུག་འདབ་ཆགས་བྱ་ཡི་གླིང༌། །ཞེས་གསུངས་པ་ལྟར་བོད་ཀྱི་ཡུལ་ཁམས་དེ་གནའ་སྔ་མོར་ཆུ་གཏེར་ཆེན་པོ་ཡོངས་སུ་གང་བ་ཞིག་ཡིན་པའི་བཤད་ཚུལ་ལ་སྒྲུབ་བྱེད་ཡོད་པར་ལུང་རིགས་མན་ངག་ཚད་མ་གསུམ་གྱིས་དཔང་པོ་འཕེར་བ་ཞིག་བྱུང་བར་བརྟེན་དེང་སྐབས་ཀྱི་ཚན་རིག་པ་རྣམས་ཧ་ཅང་ཡིད་ཆེས་ཀྱི་གནས་སུ་གྱུར་ཡོད།
དེ་རྗེས་བོད་ཀྱི་ཡུལ་ཁམས་ཀྱི་རང་བྱུང་ཁོར་ཡུག་ལ་འགྱུར་བ་བྱུང་བ་དང༌། ས་ཁམས་ལ་འགྱུར་ལྡོག་བྱུང་བའི་གོ་རིམ་བརྒྱུད་གངས་ལྗོངས་འདི་ཉིད་དུ་སྤྲེའུ་དང་བྲག་སྲིན་འདུས་པ་ལས་མི་བརྒྱུད་ཐོག་མར་བྱུང་བ་དང༌། དེ་དག་རིམ་བཞིན་འཕེལ་ཞིང་དར་བ་ལས་མཐར་འགྲོ་བ་མིའི་རིགས་བསྐྱེད་བསྲིང་ཡོང་བའི་རྒྱལ་ཁམས་སུ་གྱུར་པའི་ལོ་རྒྱུས་ཀྱང་ཆེས་གསལ་བ་ཞིག་ཡོད་ཅིང༌། དེ་དག་གི་ཁུངས་དང་ལོ་རྒྱུས་ར་སྤྲོད་ཀྱི་དཔང་པོ་ནི་དེང་སྐབས་བོད་ཡུལ་སྟོད་སྨད་བར་གསུམ་གྱི་ས་འོག་ནས་བཏོན་པའི་གདོད་མའི་མི་བཟོས་རྡོ་ཆས་རྙིང་པ་དང་། འདྲ་གཟུགས། མི་རུས་སོགས་མང་དག་ཅིག་རྙེད་པ་རྣམས་ལ་གནའ་རྫས་རྟོག་ཞིབ་མཁས་པ་མང་པོས་ཚན་རིག་ཐོག་ནས་བརྟག་དཔྱད་ཞིབ་ཕྲ་བྱས་པ་བརྒྱུད་བོད་ཡུལ་དུ་ལོ་ཁྲི་ཕྲག་གི་གོང་ནས་མིའི་རིགས་འཚོ་གནས་ཡོད་པ་ར་འཕྲོད་པ་མ་ཟད། གནའ་བོའི་བོད་མི་ཚོས་དུས་ཡུན་ཤིན་ཏུ་རིང་པོའི་འཚོ་གནས་ཁྲོད་ནད་རིགས་སྣ་ཚོགས་ལ་སྨན་བཅོས་དང་སྔོན་འགོག་སོགས་ཀྱི་ཤེས་བྱ་རིམ་བསགས་བྱས་ཏེ་བོད་ཀྱི་གསོ་རིག་གི་ས་བོན་ནམ་རྨང་གཞི་གསར་བཏོད་བྱུང་ཡོད།
བོད་ཀྱི་གསོ་དཔྱད་ཀྱི་ཐོག་མའི་འབྱུང་ཁུངས།
དེ་ཡང་སྡེ་སྲིད་སངས་རྒྱས་རྒྱ་མཚོས་མཛད་པའི་གསོ་རིག་ཁོག་འབུགས་དྲང་སྲོང་དགྱེས་པའི་དགའ་སྟོན་ནང་རིག་བྱེད་ཀྱི་གཏམ་རྒྱུད་ལྟར་མི་ཡུལ་དུ་ཐོག་མར་སྐྱེས་པའི་ཤེད་བུ་ཞེས་བྱ་བས་སྲེད་པའི་བག་ཆགས་ཀྱིས་ས་ཞག་ཟོས་པ་ལ་བརྟེན་ནས་མ་ཞུ་བའི་ནད་ཀྱི་ཟུག་རྔུ་དྲག་པོས་བཏབ་སྟེ་སྨྲེ་ངག་ཕྱུངས་པ་མེས་པོ་ཚངས་པས་ཐོས་ནས་འགྲོ་བ་ལ་བརྩེ་བའི་བློས་སྔོན་སངས་རྒྱས་ཤཱཀྱ་ཐུབ་ཆེན་གྱིས་གསུངས་པའི་གསོ་དཔྱད་འབུམ་སྡེ་ལས། མ་ཞུ་བའི་ནད་ལ་ཆུ་སྐོལ་གཏོང་བའི་ཚུལ་ཡོད་པ་དྲན་ཏེ་ཚངས་པས་ཆུ་སྐོལ་གྱི་སྦྱོར་བ་བསླབས་པས་ཤེད་བུའི་ནད་ཞི། རྒྱུ་མཚན་དེ་ལ་དཔགས་ནས་ནད་ལ་སྔ་བ་མ་ཞུ་བ་དང༌། ནད་པ་ལ་སྔ་བ་ཤེད་བུ། སྨན་ལ་སྔ་བ་ཆུ་སྐོལ། སྨན་པ་ལ་སྔ་བ་ལྷ་ཚངས་པ་ཡིན་པར་འཇིག་རྟེན་དུ་གྲགས་པ་དེ་ལྟར་ནའང༌། དོན་དུ་འཇིག་རྟེན་འདིར་མི་ཆགས་པ་ནས་གདོད་མའི་སྤྱི་ཚོགས་སྐབས་བཟའ་བཏུང་ལོངས་སུ་སྤྱོད་རྒྱུ་ནི་རགས་པའི་ཟས་སྐོམ་ཁོ་ན་ཡིན་པས། དེའི་དབང་གིས་མི་ཚོར་མ་ཞུ་བའི་ནད་ཕོག་རྒྱུ་ནི་ཤིན་ཏུ་མང་བ་དང༌། རྗེས་སུ་མི་རྣམས་ཀྱིས་མེ་བཀོལ་སྤྱོད་ཀྱི་ཐབས་ཤེས་རྙེད་རྗེས་བཟའ་བཏུང་རྗེན་པ་དང༌། གྲང་མོ། འཇུ་དཀའ་བའི་རིགས་རྣམས་མེ་ལ་བསྲེགས་པ་དང༌། ཡང་ན་བཙོས་པ། ཐ་ན་དྲོད་བཏང་བ་སོགས་ཀྱི་ཐབས་ཤེས་བརྒྱུད་མ་ཞུ་བའི་ནད་རིགས་ཡོང་རྒྱུར་སྔོན་འགོག་ཐུབ་པ་མ་ཟད། ཆུ་ཁོལ་བསྐོལ་བའི་ལག་ལེན་ཤེས་རྗེས་ལུས་པོར་དྲོད་སྐྱེད་པ་དང༌། ཁ་ཟས་འཇུ་བ། དེ་མིན་ནད་རིགས་གཞན་དག་ལའང་ཕན་པ་ཡོད་པ་ར་འཕྲོད་བྱུང་བ་སོགས་ཀྱི་དཔེ་མཚོན་འདི་དེང་དུས་ཚན་རིག་པ་རྣམས་ཀྱིས་ཇི་ལྟར་མི་རིགས་གང་ཞིག་དང་ས་གནས་གང་ཞིག་ཡིན་རུང་སྨན་དཔྱད་ཀྱི་ཐོག་མའི་བྱུང་ཚུལ་ལམ་མྱུ་གུ་ལྟ་བུ་ནི་མི་རྣམས་རང་ཉིད་འཚོ་གནས་ཆེད་ཐོན་སྐྱེད་ངལ་རྩོལ་བྱས་པའི་ལག་ལེན་ཉག་ཅིག་ཡིན་ཚུལ་གསུངས་བཞིན་པ་དང་རྗེས་སུ་མཐུན་པའོ། །
དེ་ནས་སྤྱི་ལོའི་སྔོན་གྱི་ལོ་སུམ་བརྒྱ་ཡས་མས་སུ་བོད་རྗེའི་ཐོག་མ་གཉའ་ཁྲི་བཙན་པོ་ཁྲིར་འཁོད་ཁར་དོགས་པ་དྲུག་བསྟན་པའི་ནང་གི་དོན་ཚན་ལྔ་པ་ནི་དུག་ཡོད་ཅེས་པའི་དོགས་པར། རྩིབས་ལྷ་སྐར་མ་ཡོལ་སྡེ་ཞེས་པའི་ཤེས་པ་ཅན་དེས་བོད་འདིར་དུག་ལ་སྨན་ཡོད་ཅེས་གསུངས་པའི་སྐོར་བློན་པོ་བཀའ་ཐང་ནང་གསལ་བ་དེ་དག་ལ་གཞིགས་ན་སྐབས་དེའི་དུས་སུ་བོད་མི་དམངས་ཀྱིས་སྐྱེ་དངོས་དང༌། སྲོག་ཆགས། གཏེར་ཁའི་རིགས་བཅས་ཁ་ཤས་ལ་ནད་རིགས་གསོ་བའི་ནུས་པ་ཡོད་པ་ཤེས་རྟོགས་བྱུང་ཟིན་པ་མ་ཟད། དུག་སེལ་སྨན་གྱི་བྱེད་ཐབས་ཤེས་པའང་དངོས་ཤུགས་ཀྱིས་བསྟན་ཡོད་པ་གསལ་ཡོད།
དེ་བཞིན་མཁས་པའི་དབང་པོ་ཟུར་མཁར་བློ་གྲོས་རྒྱལ་པོས་མཛད་པའི་ཤེས་བྱ་སྤྱིའི་ཁོག་འབུགས་ལས། ལྷ་ཐོ་ཐོ་རི་སྙན་བཙན་གྱི་རིང་ལ་གསོ་དཔྱད་ཀྱི་དབུ་བརྙེས་ཟེར་བ་དེའང་མ་ངེས་ཏེ། བོན་པོ་ལ་བརྟེན་པའི་གསོ་དཔྱད་ཇི་སྙེད་ཅིག་ཡོད་ལ། དེ་བཞིན་དུ་གཡུ་ཐོག་རྙིང་མའི་རྣམ་ཐར་གཟི་བརྗིད་རིན་པོ་ཆེའི་གཏེར་མཛོད་ལས་ཀྱང༌། གཡུ་ཐོག་ཆེན་པོས་རྒྱ་གར་གྱི་སྨན་པའི་དྲི་བར་ལན་བསྐྱོན་སྐབས་ཞང་ཞུང་གི་ལུགས་ལ་ནད་ཐུར་དུ་སྦྱོང་བ་བཤལ་གྱི་རྒྱུད་དང༌། གཡུང་དྲུང་བོན་གྱི་ལུགས་ལ་ནད་ཞི་བར་བྱེད་པ་དུགས་ལུམས་བྱུག་གསུམ་གྱི་རྒྱུད། བོད་ཀྱི་ལུགས་ལ་ནད་གསོ་བར་བྱེད་པ་གཉེན་པོ་བཞི་ལྡན་གྱི་རྒྱུད་ཅེས་པ་སོགས་ཡོད་ཚུལ་གསུངས་པའི་སྐོར་འཁོད་ཡོད། བོན་པོ་ནི་བཅོམ་ལྡན་འདས་ཤཱཀྱ་ཐུབ་པ་འཇིག་རྟེན་དུ་བྱོན་པ་དང་དུས་མཚུངས་སུ་གཤེན་རབ་མི་བོ་ཆེ་ཞེས་བྱ་བ་སྤུ་ཧྲེང་དུ་བྱོན་པར་བཤད་པའི་ཕྱིར་རོ། །སྐབས་དེར་གཤེན་རབ་མི་བོ་ཆེའི་གདུང་སྲས་བརྒྱད་ཀྱི་ཆེ་ཤོས་དཔྱད་བུ་ཁྲི་ཤེས་ཞེས་པ་སྨན་དཔྱད་བསྟན་པའི་རྐང་འཛིན་ཡིན་པ་དེས་གསོ་བྱའི་ནད་འབུམ་ནག་པོ་དང༌། གསོ་ཐབས་ཀྱི་དཔྱད་འབུམ་ཁྲ་བོ་གསོ་བྱེད་ཀྱི་སྨན་འབུམ་དཀར་པོ་གསོ་དཔྱད་ཀྱི་མདོ་དགུ། གསོ་རིག་དཔྱད་རྒྱུད་ཟླ་ཟེར་ཟེར་བ་སོགས་གསོ་དཔྱད་ཀྱི་གཞུང་ལུགས་མང་པོ་འཆད་ཉན་དང༌། འགྲོ་བ་ནད་པའི་དོན་མཛད་ཚུལ་གྱི་ལོ་རྒྱུས་ཟིན་ཐོ་ཡོད་པ་དང༌། ལྷག་པར་དུ་ཞང་ཞུང་ལུགས་ཀྱི་དྲང་སྲོང་དཔྱད་བུ་ཁྲི་ཤེས་ཀྱིས་མཛད་པའི་དུག་བཅོས་གཡུང་དྲུང་འཁྱིལ་བ་ཞེས་པའི་ནང་དུག་འཇོམས་དབང་པོ་རིལ་བུའི་ལོ་རྒྱུས་དང༌། ནང་གསེས་དབྱེ་བ། སོ་སོའི་ཕན་ཡོན་སོགས་ཞིབ་གསལ་འཁོད་པར་གཞིགས་ན་ཞང་ཞུང་གི་དཔྱད་བུ་ཁྲི་ཤེས་ཞེས་པ་ནི་ཧ་ཅང་སྔ་བའི་དུས་ནས་སྨན་དཔྱད་ཀྱི་བསྟན་པའི་བྱ་བར་ཞུགས་མཁན་ཞིག་ཡིན་པ་དེ་དག་ལ་བལྟས་ན་བོད་ཀྱི་གསོ་རིག་ལ་ལོ་ངོ་ཉིས་སྟོང་ལྷག་ཙམ་གྱི་ལོ་རྒྱུས་ཡོད་པ་ཚད་མས་གྲུབ་བོ། །ཞང་ཞུང་ཞེས་པ་དེ་ཡང་སྦ་བཞེད་ལས། ཞང་ཞུང་བོན་གྱི་ས་རྟགས་ལ། །སྟོད་གངས་དཀར་ཏི་སིའི་གནས་མཆོག་འདིར། །སྤུ་ཧྲེང་གངས་ཀྱིས་སྐོར་དང་གཅིག །མང་ཡུལ་ཆབ་ཀྱིས་སྐོར་དང་གཉིས། །གུ་གེ་གཡའ་ཡིས་སྐོར་དང་གསུམ། །སྐོར་གསུམ་ཡོད་པས་རྫིང་བུ་འདྲ། །བོན་མངའ་འབངས་ཀྱི་རིས་སུ་གཏོགས་པ་ལ། །སྟོད་མངའ་རིས་སྐོར་གསུམ་གྲགས་པ་ཡིན། །ཞེས་གསུངས་པ་ལྟར་རོ།།
དེ་རྗེས་སྤྱི་ལོའི་སྔོན་གྱི་ལོ་བརྒྱ་ཡས་མས་སུ་བོད་རྗེ་གྲི་གུམ་བཙན་པོའི་དུས་སུ་ཞིང་འབྲོག་ཐོན་སྐྱེད་གོང་འཕེལ་ཕྱིན་པའི་ཉེར་ལེན་ལས་ནས་བཙོས་ནས་ཆང་བསྙལ་བའི་ཐབས་ཤེས་དང༌། འོ་མ་ནས་མར་བཏོན་ཐབས་ཤེས་རྗེས་རིམ་པས་རྨ་གསར་པ་ལ་སྦང་མས་འཇིབ་བྱེད་པ་དང༌། མར་ཁུ་བཞུས་ནས་ཁྲག་གཅོད་པའི་ཐབས་ཤེས་རྙེད་དེ་སླར་ཡང་སྨན་རྫས་ཀྱི་འབྱུང་ཁུངས་གསར་པ་ཁ་ཤས་བཙལ་ཐུབ་པ་བྱུང་བ་ཡིན་ནོ།།
དེ་རྗེས་བོད་ཤིང་ཁྱི་ལོ་སྤྱི་ལོ་༢༥༤ ལོར་འཁྲུངས་པའི་བོད་ཀྱི་རྒྱལ་རབས་ཉེར་བརྒྱད་པ་ལྷ་ཐོ་ཐོ་རི་སྙན་བཙན་གྱི་དུས་སུ་རྒྱ་གར་གྱི་སྨན་པ་བི་བྱི་དགའ་བྱེད་དང༌། བི་ལྷ་དགའ་མཛེས་གཉིས་བོད་དུ་ཕེབས། ཁོང་གཉིས་ཀྱིས་མང་ཚོགས་ནང་སྨན་བཅོས་གནང་བའི་སྐོར་གྱི་དྲིལ་ཆེན་པོ་བསྒྲགས་པ་རྒྱལ་པོས་གསན་ཏེ་སྨན་པ་གཉིས་ཕོ་བྲང་ཡུམ་བུ་བླ་སྒང་དུ་སྤྱན་དྲངས་ཏེ་ཁྲི་མཐོན་པོར་བཞུགས་སུ་གསོལ་ཞིང༌། བསྙེན་བཀུར་ཞབས་ཏོག་བསམ་གྱིས་མི་ཁྱབ་པ་མཛད་དེ་བོད་ཡུལ་དུ་རིང་པོར་བཞུགས་ནས་གསོ་དཔྱད་སྤེལ་བའི་འདུན་པ་མཛད་པ་ན་དེར་སྨན་པས་ཞལ་གྱིས་བཞེས་སྐབས་རྒྱལ་པོ་ཉིད་དགྱེས་ནས་རང་གི་སྲས་མོའམ་ལྷ་ལྕམ་ཡིད་ཀྱི་རོལ་ཆ་མ་ཞེས་པ་སྨན་པ་བི་བྱི་དགའ་བྱེད་ཀྱི་བཙུན་མོར་ཕུལ་སྟབས་ནམ་ཞིག་གི་ཚེ་དེ་ལ་སྲས་དུང་གི་ཐོར་ཅོག་ཅན་ཞེས་པ་ཞིག་འཁྲུངས། དེ་ཉིད་བསྐྱེད་བསྲིངས་ནས་ནར་སོན་པའི་ཚེ་དེ་ལ་སྨན་པ་གཉིས་ཀྱིས་རེག་པ་རྩའི་མདོ་དང༌། འཚོ་བ་ཟས་ཀྱི་མདོ། སྦྱོར་བ་སྨན་གྱི་མདོ། གཏར་བསྲེག་དཔྱད་ཀྱི་མདོ། རྨ་ཆས་བཟོའི་མདོ་སོགས་ཀྱི་གདམས་པ་མ་ལུས་པ་གནང་ནས་སྦྱངས་པའི་རྩལ་རྫོགས་ཤིང་སྨན་པ་མཁས་པར་གྱུར། སྨན་པ་གཉིས་རང་ཡུལ་ལ་ཕྱིར་བཞུད། སྨན་པ་དུང་གི་ཐོར་ཅོག་ཅན་གྱིས་རྒྱལ་པོ་ཐོ་རི་སྙན་བཙན་རང་ཉིད་ཀྱི་སྐུ་ཚེའི་སྨད་ཀྱི་བླ་སྨན་དང༌། དེའི་སྲས་ཁྲི་གཉན་གཟུང་བཙན་གྱི་སྐུ་ཚེའི་སྟོད་ཀྱི་བླ་སྨན་དུ་དབང་བསྐུར་བར་གྲགས་ཤིང༌། དེ་ནས་བཟུང་སྨན་པ་དུང་གི་ཐོར་ཅོག་གི་སྲས་བློ་གྲོས་ཆེན་པོ་དང༌། དེའི་སྲས་བློ་གྲོས་མཚུངས་མེད། དེའི་སྲས་བློ་གྲོས་རབ་གསལ། དེའི་སྲས་བློ་གྲོས་རྒྱས་མཛོད། དེའི་སྲས་བློ་གྲོས་བཤེས་གཉེན་བཅས་ཀྱིས་བོད་རྒྱལ་ཉེར་དགུ་པ་ཁྲི་གཉན་གཟུང་བཙན་དང༌། སུམ་ཅུ་པ་འབྲོང་གཉན་ལྡེའུ། སོ་གཅིག་པ་སྟག་རི་གཉན་གཟིགས། སོ་གཉིས་པ་གནམ་རི་སྲོང་བཙན། སོ་གསུམ་པ་སྲོང་བཙན་སྒམ་པོ་བཅས་སོ་སོའི་བླ་སྨན་མཛད་པར་གྲགས་ཤིང༌། ལྷག་པར་གོང་གི་རྒྱལ་རབས་སུམ་ཅུ་པ་འབྲོང་གཉན་ལྡེའུ་ས་གདོན་གྱིས་ཟིན་པར་རྒྱལ་བརྒྱུད་ཕྱི་མ་རྣམས་ལ་དེ་ལྟར་མི་ཡོང་བའི་ཆེད་འཕྱོངས་རྒྱས་ཀྱི་ཞང་མདར་གསོན་པོར་བང་སོར་དུར་དུ་ཞུགས་པ་དང༌། སྲས་དཀོན་པ་བཀྲ་ལ་རྒྱལ་ཕྲན་འ་ཞའི་ཡུལ་ནས་འ་ཞ་རྗེ་ཞེས་བྱ་བའི་སྨན་པ་མཁས་པ་ཞིག་སྤྱན་དྲངས་ནས་སྤྱན་ཕྱེ་དགོས་པའི་ཞལ་ཆེམས་གནང་བ་ལྟར་འ་ཞའི་སྨན་པས་རྒྱལ་བུའི་སྤྱན་གསེར་གྱི་ཐུར་མས་ཕྱེ་བ་བརྒྱུད་སྤྱན་བསྐྱར་དུ་གཟིགས་པའི་ཐོག་མར་སྐྱིད་ཤོད་སྟག་མོའི་རི་ལ་རི་དྭགས་གཉན་ཡོད་པ་གཟིགས་པས་མཚན་ཡང་སྟག་རི་གཉན་གཟིགས་སུ་གྲགས་པ་བཅས་གོང་གསལ་ལོ་རྒྱུས་དེ་དག་ལས་བོད་ཀྱི་གསོ་རིག་དང་སྨན་རིག་ལག་རྩལ་གྱི་ཚད་གཞི་སྤྱིར་བཏང་གི་འཕེལ་རྒྱས་ཙམ་མ་ཡིན་པར་འགོས་ནད་ཀྱི་འབྱུང་རྐྱེན་ཤེས་ཀྱི་ཡོད་པ་དང༌། མིག་གི་གཤགས་བཅོས་སོགས་ཆུ་ཚད་གང་ཙམ་ལ་སླེབས་པ་མཚོན་ནོ།།
དུས་རབས་བདུན་པའི་ཡས་མས་སུ་གནམ་རི་སྲོང་བཙན་གྱི་དུས་སུ་རྒྱ་ནག་ནས་རྩིས་དང་སྨན་གྱི་སྐོར་འགའ་ཞིག་བླངས་པ་ལོ་རྒྱུས་འགར་གསལ་རུང་དར་རྒྱས་ཆེར་མ་བྱུང་ནའང་ལུང་རིག་དེ་དག་ལ་དཔྱད་ན། དུས་དེ་ཙམ་ནས་གཞན་གྱི་དགེ་མཚན་བླངས་ནས་རང་ཉིད་ཀྱི་གསོ་རིག་འཕེལ་རྒྱས་གཏོང་བའི་ཐབས་ལམ་བཙལ་རྙེད་བྱུང་བའང་མཚོན་གྱི་ཡོད་པ་རེད། དེ་ནས་ཆོས་རྒྱལ་སྲོང་བཙན་སྒམ་པོས་རྒྱ་ནག་གོང་མ་ཐང་ཐའི་ཛུང་གི་སྲས་མོ་རྒྱ་བཟའ་ཝུན་ཤིང་ཀོང་ཇོ་རང་གི་བཙུན་མོར་བསུ་སྐབས་རྒྱ་ནག་ནས་ཀྲུང་དབྱི་གསོ་རིག་དང་སྨན་རིག་གི་གཞུང་ལུགས་ཕོན་ཆེན་ཞིག་བསྣམས་ཕེབས་པའི་ནང་ནས་ཀྲུང་དབྱིའི་སྨན་གཞུང་སྨན་དཔྱད་ཆེན་མོ་ཞེས་པ་བོད་ཡིག་ཏུ་བསྒྱུར་ཅིང༌། དེ་བཞིན་འཕགས་ཡུལ་གྱི་སྨན་པ་བྷ་ར་དྷ་ཛ་དང༌། རྒྱ་ནག་གི་སྨན་པ་ཧེན་ཝན་ཧང་དེ། ཏ་ཟིག་གི་སྨན་པ་ག་ལེ་ནོས་བཅས་སྨན་པ་གསུམ་བོད་ལ་རྒྱལ་པོའི་སྙུང་གསོ་བའི་ཕྱིར་གདན་དྲངས། རྒྱ་གར་སྨན་པས་རླུང་མཁྲིས་བད་ཀན་གསུམ་དུ་ཕྱེ་བའི་འབུ་ཤག་མ་བུ་ཆེ་ཆུང་དང༌། སྦྱོར་བ་མར་གསར། རྒྱ་ནག་གི་སྨན་པས་རྒྱ་དཔྱད་ཐོར་བུ་ཆེ་ཆུང༌། ཏ་ཟིག་གི་སྨན་པས་མགོ་སྔོན་བསྡུས་པ་དང༌། དེ་ཕོ། རྨ་བྱ། ནེ་ཙོ་གསུམ་གྱི་དཔྱད་སོགས་སོ་སོའི་ཁྱད་ཆོས་དང་མཐུན་པའི་གསོ་དཔྱད་ཀྱི་གཞུང་ལུགས་བསྣམས་ཕེབས་པ་རྣམས་བོད་ཡིག་ཏུ་བསྒྱུར། སྨན་པ་གསུམ་བཀའ་གྲོས་གོ་བསྡུར་གྱིས་ཐུན་མོང་ཐོག་མི་འཇིགས་པའི་མཚོན་ཆ་ཞེས་པ་བམ་པོ་བདུན་ཡོད་པའི་གསོ་དཔྱད་ཀྱི་གཞུང་གསར་དུ་བརྩམས་ནས་སྲོང་བཙན་ལ་ཕུལ་བས་རྒྱལ་པོ་ཉིད་ཤིན་ཏུ་དགྱེས་ཤིང༌། སྨན་པ་གསུམ་ལའང་ཆེད་བསྟོད་མཛད་པ་དང་སྦྲགས་རྒྱ་དཀར་ནག་གི་སྨན་པ་གཉིས་ལ་རྒྱལ་པོས་བྱ་དགའ་ཕུལ་ཏེ་རང་རང་གི་ཡུལ་དུ་བཞུད། ག་ལེ་ནོས་སྔར་ཡོད་རྒྱལ་པོ་རང་གི་བླ་སྨན་བློ་གྲོས་བཤེས་གཉེན་གྱི་སྟེང་བླ་སྨན་དུ་དབང་བསྐུར་ནས་དབུས་སུ་བཞུགས་པ་དེས་རོ་བཀྲ་ཆིངས་ཁྲེམས་འཁྲུལ་གྱི་མེ་ལོང༌དང༌། དེ་བཞིན་ཁྲོམ་གྱི་དབྱེ་བ་དྲུག་པ། མགོ་དཔྱད་མ་བཞི་བུ་དགུ་མདའ་བཅོས་ལེའུ་བཞི་པ་སོགས་གསོ་དཔྱད་ཀྱི་བསྟན་བཅོས་མང་པོ་བརྩམས། ཕྱིས་ཁབ་བཞེས་པས་མཚན་མཛོ་རོར་སྨན་པ་ཞེས་འབོད་པ་དང༌། སྲས་ཀྱང་གསུམ་བྱུང་བས་ཆེ་བ་གཙང་སྟོད་དུ་བཏང་བས་བི་བྱི་སོགས་ཀྱི་བརྒྱུད་པ་དར། འབྲིང་པོ་གཡོར་པོར་བཏང་བས་ལྷོ་རོང་གི་སྨན་པ་རྣམས་འཕེལ། ཆུང་བ་དབུས་སུ་བཞུགས་པས་སོག་པོ་སྨན་པ་ཞེས་གླེང༌། དེ་ལ་བོད་རིགས་བྱིས་པ་བློ་རྣོ་བ་ཁག་གཅིག་སྨན་དཔྱད་སློབ་ཏུ་བཅུག་ནས་ཕྱིས་སྐྱེ་བོ་མཐོ་དམན་ཀུན་ལ་སྨན་དཔྱད་ཀྱིས་ཆོས་ཤིག་ཅེས་བཀའ་བསྒོས་པ་དང་མིང་འཚོ་བྱེད་སྨན་པར་བཏགས། དེའི་གདུང་བརྒྱུད་ཆད་རུང་སློབ་བརྒྱུད་གཉའ་དང་མཐའ་བཞི་སོགས་སྨན་པའི་སློབ་བརྒྱུད་རྣམས་བྱུང་བར་གྲགས། དུས་དེར་རྒྱལ་པོ་ཉིད་ཀྱིས། ལུགས་ཆེན་གསུམ་པོའི་ཚུལ་དག་མ་རྟོགས་ན། །སྨན་པ་ཆེན་པོའི་གྲངས་སུ་མི་འགྲོ་སྟེ། །བདག་དང་གཞན་ལ་ཕན་པར་མི་ནུས་པས། །བར་སྣང་མཁའ་ལ་ཇི་ལྟར་ཐོས་བསྙབ་བཞིན། ཞེས་གསུངས་ནས་གསོ་དཔྱད་ཐམས་ཅད་ལུགས་སྡེ་ཆེན་པོ་གསུམ་དུ་བསྡུས་ནས་འཆད་པར་མཛད། བྱ་དགའ་ལ་གཙིགས་ཆེན་དགུ་དང་གཙིགས་ཆུང་གསུམ་སྟེ་བཅུ་གཉིས་གནང༌།
དེ་ནས་དུས་རབས་བརྒྱད་པའི་ནང་བོད་རྒྱལ་མེས་ཨག་ཚོམ་མམ་ཁྲི་ལྡེ་གཙུག་བརྟན་གྱིས་བོད་ཀྱི་གསོ་རིག་དར་རྒྱས་འགྲོ་རྒྱུར་ཐུགས་དགོངས་བཞེས་ནས་རྒྱ་ནག་དང༌། རྒྱ་གར། བལ་ཡུལ། ཁ་ཆེ། དོལ་པོ་སོགས་ནས་ཕྱོགས་རིགས་ཀྱི་སྨན་པ་མཁས་པ་དགུ་བོད་ལ་གདན་དྲངས་ཏེ་ཡུལ་ལུང་སོ་སོའི་སྨན་དཔྱད་ལག་རྩལ་བརྒྱུད་སྤེལ་སྔར་ན་མ་གྲགས་པ་ཞིག་མཛད་པ་དང༌། ལྷག་པར་དུ་བོད་ལྕགས་ཁྱི་སྤྱི་ལོ་༧༡༠ཁྲང་རྔན་ནས་གོང་མ་ཐང་ཀའོ་ཛུང་གི་སྲས་མོ་གྱིམ་ཤིང་ཀོང་ཇོ་ཞེས་པ་སྲས་འཇང་ཚ་ལྷ་དབོན་གྱི་བཙུན་མོར་བསུས་སྟབས་ཡང་བསྐྱར་ཀྲུང་དབྱི་གསོ་རིག་དང་སྨན་རིག་སོགས་ཀྱི་གཞུང་ལུགས་མང་པོ་ཞིག་བོད་ལ་བསྣམས་ཡོད་པ་རྣམས་རྒྱ་ནག་གི་སྨན་པ་ཧ་ཤང་མཧཱ་ཀྱིན་ད་དང༌། རྒྱ་ཕྲུག་གར་མཁན། བོད་ཀྱི་རྩིས་སྨན་མཁས་པ་ཁྱུང་པོ་ཙེ་ཙེ་དང༌། ཁྱུང་པོ་དམ་ཚུགས། ལྕོག་ལ་སྨོན་འབར་སོགས་ཀྱིས་བོད་ཡིག་ཏུ་བསྒྱུར་ཅིང༌། དེ་དུས་བསྣམས་ཕེབས་པའི་སྨན་གཞུང་གི་ནང་ནས་སྨན་དཔྱད་ཟླ་བའི་རྒྱལ་པོ་ཞེས་པ་འདི་རྒྱ་གར་ནས་བསྒྱུར་བ་དང་རྒྱ་ནག་ནས་བསྒྱུར་བ་སོགས་བཞེད་པ་མི་འདྲ་བ་མཆིས་རུང་ཆོས་རྒྱལ་ཁྲི་སྲོང་ལྡེ་བཙན་གྱི་སྐབས་རྒྱ་ནག་གི་བེ་ཅི་ཧངྐ་མཧཱ་ལ་དཔེ་ཞུས་ཏེ་ནང་པའི་པཎ་ཆེན་ཧཱ་ཤང་མཧཱ་ཡ་ན་དང༌། བོད་ཀྱི་ལོ་ཙཱ་བ་མཁས་ཅན་བཻ་རོ་ཙ་ན་གཉིས་ཀྱིས་རྒྱ་སྐད་ནས་བོད་སྐད་དུ་བསྒྱུར་བའི་སྨན་གཞུང་དེ་ཉིད་ཤིང་པར་བརྐོས་ནས་ད་ལྟའི་བར་དུའང་བརྒྱུད་འཛིན་བྱས་ཡོད་པས་སྨན་གཞུང་དེའི་ནང་སྐྱེ་དངོས་སྨན་དང༌། སྲོག་ཆགས་སྨན། གཏེར་ཁའི་སྨན་རིགས་བཅས་ཡོད་ལ། ད་དུང་ནད་རིགས་སྣ་ཚོགས་ལ་ཕན་པའི་སྨན་སྦྱོར་ཁྱད་དུ་འཕགས་པ་མང་དག་ཅིག་ཀྱང་ཡོད་པས་བོད་ཀྱི་གསོ་རིག་ལོ་རྒྱུས་ཐོག་ཉར་ཚགས་བྱས་པའི་སྨན་གཞུང་སྔ་ཤོས་ཀྱི་གྲས་ཤིག་ཡིན།
ཕྱོགས་མཚུངས་རྒྱལ་པོ་ཉིད་ཀྱིས་ཁྲོམ་གྱི་ཡུལ་ནས་མཁས་པ་ཆེན་པོ་ག་ལེ་ནོས་ཀྱི་གདུང་རྒྱུད་ལས་བྱུང་བའི་བི་ཇི་ཙན་པ་ཤི་ལ་ཧ་བྱ་བ་དཔོན་སློབ་དང་བཅས་པ་བོས་ནས་ཉམས་སད་པའི་སླད་དུ་རྒྱལ་པོས་སྙུང་རྫུ་བཏབ་སྟེ་བརྟག་ཏུ་བཅུག་པས་ཇི་ལྟ་བ་བཞིན་ཐིག་ནས་ཁ་དམར་གསལ་བས་རྒྱལ་པོ་ངོ་མཚར་ཞིང་དགྱེས་ཆེ་ནས་སྔར་ཡབ་མེས་ཀྱིས་གྲགས་པའི་བཀའ་གཙིགས་བཅུ་གཉིས་སྟེང༌། ང་ནི་མགོ་ནག་ཡོངས་ཀྱི་ལྷ་ཡིན་ཞིང༌། །དེས་ཀྱང་རྗེ་རུ་འཁུར་བས་ལྷ་རྗེར་ཐོགས། །ཞེས་བསྣན་པའི་བཀའ་གཙིགས་བཅུ་གསུམ་ཞེས་པ་བསྒྲགས་ཤིང་བཀས་བསྒོས་ནས་བླ་སྨན་དུ་དབང་བསྐུར། མཁས་དབང་དེས་རྒྱུད་ཤེལ་གྱི་མེ་ལོང་སོགས་སྨན་གཞུང་མང་པོ་བརྩམས། ད་དུང་རྒྱ་ནག་གི་དྲང་སྲོང་གིས་མཛད་པའི་རིན་ཆེན་དབྱིག་ལེའུ་བདུན་ཅུ་པ་དང༌། དྲང་སྲོང་རྒྱུན་ཤེས་ཀྱིས་མཛད་པའི་བྱང་ཁོག་ཁྲེམས་ཀྱི་མདོ་སོགས་རྒྱ་དཀར་ནག་ནས་དར་བའི་གསོ་རིག་སྐོར་གྱི་སྨན་གཞུང་མང་པོ་བོད་སྐད་དུ་བསྒྱུར་ཐོག་རྒྱལ་པོ་ལ་ཕུལ་ནས་དེ་རྣམས་གཅིག་ཏུ་བསྡུས་ཏེ་ཟ་འོག་གི་སྒྲོམ་བུར་བཞུགས་པ་ལས་བླ་དཔྱད་ཀྱི་གཞུང་འཚོ་བའི་མདོ་ཞེས་གྲགས། དེ་རྗེས་ཙན་པ་ཤི་ལ་ཧས་སྲིད་བསྐྱངས་ནས་བི་ཇིའི་གདུང་རྒྱུད་མུ་མཐུད་སྤེལ་བར་མཛད་ཅིང༌། སློབ་བརྒྱུད་ལ་ཡང་སྟོང་གཞེར་མེས་པོ་དང༌། བྲང་ཏི་རྒྱལ་མཉེས་མཁར་ཕུག ཞང་ལྷ་མོ་གཟི་གསུམ་གྱི་གཙོས་མང་དུ་བྱུང་ཞིང༌། དེ་རྣམས་བླ་སྨན་དུའང་དབང་བསྐུར་བར་གྲགས་སོ། །དེ་ནས་ཙན་པ་ཤི་ལ་ཧ་རང་ཡུལ་དུ་བྱོན་ཁར་སྲས་ལ་གདམས་པ་བེ་བུམ་ནག་པོའི་སྐོར་སོགས་དང༌། མགོ་བྱང་ཁོག་ཡན་ལག་འདུ་བ་ཐོར་བུ་དང་བཅས་པའི་བཅོས་ཐབས་རྩ་བའི་མན་ངག་དོན་བརྒྱད་པ་རྣམས་ལ་བི་ཇིའི་པོ་ཏི་ཁ་སེར་དུ་གྲགས་པ་རྣམས་ཕུལ་བ་ལས་རྒྱལ་པོའི་བླ་ཡིག་འོད་འབར་དུ་གྲགས་སོ། །
དེ་ནས་སྟོད་ལུང་སྐྱིད་སྣར་རྒྱལ་པོ་འདུས་སྲོང་མང་པོ་རྗེའི་བླ་སྨན་པ་གཡུ་ཐོག་ཁྱུང་པོ་རྡོ་རྗེའི་སྲས་སུ་བོད་ལྕགས་རྟ་༼སྤྱི་ལོ་༧༠༨ལོར་འཁྲུངས་པའི་གཡུ་ཐོག་རྙིང་མ་ཡོན་ཏན་མགོན་པོ་ཞུ་བ་དེ་རིག་པའི་གནས་སྤྱི་དང༌། ལྷག་པར་གསོ་རིག་རྒྱ་མཚོའི་ཕ་མཐར་སོན་པའི་གྲགས་པ་རྒྱལ་པོ་ཁྲི་ལྡེ་གཙུག་བརྟན་གྱིས་གསན་ཏེ་ཆོས་བློན་ཏ་རག་ཅན་གདན་ཞུ་མཛད་པར་མངགས་སོ། །དེ་ནས་གཡུ་ཐོག་ཆེན་པོས་ཆོས་བློན་དང་འགྲོགས་ནས་བསམ་ཡས་དབུ་རྩེ་རིགས་གསུམ་དུ་ཕེབས་པ་དང༌། རྒྱལ་པོ་ཡབ་སྲས་ཀྱིས་ཉམས་སད་པའི་ཕྱིར་དེར་ཡོད་བྲང་ཏི་རྒྱལ་མཉེས་མཁར་ཕུག་ལ་སོགས་པ་བོད་ཀྱི་སྨན་པ་མཁས་པ་རྣམས་དང་རྩོད་དུ་བཅུག་པ་དང༌། གཡུ་ཐོག་ཆེན་པོས། བདག་དང་གཞན་གཉིས་རྩོད་པ་བྱེད་པ་ལ། །དཔང་པོ་ཐུབ་པའི་སྨན་པ་བོད་ན་མེད། །བདག་ནི་གསོ་དཔྱད་རྒྱ་མཚོའི་ཕ་རོལ་སོན། །དྲིས་པའི་ལན་ལ་ཐོགས་མེད་ལན་ཡང་འདེབས། །ཞེས་སོགས་གསུངས་པ་དང༌། སྨན་པ་ཀུན་གྱིས་བཅོས་མི་ཐུབ་པའི་ནད་པ་ཁག་གཅིག་བཅོས་སུ་བཅུག་པའི་ཚེ་གཡུ་ཐོག་ཆེན་པོ་རྩོད་པ་ལས་རྒྱལ་ཞིང་ནད་པ་དེ་རྣམས་ཀྱང་གསོས་སྟབས་གཞུང་ལུགས་དང་ལག་ལེན་ཅི་ཐད་ནས་ཉམས་སད་དེ་སྙན་གྲགས་ཀྱི་བ་དན་འཕྱར་བས་ན་རྒྱལ་པོ་ཉིད་དགྱེས་ཤིང་དད་པར་གྱུར་ནས་གཡུ་ཐོག་ཆེན་པོ་རྒྱལ་པོ་ཡབ་སྲས་གཉིས་ཀའི་བླ་སྨན་དུ་དབང་བསྐུར་ཞིང༌། ཆིབས་སྒ་དང་བཅས་པའི་བྱ་དགའ་སྩལ་ཐོག་ཆེད་བསྟོད་ཀྱི་ཕྱིར། བོད་ཡུལ་དབུས་སུ་གཡུ་ཐོག་ཡོན་ཏན་མགོན། །བོད་ཀྱི་རྗེ་འབངས་བསོད་ནམས་དཔལ་དུ་བྱུང༌། །སྨན་པ་ཀུན་གྱི་རྗེ་རུ་ཁྱེད་ཁུར་ལ། ཁྱེད་ཀྱི་ཐུགས་རྗེ་ཚ་ཟེར་རྒྱས་པའི་མཐུས། །གསོ་དཔྱད་བསྟན་པ་བོད་དུ་དར་བར་མཛོད། །ཅེས་པའི་བཀའ་ཡང་སྩལ་བར་གྲགས་སོ། །དེ་ནས་རྒྱལ་པོ་ཁྲི་སྲོང་ལྡེ་བཙན་གྱི་དགོངས་པར་ཡབ་མེས་རྣམས་ཀྱིས་གསོ་རིག་གི་བཀའ་སྲོལ་ལེགས་པར་བཏོད་དེ་དར་རྒྱས་བྱུང་མོད་ཀྱི་ངེད་ཀྱིས་ཀྱང་ཕྱོགས་ཀྱི་སྨན་པ་མང་དུ་བསགས་ནས་སྔོན་ཆད་མ་བསྒྱུར་བའི་རིགས་མཐའ་དག་དར་བར་བྱའོ་དགོངས་ཏེ་ཆོས་རྒྱལ་ཉིད་ཀྱིས་གསེར་མང་པོ་བསྐུར་ནས་ཕྱོགས་མཐའི་སྨན་པ་རྣམས་གདན་འདྲེན་པར་ཕོ་ཉ་མངགས་པ་ལས་ཕྱོགས་རིས་ཀྱི་སྨན་པ་མི་དགུ་སྤྱན་དྲངས་པའི་རྗེས་ཕོ་བྲང་དུ་སྣེ་ལེན་གྱ་ནོམ་པ་བཤམས་ཐོག དེ་རྣམས་ཀྱིས་སོ་སོའི་སྐད་ལ་བྱང་པའི་ལོ་ཙཱ་བ་དང་བཅས་ནས་ཡུལ་ཁམས་སོ་སོའི་གསོ་དཔྱད་ཀྱི་གཞུང་རྣམས་བོད་ཡིག་ཏུ་བསྒྱུར་དགོས་པའི་འདུན་པ་མཛད་སྟབས་ཕྱོགས་མཐའི་སྨན་པ་སོ་སོས་ཕྱོགས་མཐའ་ནས་དར་བའི་གསོ་དཔྱད་ཀྱི་གཞུང་ཇི་སྙེད་ཅིག་བསྒྱུར་བ་རྣམས་རྒྱལ་པོར་ཕུལ་བས་ཐུགས་ལ་བབས་ཤིང་དགྱེས་པ་དང་འབངས་ལ་ཡང་ཤིན་ཏུ་སྨན་པར་གྱུར་པས་ན། རྒྱལ་པོས་ཆེད་བསྟོད་མཛད་དེ། འཚོ་མཛད་སྨན་པར་གྱུར་པ་འདི་རྣམས་ལ། །བོད་འབངས་མགོ་ནག་ཡོངས་ཀྱིས་བཀུར་བར་གྱིས། །ཅི་ཕྱིར་འདི་ནི་ཚེ་སྲོག་སྟེར་བའི་ཕྱིར། །ཞེས་དང༌། སྨན་པ་ཕ་ཡིན་ནད་པ་སྙིང་རྗེས་སྐྱོང༌། །ནད་པ་བུ་ཡིན་ངན་མཚང་ཕྱིར་མ་བརྗོད། །ཅེས་སོགས་བཀའ་སྩལ་ཞིང་གཙིགས་ཆེ་བར་གནང༌། དེ་ལྟར་བསྒྱུར་བའི་གསོ་རིག་གི་གཞུང་ལུགས་རྣམས་ཕྱོགས་གཅིག་ཏུ་སེང་ལྡེང་གི་གླེགས་ཤིང་དུ་བཞུགས་པ་དེར་རྒྱལ་པོའི་བླ་དཔྱད་པོ་ཏི་སྨུག་པོ་ཞེས་གྲགས་སོ། །
ལྷག་ཏུ་རང་ཅག་བོད་སྨན་ཡོངས་ཀྱི་གཙུག་རྒྱན་གཡུ་ཐོག་རྙིང་མ་ཡོན་ཏན་མགོན་པོ་དང༌། བརྒྱུད་ནས་བརྒྱུད་ཀྱི་རྒྱལ་པོའི་བླ་སྨན་བྲང་ཏི་རྒྱལ་མཉེས་མཁར་ཕུག་ལ་སོགས་པས་མཐའ་བཞིའི་ཕྱོགས་རིགས་སྨན་པ་རྣམས་དང་གསོ་རིག་སྐོར་ལ་ཕན་ཚུན་ཉམས་མྱོང་མང་པོ་གསུང་རེས་གནང་བ་དང༌། ཐ་ན་གནད་དོན་འགའ་ཤས་ཐད་ལ་རྩོད་ལན་གནང་རེས་མཛད་པའི་གནས་ཚུལ་ལ་གཞིགས་ན་དེའི་དུས་སུ་བོད་ཀྱི་གསོ་རིག་ཡར་རྒྱས་གོང་འཕེལ་ཡོང་ཆེད་འཆད་རྩོད་རྩོམ་གསུམ་གྱི་མཛད་འཕྲིན་སྔར་ན་མ་གྲགས་པ་ཞིག་བྱུང་བར་མངོན་ཞིང༌། གཡུ་ཐོག་ཆེན་པོ་དང་ཕྱོགས་རིགས་སྨན་པ་ཕན་ཚུན་དྲི་བ་དྲིས་ལན་མཛད་པའི་ནང་གཡུ་ཐོག་ཆེན་པོས། བོད་ཡུལ་སོགས་ལ་གསོ་བ་རིག་པའི་བཀའ་བབས་ཚུལ་སྐོར་དང༌། གསོ་དཔྱད་ཡན་ལག་བརྒྱད་པ་དང༌། ནད་ཡན་ལག་བརྒྱད་པ། སྨན་ཡན་ལག་བརྒྱད་པ་སོགས་ཀྱི་དྲི་བར་འགྲེལ་བཤད་ཡང་དག་པར་བསྐྱོན་པས་མཐར་ཕྱོགས་རིགས་སྨན་པ་དགུ་པོ་ངོ་མཚར་སྐྱེས་ཏེ་བོད་ན་འདི་ལྟ་བུའི་སྐྱེས་མཆོག་དམ་པ་བཞུགས་པ་ཡ་མཚན་གསུངས་ནས་གཡུ་ཐོག་པ་ལ་བསྟོད་པ་འདི་ཕུལ་ལོ། །སྔོན་བསགས་སྦྱངས་པའི་ཡོན་ཏན་རབ་རྒྱས་ཤིང༌། །འགྲོ་བ་མགོན་མེད་རྣམས་ཀྱི་མགོན་གཅིག་པུ། །གཡུ་ཐོག་པ་ཞེས་ཟླ་མེད་མཁས་པའི་མཆོག །གྲུབ་པའི་གྲགས་སྙན་འབར་བ་ཁྱོད་ཕྱག་འཚལ། །ཁྱད་པར་གསོ་རིག་གཞུང་ལུགས་བསྟན་པའི་སྲོག །ཉམ་ཐག་འགྲོ་བ་ནད་པའི་སྐྱབས་གཅིག་པུ། །བོད་ཡུལ་མུན་པ་སེལ་བའི་ཉི་མ་མཆོག །གཡུ་ཐོག་ཆེན་པོའི་ཞབས་ལ་ཕྱག་འཚལ་ལོ། །ཞེས་གསུངས་ཏེ་ཞབས་སྤྱི་བོར་བླངས་ནས་སྐྱབས་མགོན་དམ་པར་མངའ་གསོལ། ཡང་གཡུ་ཐོག་པ་ཆེན་པོས་རྗེས་སུ་བོད་དུ་ཡང་མཁས་པ་མི་དགུར་གྲགས་པ་རིམ་ཅན་དུ་འབྱུང་བ་དེ་དག་གིས་ཀྱང་རིམ་པར་སོ་སོའི་ཁྱད་ཆོས་དང་བསྟུན་ནས་གསོ་རིག་གི་གཞུང་མང་པོ་རྩོམ་གནང་མཛད་རྒྱུ་ཡིན་པ་མ་འོངས་ལུང་བསྟན་དུ་གསུངས། དམ་པ་དེས་སྔ་ཕྱིར་བལ་ཡུལ་དང་རྒྱ་གར་དུ་ལན་གསུམ་དང༌། རྒྱ་ནག་ལ་ལན་གཉིས། དེ་མིན་དབུས་གཙང་དང༌། དྭགས་ཀོང༌། མངའ་རིས། ཀློ་ཡུལ། ཙཱ་རི་སོགས་ས་གནས་མང་པོར་ཕེབས་ཏེ་སྨན་དཔྱད་ཀྱི་གཞུང་དང༌། ལག་ལེན་རྒྱ་ཆེན་པོའི་སྒོ་ནས་འགྲོ་ཕན་རྒྱ་ཆེར་མཛད་ཅིང༌། བུ་སློབ་སྟོང་ཕྲག་བརྒལ་བ་གསོ་སྐྱོང་གནང༌། ཕྱི་རབས་ཀྱི་དོན་དུ་ལག་ལེན་གསལ་སྒྲོན་དང༌། ཉམས་ཡིག་མཐོང་བ་དོན་ལྡན། འཁྲིད་ཡིག་བརྒྱ་དང་རྩ་གཅིག རོ་བཀྲ་དང་བྱང་ཁོག་གསང་དབྱེ། ཐུར་དཔྱད། མེ་བཙའ། གཏར་ག་སོགས་ཀྱི་སྨན་གཞུང་དུ་མ་བརྩམས། ཁྱད་པར་སློབ་མ་རྣམས་ལ་གདམས་ངག་བསླབ་བྱའི་སྙིང་པོ། ཁྱེད་རྣམས་རང་འདོད་ཁོག་འགྲས་སེར་སྣ་ངན་གཡོ་བོར་ལ་བྱང་ཆུབ་སེམས་ཀྱི་གཞི་བཟུང༌། འགྲོ་བ་ནད་པའི་དོན་དུ་གཉེར། མཐོ་གྲོགས་དང་ཁེ་ཚོང་མ་བྱེད་པར་ངན་སློང་མཐའ་ནས་སྐྱོངས། མི་ངོ་ཟས་ངོ་ལ་མ་བལྟ་བར་ནད་ལ་ཕན་པའི་སྨན་དཔྱད་མཛོད། ཕྱོགས་ཆ་ཉེ་རིང་སྤོངས་ལ་ཀུན་ལ་ཁྱབ་པའི་སྨན་པ་མཛོད། བདག་བཟུང་གི་གནས་མ་བརྟེན་པར་རྒྱལ་ཁམས་འགྲིམས་ལ་ནད་པ་ཕྱོགས་མེད་ལྟོས། ཆེ་བཙུན་གྱི་བླ་སྨན་མ་བྱེད་པར་སྤྲང་ལོང་བརྩེ་བས་སྐྱོངས། ནག་ཆང་ཕྱོགས་སུ་མ་འདོད་པར་དཀར་གསུམ་ལྟོ་ལ་བསྟེན། རྟ་དྲེལ་གཞོན་པ་སྤོངས་ལ་ནད་པའི་བྲན་དུ་རྒྱུགས། མི་ཤེས་ཤེས་པར་མ་རློམས་རྒས་ཀྱང་སློབ་གཉེར་མཛོད། མི་སྲོག་ལ་ཚོད་ལེན་མ་བྱེད་མི་ཤེས་པ་ངོས་ལོངས། སྒོ་གསུམ་ཆོས་ལ་འབད་ལ་ཕྱི་མའི་ལམ་སྣ་ཟུངས། ཞེས་ཀྱང་གསུངས་སོ། །
དེ་ཡང་ཆོས་རྒྱལ་རིམ་བྱོན་གྱི་ཐུགས་རྗེའི་འཕྲིན་ལས་ལ་བརྟེན་ནས་བོད་ཀྱི་གསོ་བ་རིག་པའི་བསྟན་པ་དེ་དཔྱིད་ཀྱི་དཔལ་ཡོན་དར་བ་ལྟར་རིས་སུ་མ་ཆད་པའི་གསོ་རིག་གི་གཞུང་ལུགས་དང༌། ལག་ལེན་གྱིས་མཚོན་ཕྱོགས་གང་ཐད་ནས་དར་ཁྱབ་ཆེས་ཆེ་བ་ཞིག་བྱུང་དང་འབྱུང་བཞིན་པའི་ཁར། གཡུ་ཐོག་རྙིང་མ་ཡོན་ཏན་མགོན་པོས་བོད་ཀྱི་གསོ་རིག་བསྟན་པ་དགུང་དུ་བཏེགས་པའི་མཛད་རྗེས་རླབས་ཆེ་བའི་ནང་ཆེས་མཆོག་ཏུ་གྱུར་པ་ནི་གསོ་རིག་རྒྱུད་བཞི་འཆད་ཉན་དར་སྤེལ་གནང་བས་སློབ་འབངས་ཡོངས་ནས་སྨན་བླ་གཉིས་པ་ལྟ་བུར་དད་པ་དང་བསྔགས་བརྗོད་ཞུས་ཡོད།
དེ་ལྟར་ན་ཡང་རྒྱུད་བཞི་འདི་ལ་བཀའ་བསྟན་སོགས་བཞེད་པ་མི་འདྲ་བ་དང༌། ལུང་རིགས་ཐ་དད་ཀྱི་སྒྲུབ་བྱེད་བཀོད་པའི་བཤད་ཚུལ་མང་པོ་ཡོད་པ་ལས། བཀའ་ལ་འདོད་པ་ཁ་ཅིག་གིས་བྱེ་བྲག་བཤད་མཛོད་ཆེན་མོའི་ལུང་དྲངས་ཏེ། སྨན་གྱི་ནགས་སུ་ལོ་བཞི་སྟེ། །ཞེས་སྟོན་པས་སྨན་པའི་རྒྱལ་པོའི་སྐུར་བཞེངས་ཏེ་སྤྲུལ་པའི་གྲོང་ཁྱེར་ལྟ་ན་སྡུག་ཏུ་རྒྱུད་བཞི་གསུངས་པ་དང༌། ལྟ་ན་སྡུག་དེ་ཡང་ཨོ་རྒྱན་ཡུལ་སོགས་བཞེད་པ་སྣ་ཚོགས་ཀྱི་ངོས་འཛིན་མཛད་པ། ཡང་རྒྱུད་བཞིའི་ནང༌། སྔོན་གྱི་དུས་སུ་ལྷ་དང་ལྷ་མིན་གྱིས། །ཞེས་སོགས་རིག་བྱེད་ཀྱི་གཏམ་རྒྱུད་ཡོད་པས་སྟོན་པའི་གསུང་ཡིན་ཚུལ་འགོག་པ། ཐང་ཡིག་ནང༌། རྒྱ་ནག་སྨན་པ་ཧ་ཤང་དེ་ཝ་དང༌། །བླ་སྨན་ཉང་བཙན་ཤི་ལ་ལ་སོགས་པས། །ཡན་ལག་བརྒྱད་པ་བདུད་རྩི་སྙིང་པོ་དང༌། །སྨན་གྱི་བཅུད་ལེན་བྱེད་ཐབས་མང་པོ་བསྒྱུར། །ཞེས་རྒྱུད་བཞི་རྒྱ་ནག་ནས་བསྒྱུར་བར་འདོད་པ། དེ་མིན་བཻ་རོ་རྒྱ་གར་དུ་ཕེབས་ནས་པཎ་ཆེན་ཙན་དྲ་དེ་ཝ་ལ་རྒྱུད་བཞི་ཞུས་ཏེ་ཕྱིར་ཕེབས་དུས་གཡུ་ཐོག་རྒྱ་གར་དུ་ཕེབས་པ་དང་མཇལ་ནས་གཡུ་ཐོག་གིས་བདག་རྒྱ་གར་ནས་མ་འཁོར་བར་རྒྱུད་བཞི་གཏེར་དུ་སྦོས་ཞེས་གསུངས་ཚུལ། ཡང་གཡུ་ཐོག་ངོ་མས་སློབ་དཔོན་ཙན་དྲ་དེ་ཝའི་དྲུང་ནས་རྒྱུད་བཞི་ཆ་ལག་ཁ་སྐོང་དང་བཅས་པ་ཞུས་པའི་སྐོར། ད་དུང་འགའ་རེས་སློབ་དཔོན་པདྨ་དང༌། ཁ་ཆེ་ཟླ་དགའ། བཻ་རོ་གསུམ་གྱིས་མཛད་ཅེས་དང༌། ཡང་གྲྭ་པ་མངོན་ཤེས་དང༌། དབུས་པ་དར་གྲགས། རོག་སྟོན་དཀོན་མཆོག་སྐྱབས་གསུམ་གྱིས་སྐྱིད་སྨད་ཚལ་པ་སྣའི་རི་གདོང་དུ་མཛད་ཅེས་དང༌། གཞན་ཡང་གཡུ་ཐོག་པས་མཛད་དེ་འཕྲལ་གཏེར་དུ་སྦས་པ་སོགས་ལ་སྔོན་གྱི་མཁས་དབང་གཞན་དྲིང་མི་འཇོག་པའི་བཀའ་དྲིན་ཅན་རྣམས་ཀྱིས་དཔྱད་གཟོད་ཐུབ་པའི་སྒོ་ནས་ཞིབ་འཇུག་གནང་བ་དང༌། ལུང་རིགས་རྣམ་དག་གི་ཁུངས་ལུང་མང་པོ་དྲངས་གནང་མཛད་པའི་ནང་ནས་ཆ་ཙམ་མཚོན་ན་མཁས་པའི་དབང་པོ་སྟག་ཚང་ལོ་ཙཱ་བས། རྩ་ཆུའི་སྒོ་ནས་ནད་ངོས་འཛིན་པ་ནི། །རྒྱ་གར་འཕགས་པའི་ཡུལ་དུ་གསུངས་པ་མེད། །བོད་ཀྱི་སྨན་པ་བྱང་ཆུབ་སེམས་དཔས་མཛད། །ཅེས་གསུངས་པ་དང༌། རྒྱལ་དབང་ལྔ་པ་ཆེན་པོའི་གསུང་ལས། འཇིག་རྟེན་གྱི་མིག་གཅིག་པུ་སྟག་ཚང་ལོ་ཆེན་འདི་ལུང་རིགས་ཀྱི་དཔྱད་པ་ཤིན་ཏུ་བཟོད་ཅིང་དེས་མཛད་པའི་སྨན་དཔྱད་སྤྱིའི་རྣམ་གཞག་ཕྱོགས་གཅིག་ཏུ་བསྡུས་པའི་གཞུང་མཁས་པའི་ཡིད་འཕྲོག་དང༌། ལག་ལེན་གཅེས་བསྡུས་རེག་པས་ནད་སེལ་ཞེས་བྱ་བ་མཁས་རློམ་གཞན་ལས་ཀྱང་ཁྱད་ཞུགས་པའི་ལེགས་བཤད་ཅིག་སྣང་བས་རྒོལ་བར་ག་ལ་སྤོབས་ཞེས་གདེང་འཇོག་ཆེས་ཆེར་མཛད་པ་དང༌། བོ་དོང་ཕྱོགས་ལས་རྣམ་རྒྱལ་གྱིས་ཀྱང༌། བོད་སྨན་མཁས་པས་བརྩམས་པའི་རྒྱུད་བཞི་བསླབས། །ཞེས་གསུངས་ཤིང༌། རྩིས་གཞུང་ཉེར་མཁོ་བུམ་བཟང་ལས། གཞན་ཡང་མཁས་གྲུབ་གཡུ་ཐོག་པས། །འཕགས་ཡུལ་རྒྱ་ནག་ཆུ་བཞིན་ཉུལ། །ཀུན་གྱི་བཅུད་བསྡུས་རྒྱུད་བཞི་བརྩམས། །འདི་ལ་རྒོལ་དུ་གཞན་ཅི་ནུས། །ཞེས་དང༌། དེ་བཞིན་ཀློང་བརྡོལ་བླ་མ་ངག་དབང་བློ་བཟང་རྒྱ་མཚོའི་གསུང་འབུམ་ནང༌། གསོ་བ་རིག་པ་ལས་བྱུང་བའི་མིང་གི་རྣམ་གྲངས་ནི་མགོན་པོ་ཀླུ་སྒྲུབ་ཀྱིས་མཛད་པའི་སྦྱོར་བ་བརྒྱ་པ་དང༌། སློབ་དཔོན་དཔའ་བོའི་སྨན་དཔྱད་ཡན་ལག་བརྒྱད་པའི་སྙིང་པོ་བསྡུས་པ། དེའི་འགྲེལ་པ་ཁ་ཆེ་ཟླ་བ་མངོན་དགས་མཛད་པ་གླེགས་བམ་གཉིས་རྣམས་ནི་རྒྱ་གར་གྱི་སྨན་གཞུང་དང༌། བོད་ཀྱི་སྨན་གཞུང་ནི་གཡུ་ཐོག་པ་གསར་རྙིང་གཉིས་བྱུང་བའི་རྙིང་མ་ནི་སྟོད་ལུང་སྐྱིད་སྣར་སྐུ་འཁྲུངས་ཤིང་བདེ་གཤེགས་སྨན་པའི་རྒྱལ་པོའི་སྤྲུལ་པར་གྲགས། བསམ་ཡས་ན་ཆོས་རྒྱལ་ཁྲི་སྲོང་ལྡེ་བཙན་གྱི་སྨན་པ་ཡང་མཛད་པ་དེས་རྒྱུད་བཞི་མཛད་པར་གྲགས་ཤིང༌། བསམ་ཡས་དབུ་རྩེར་གཏེར་དུའང་སྦས། ཕྱིས་སུ་གྲྭ་ཐང་པ་གྲྭ་པ་མངོན་ཤེས་ཅན་གྱིས་གཏེར་ནས་བཏོན་པ་ཡིན་ཡང་ཟེར་རོ་ཞེས་གསུངས་པ་བཅས་ཀྱིས་དོན་དུ་གཡུ་ཐོག་རྙིང་མ་ཡོན་ཏན་མགོན་པོ་མཆོག་དེས་མི་ལོ་༡༢༥ བར་གསོ་དཔྱད་ཁོ་ནས་འགྲོ་དོན་མཐའ་ཡས་པ་བསྐྱངས་པ་དང༌། སྐབས་དེའི་རིང་རང་ཅག་བོད་ཀྱི་མི་རབས་སྔ་མས་གསར་བསྐྲུན་གནང་བའི་སྨན་གཞུང་གི་རྨང་གཞི་དང༌། ཕྱོགས་མཚུངས་རྒྱ་གར་དང༌། བལ་ཡུལ། ཁ་ཆེ། ཁྲོམ་སོགས་ཀྱི་གསོ་རིག་གི་ཕུན་སུམ་ཚོགས་པའི་ཉིང་ཁུ་དང༌། ལྷག་པར་རྒྱ་ནག་གི་ཀྲུང་དབྱིའི་སྨན་གྱི་ངོ་མཚར་ཆེ་བའི་ཁྱད་ཆོས་རྣམས་བསྡུ་ལེན་གྱིས་རྒྱུད་བཞི་མཛད་པ་ནི་གསོ་རིག་གི་སྤྱི་དོན་དང༌། གཞུང་ལུགས་ཀྱི་རྣམ་བཤད། ནད་ཐོག་གི་ཉམས་མྱོང༌། སྨན་བཅོས་ཀྱི་ཐབས་ཤེས་སོགས་དོན་དངོས་དུ་མའི་སྟེང་ནས་ར་འཕྲོད་འཕེར་ཐུབ། དེ་ནས་གཡུ་ཐོག་ཆེན་པོ་དགུང་ལོ་ལྔ་བཅུ་ང་ལྔ་ཙམ་བཞེས་པའི་དུས་སློབ་མ་བདེ་བ་དཔལ་ཕྱག་ཕྱིར་ཁྲིད་ནས་ཀོང་པོར་བྱོན་ཏེ་ལོ་བཅུ་ཙམ་བཞུགས་པས་སློབ་མ་སུམ་བརྒྱ་ལྷག་ཙམ་འདུ་བ་བྱུང༌། དེ་རྣམས་ལ་རྒྱུད་བཞི་ཆ་ལག་ཁ་སྐོང་དང་བཅས་པ་གནང་བས་སྨན་པ་འབུམ་རམས་པ་བྱ་བ་ལྔ་བཅུ་ཙམ་དང༌། སྨན་པ་རབ་འབྱམས་པ་བྱ་བ་ཡང་ལྔ་བཅུ་ཙམ་བྱུང༌། སྨན་པ་དཀའ་བཅུ་པ་བྱ་བ་བརྒྱ་ཙམ། སྨན་པ་བསྡུས་ར་བ་བྱ་བ་སོགས་དཔྱད་འགོ་ཐོན་པའི་སྨན་པ་མཁས་པ་མང་པོ་བྱུང༌། དེ་ནས་རིམ་བཞིན་སློབ་མ་སྟོང་ཙམ་འདུས་པས་ཀོང་པོའི་སྨན་ལུང་བྱ་བར་སྨན་གྱི་དགོན་པ་ལྟ་ན་སྡུག་བྱ་བ་བཏབ་སྟེ། སྨན་པའི་རིགས་སུ་གྱུར་པའི་བྱ་བྲལ་བ་ཐམས་ཅད་བཤད་ཉན་གྱི་སྒྲོ་འདོགས་ཆོད་པ་དང༌། འགྲོ་ཕན་ཤིན་ཏུ་ཆེ་བའི་བཀའ་དྲིན་བཟང་པོར་སྩལ་བས་སྔར་ནས་ད་བར་བོད་ཀྱི་རྒྱ་ཆེའི་མང་ཚོགས་ཚོས་གཡུ་ཐོག་རྙིང་མ་ཡོན་ཏན་མགོན་པོ་མཆོག་ལ་དད་གུས་ཚད་མེད་ཞུ་བ་དང༌། ཕྱོགས་མཚུངས་རྒྱ་བལ་ཧོར་ཡུལ་སོགས་ཀྱི་ཡུལ་གྲུར་ཡང་མཚན་སྙན་ཧ་ཅང་ཆེ་བ་ཞིག་ཡིན་ནོ། །
གཞན་ཡང་སྔ་རྗེས་སུ་ད་དུང་གསོ་དཔྱད་མུ་ཏིག་ཕྲེང་བ་དང༌། མཁས་ཁྱད་ངོ་མཚར་བཞི་སྤྲུག ཁྱད་པར་ཟབ་པ་རྣམ་གསུམ། ཡང་སྦས་གབ་པ་བཅོ་བརྒྱད། ཁ་ཐོར་རིན་ཆེན་སྤུངས་པ་སོགས་རྒྱུད་ཀྱི་ཆ་ལག་དང་གསོ་དཔྱད་ཀྱི་དཔེ་མང་པོ་བརྩམས་པར་མཛད་པ་དག་གིས་མི་རིགས་རང་ཉིད་ཀྱི་གསོ་རིག་འཕེལ་རྒྱས་ཀྱི་བྱ་གཞག་ཐད་གཞལ་བར་མི་ནུས་པའི་མཛད་རྗེས་རླབས་པོ་ཆེ་འཇོག་གནང་མཛད་པ་དེར་ཆོས་རྒྱལ་མཆོག་ཤིན་ཏུ་དགྱེས་ཏེ་བཀའ་སྩལ་བར། འགྲེལ་ཚད་དོན་ལྡན་གཡུ་ཐོག་པ། །སྨན་པ་ཆེ་མཆོག་གཙོ་བོ་རྒྱལ། །ཁྱད་པར་གསོ་དཔྱད་བསྟན་པ་སྤེལ། །བཀའ་དྲིན་ཆེའོ་གཡུ་ཐོག་པ། །ཞེས་ཆེད་བསྟོད་དང་འབྲེལ་དྭགས་ཀོང་ཁྱུང་གསུམ་བྱ་དགར་བསྩལ་བར་གྲགས་ལ། དེ་བཞིན་རྒྱལ་པོའི་བླ་སྨན་ཆེན་པོ་བདུན་སོགས་བོད་སྨན་མཁས་པ་རྣམས་ཀྱིས་ཀྱང་མོས་གུས་དད་གསུམ་གྱི་སྒོ་ནས་འདི་ལྟར་གསོལ་ཏེ། གསོ་རིག་ལ་སོགས་བསྟན་པའི་སྲོག་ཤིང་འཛིན། །གངས་ཅན་ལྗོངས་འདིར་ཕན་བདེའི་སྒྲོན་མེ་སྤར། །འགྲོ་བའི་གཙུག་རྒྱན་སྨན་པའི་དེད་དཔོན་ཆེ། །བདག་ཅག་རྣམས་ཀྱི་མགོན་སྐྱབས་ཨེ་མ་མཚར། །ཞེས་པ་སོགས་ཀྱིས་མཆོད་པར་བྱས་ཤིང༌། དུས་དེའི་ཚེ་གཡུ་ཐོག་ཆེན་པོས་ཀྱང་རང་ཉིད་ཀྱི་བསྟན་བཅོས་བརྩམས་པའི་ཆེ་བ་བརྗོད་དེ་གསུངས་པར། བོད་ཀྱི་མངའ་བདག་གཙོ་མཛད་པའི། །འདིར་ཚོགས་བོད་ཀྱི་སྨན་པ་རྣམས། །མཁས་པ་གཡུ་ཐོག་མགོན་པོ་ངས། །རྒྱ་གར་ཡུལ་ལ་ལན་གསུམ་ཕྱིན། །བླ་མ་གྲུབ་ཐོབ་འགའ་དང་མཇལ། །གདམས་ངག་རྒྱལ་པོའི་དཀོར་མཛོད་ཐོབ། །རོ་བཀྲ་འཕྲུལ་གྱི་མེ་ལོང་ཤེས། །བྱང་ཁོག་གསང་དབྱེའི་མཛུབ་བཙུགས་ཤེས། །ཐུར་དཔྱད་གནད་ཀྱི་ལྡེ་མིག་ཤེས། །ཞེས་སོགས་གསུངས་པ་ལྟར། བདག་ཉིད་ཆེན་པོ་དེས་མཛད་པའི་གསོ་རིག་གི་གཞི་རྩའི་གནས་ལུགས་དང་བཅས་པའི་ནང་དོན་རྣམས་ཚན་རིག་དང་མཐུན་པའི་སྒོ་ནས་འགྲེལ་བཤད་མཛད་པ་དེ་དག་གིས་བོད་ཀྱི་གསོ་བ་རིག་པ་ཆུ་ཚད་གསར་པ་ཞིག་ཏུ་འཕུར་མཆོངས་བྱུང་བ་དང་འབྲེལ་དུས་དེ་ནས་བཟུང་མི་རིགས་རང་ཉིད་ཀྱི་གསོ་རིག་འདི་དེ་བས་བརྒྱུད་རིམ་དང་ལྡན་ཞིང་ཐུན་མོང་མ་ཡིན་པའི་རིག་པའི་གཞུང་ལུགས་དང༌། ལག་ལེན་གྱི་ཐོག་ནས་འཕེལ་རྒྱས་འགྲོ་ཐུབ་པའང་བྱུང༌། དེ་བཞིན་ཆོས་རྒྱལ་ཁྲི་སྲོང་ལྡེ་བཙན་གྱིས་ཐུགས་བསྐྱེད་ལྷག་བསམ་བཟང་པོས་བླ་སྨན་བདུན་དང༌། གངས་ཅན་ལོ་པཎ་ཡོངས་ཀྱི་གཙུག་རྒྱན་པཎྜི་ཏ་ཆེན་པོ་བཻ་རོ་ཙ་ན་མཆོག་བཅས་ལ་རྙེད་བཀུར་ཞབས་ཏོག་བསམ་གྱིས་མི་ཁྱབ་པ་ཞུས་ཏེ་ཕྱི་རབས་ནད་པའི་དོན་དུ་གསོ་དཔྱད་ཁྱད་འཕགས་རིན་ཆེན་འཁྲུངས་དཔེ་གསུངས་པར་བསྐུལ་མ་མཛད་པ་ལྟར་བླ་སྨན་བདུན་གྱིས་སྒྲོལ་མའི་སྔོ་འབུམ་མམ་གསོ་དཔྱད་སྔོ་སྣ་ཚོགས་ཀྱི་འཁྲུངས་དཔེ་བསྟན་པ་ཞེས་པ་གསུངས་པ་ལས། གནས་གཞི་ཆེན་པོ་ཁྱད་འཕགས་བྲག་དམར་བསམ་ཡས་སུ། །ཡོན་ཏན་ཁྱད་འཕགས་སྤྲུལ་སྐུ་འགྲོ་དོན་མཛད། །རྗེ་རྒྱལ་གཞན་ལས་ཁྱད་འཕགས་ཁྲི་སྲོང་ལྡེ་བཙན་གྱིས། །བླ་སྨན་གཞན་ལས་ཁྱད་འཕགས་རྣམ་བདུན་ལ། །དར་ཟབ་གདན་བཏིང་ཞལ་ཟས་བདུད་རྩི་དྲངས། གསེར་དངུལ་ལ་སོགས་གང་དགྱེས་ནོར་རྣམས་ཕུལ། །ལུས་ངག་ཡིད་གསུམ་གུས་པས་ཕྱག་འཚལ་ནས། །མཐའ་ཡས་སེམས་ཅན་ནད་ལས་གྲོལ་བའི་ཕྱིར། །གསོ་དཔྱད་ཁྱད་འཕགས་རིན་ཆེན་འཁྲུངས་དཔེ་ཞུས། །ཞེས་གསལ་བ་དང༌། ལོ་ཆེན་བཻ་རོ་ཙ་ན་མཆོག་གིས། ཕྱི་རབས་ཀྱི་དོན་དུ་སྨན་གྱི་འཁྲུངས་དཔེ་བཀོད་པའི་འཇམ་དབྱངས་སྔོ་འབུམ་མམ་གསོ་དཔྱད་སྔོའི་མན་ངག་སྔོ་འབུམ་ཞེས་པ་སྨན་སྣ་བརྒྱ་དང་བདུན་ཅུ་དོན་བཞི་ཙམ་ཡོད་པ་གསར་དུ་བརྩམས་ནས་རྒྱལ་པོར་ཕུལ་བ་ལས། ཁྲི་སྲོང་ལྡེ་བཙན་བསྐུལ་ནས་བཻ་རོ་ཙ་ན་ནི། བདག་གིས་བསམ་རྒྱ་ཆེར་བསྐྱེད་ནས། རྒྱ་གར་ཡུལ་ཁམས་ཀུན་ཏུ་དཀའ་བ་སྤྱད་པའི་ནོར་བུ་འདི། བི་བྱི་མཁས་པས་ཐོག་མར་དགེ་མཛེས་དམ་ལས་རྙེད། ཕྱི་རབས་དོན་དུ་གདམས་ངག་འཁྲུངས་དཔེ་གུད་དུ་བཀོད། མན་ངག་ཡིན་པས་དུམ་བུ་ཁྲིགས་སུ་བྱས། བརྗེད་ཀྱིས་དོགས་པས་ནན་ཏན་ཡི་གེར་བྲིས། ཤིན་ཏུ་དཀོན་པས་སེམས་ལ་གཏེར་དུ་སྦོས། གཉིས་དང་གསུམ་ལས་སྤེལ་ན་བདག་གཞན་ན་ར་ཀན། མངའ་བདག་ཆེན་པོ་ཁྱེད་ལ་བདག་གིས་གཏད། ཅེས་སོགས་གསུངས་པ་ལྟར་སྐབས་དེར་བོད་ཀྱི་སྨན་རིགས་ནང་སྐྱེ་དངོས་དང༌། སྲོག་ཆགས། གཏེར་དངོས་བཅས་དབྱེ་བ་ཕྱེ་ཐུབ་པ་དེའི་སྟེང་དུ་སྨན་གྱི་འདྲ་ཡིག་དང༌། རོ་ནུས། སྦྱར་ཐབས་སོགས་བསྟན་པ་མ་ཟད། སྨན་རྫས་ཁག་གཅིག་བོད་ལྗོངས་ཁོ་ནར་མ་གཏོགས་ཡུལ་ལུང་གཞན་པ་གང་ལའང་མེད་པའི་ཁྱད་ཆོས་སྐོར་གསུངས་ཡོད་པའི་འཁྲུངས་དཔེ་དེ་གཉིས་ཐོན་པ་དེས་བོད་ཀྱི་སྨན་རྫས་རིག་པ་སླར་ཡང་འཕེལ་རྒྱས་གསར་པ་ཞིག་ལ་སླེབས་པའི་མཚོན་རྟགས་འགོག་མེད་དུ་འཆར་བ་བཞིན་ནོ། །
དེ་རྗེས་སྤྱི་ལོའི་དུས་རབས་དགུ་པའི་ནང་བོད་ཀྱི་རྒྱལ་པོ་མངའ་བདག་ཁྲི་རལ་པ་ཅན་གྱི་སྐབས་སུ་བོད་མི་རིགས་འདི་ཉིད་ཡུན་གནས་དར་རྒྱས་ཡོང་ཕྱིར་ཆོས་རྒྱལ་རིམ་བྱོན་རྣམས་ཀྱི་རྗེས་འབྲངས་མཛད་དེ་སྐུ་ཉིད་ཀྱིས་ལོ་ཙཱ་བ་ཆེན་པོ་སྐ་ཅོག་ཞང་གསུམ་གྱིས་མཚོན་མཁྱེན་རབ་རྒྱས་པའི་བོད་ཀྱི་ལོ་ཙཱ་བ་རྣམས་དང་འཕགས་ཡུལ་གྱི་པཎྜི་ཏ་ཛི་ན་མི་ཏྲ་སོགས་སྤྱན་དྲངས་ནས་སྔར་བསྒྱུར་ཟིན་པའི་མདོ་རྒྱུད་བསྟན་བཅོས་ཀྱི་རིགས་རྣམས་སྐད་གསར་བཅད་ཀྱིས་གཅིག་གྱུར་གཏན་ལ་ཕབ་པ་དང༌། འཕགས་ཡུལ་གྱི་སློབ་དཔོན་ཉི་མས་གསུངས་པར་མཛད་པའི་གསོ་བ་རིག་པའི་གཞུང་གཅེས་པར་གྲུབ་པ་སོགས་གསར་པ་མང་པོ་བསྒྱུར་གནང་མཛད་ནས་བོད་ཀྱི་རིག་གནས་མཐའ་དག་ཡར་རྒྱས་མུ་མཐུད་ཕྱིན་པས་སྨན་གྱི་བཅོས་ལུགས་བཞི་དང་དཔྱད་མཁན་གྱི་གབ་རྩེ་ལྔ་སོགས་བོད་འབངས་ཀྱི་གཏམ་དང་ཡིག་ཚང་དུ་གྲགས་པ་རྣམས་རྒྱལ་པོ་འདི་ཡན་མ་ཉམས་པར་གནས་ཏེ་བདེ་སྐྱིད་ཀྱི་སྣང་བ་ཆེས་ཆེར་རྒྱས་ཤིང་སྐྱེ་རྒུ་མཐའ་དག་སྲིད་པའི་དཔལ་ཡོན་འཛད་མེད་དུ་ལོངས་སྤྱོད་པའི་བསྐལ་བ་བྱུང་བ་དེ་ལྟར་ཡང་། རྒྱལ་པོ་འུ་དུམ་བཙན་པོས་རྒྱལ་སྲིད་བསྐྱངས་སྐབས་འབངས་གྱེན་ལོག་བྱུང་བ་སོགས་སྲིད་དོན་གྱི་ཡོ་ལང་ལ་བརྟེན་ནས་བོད་ཁམས་འདི་ཉིད་སླར་ཡང་རྒྱལ་ཕྲན་སིལ་བུར་འགྲོ་བའི་འགོ་ཚུགས་ཡོད།
དེ་ནས་སྤྱི་ལོའི་དུས་རབས་བཅུ་པའི་ནང་མངའ་བདག་འོད་སྲུང་ཡབ་སྲས་ཀྱི་སྐུ་དུས་སུ་འཕགས་ཡུལ་གྱི་པཎྜི་ཏ་དྷརྨ་ཤྲཱི་ཝརྨ་དང༌། སྙེ་བོ་ལོ་ཙཱ་བ་དབྱིག་གི་རིན་ཆེན། མར་ལོ་རིག་པའི་གཞོན་ནུ། དབྱུག་གུ་དགེ་སློང་ཤཱཀྱ་བློ་གྲོས་བཅས་ཀྱིས་འཕགས་ཡུལ་གྱི་སློབ་དཔོན་ཆེན་པོ་དཔའ་བོས་མཛད་པའི་ཡན་ལག་བརྒྱད་པའི་སྙིང་པོ་བསྡུས་པའི་རང་འགྲེལ་ཞེས་པའི་གཞུང་ཆེན་པོ་བོད་ཡིག་ཏུ་བསྒྱུར་གནང་མཛད་པ་དང༌། ལྷག་པར་དུ་བོད་རིགས་ན་གཞོན་ཤེས་རབ་ཅན་ཉི་ཤུ་རྩ་བདུན་རྒྱ་གར་དུ་སློབ་གཉེར་བྱེད་པར་མངགས་རུང་མང་ཆེ་བ་ས་ཡུལ་མ་འཕྲོད་པ་སོགས་ཀྱིས་སྦྱངས་འབྲས་མ་ཐོན་པར་ལྔ་ལམ་དུ་སོང་། འོན་ཀྱང་ལོ་ཆེན་རིན་ཆེན་བཟང་པོ་དང༌། ལོ་ཆུང་ལེགས་པའི་ཤེས་རབ་གཉིས་སློབ་འགོ་ཐོན་ཏེ་བོད་དུ་ཕྱིར་བྱོན། ལྷག་པར་ལོ་ཆེན་རིན་ཆེན་བཟང་པོ་ཞེས་པ་ཕྱི་ནང་རིག་གནས་ཀྱི་གཙུག་ལག་རྒྱ་མཚོའི་ཕ་རོལ་དུ་སོན་པ་དེ་ལ་ལྷ་བླ་མ་ཡེ་ཤེས་འོད་ཀྱིས་བཟང་པོའི་མཐུན་རྐྱེན་དང་ལྷག་བསམ་གྱི་བསྐུལ་མ་གནང་བར་བརྟེན་ལོ་ཆེན་རིན་ཆེན་བཟང་པོས་འཕགས་ཡུལ་གྱི་སློབ་དཔོན་དཔའ་བོས་མཛད་པའི་ཡན་ལག་བརྒྱད་པའི་སྙིང་པོ་བསྡུས་པ་དང༌། དེའི་འགྲེལ་པ་ཁ་ཆེ་པཎ་ཆེན་ཟླ་བ་མངོན་དགས་མཛད་པའི་ཟླ་ཟེར་སོགས་བོད་ཡིག་ཏུ་ཡང་དག་པར་བསྒྱུར་ཏེ་གཏན་ལ་ཕབ་པར་མཛད་ཅིང༌། དེས་བོད་ཀྱི་གསོ་བ་རིག་པ་འདི་ཉིད་སྔར་བས་འཕེལ་རྒྱས་དང་ལེགས་སྒྲིག་བྱེད་རྒྱུར་སྤྱོད་པའི་དཔྱད་གཞིའི་ཡིག་རིགས་ཚད་ལྡན་ཞིག་ཏུ་གྱུར་སྟབས་ཕྱིས་ཤིང་པར་བརྐོས་ནས་བསྟན་འགྱུར་གྱི་ཁོངས་སུ་འཇོག་གནང་མཛད་ཡོད་ཅིང༌། ཕྱོགས་མཚུངས་ལོ་ཆེན་ཉིད་ཀྱིས་སྣོད་ལྡན་གྱི་སློབ་བརྒྱུད་མང་པོ་གསོ་སྐྱོང་མཛད་པའི་ནང་ནས་མཁས་པའི་གྲགས་པ་ཆེ་བ་མང་མོ་སྨན་བཙུན་དང༌། མྱང་འདས་སེང་གེ་སྒྲ། ཤཱཀྱ་ཡེ་ཤེས་འབྱུང་གནས། ཨོང་སྨན་ཨ་ལེ་སྟེ་སྤུ་ཧྲེང་གི་སྨན་པ་མི་བཞི་བྱ་བ་སོགས་བྱུང་ཞིང༌། དེ་དག་གི་ནང་ནས་ཀྱང་མང་མོ་སྨན་བཙུན་ཞུ་བ་ནི་མཁས་པའི་རྩེར་སོན་ནས་དབུས་གཙང་གི་སྨན་པ་ཕལ་མོ་ཆེས་མཇལ་ཞིང་ཞབས་ལ་གཏུགས། ལྷག་པར་དེས་ལྷ་རྩེ་མང་མཁར་གྱི་ཆེར་རྗེ་ཏི་པང་ལ་གཞུང་ཟླ་ཟེར་མན་ངག་དང་བཅས་པ་རྫོགས་པར་གནང༌། དེས་ཀྱང་རང་གི་སྲས་བྱང་ཆུབ་འོད་དང༌། ཨུ་ལང་བཀྲ་ཤིས་མཁར། དགྲ་ལས་རྒྱལ་པོ་གསུམ་ལ་གནང་བས་ཨུ་ལང་བཀྲ་ཤིས་མཁར་ནི་གཞུང་འགྲེལ་ལག་ལེན་ཀུན་ལ་མཁས་པར་གྱུར་ཐོག་སློབ་བརྒྱུད་ཀྱང་དབོན་ཇོ་བཀྲ་དང་འབྲོ་ཚ་ཇོ་ནག་སོགས་བྱུང་བ་རྣམས་ལ་སྔ་རབས་ཀྱི་སྨན་བླ་ལྟ་བུ་བཅུར་གྲགས་ཤིང༌། དེ་དག་ལས་མང་མཁར་ཆེར་རྗེའི་བརྒྱུད་པ་ཞང་སྟོན་ཞིག་པོའམ་ཐུགས་རྗེའི་ཁྲི་འོད་ཀྱིས་ཞུས་པ་ན་དེ་ཉིད་སྨན་དཔྱད་ཀྱི་རིག་པ་མཐར་ཕྱིན་པར་གྱུར་ཏེ་ཤེས་བྱ་སྤྱིའི་ཁོག་འབུགས་རྒྱལ་མཚན་རྩེ་འབར་དང༌། ས་བཅད་དོན་ཁྲིགས་འབྱེད་པའི་ལྡེ་མིག དཀའ་ཚོམས་གེགས་སེལ་གནམ་ལྕགས་འཁོར་ལོ། ཡན་ལག་བརྒྱད་པའི་ཚིག་དོན་ཞིབ་རྒྱས་སུ་འགྲེལ་པ་མུ་ཏིག་ཕྲེང་བ་རྒྱས་བསྡུས་གཉིས། ལག་ལེན་དམར་ཁྲིད་རྒན་མོ་མཛུབ་ཚུགས་ཀྱི་ཚུལ་དུ་འཆད་པ་བདུད་རྩི་ཐིགས་པ་རྣམས་བརྩམས། གཞུང་ལ་ཡང་ནག་མཆན་ལེགས་པར་བཏབ། སློབ་བརྒྱུད་ཀྱང་དུ་མ་བྱུང་བའི་ནང་ནས་གཙང་སྟོད་དར་མ་མགོན་པོས་ཀྱང་སློབ་མའི་དོན་དུ་ཟིན་ཏིག་དང༌། བུའི་དོན་དུ་ཡང་ཏིག་ཅེས་པའི་མན་ངག་གི་ཡིག་འཇོག་མཛད། དེ་དག་གི་བརྒྱུད་འཛིན་པ་བོ་དོང་རོག་ཚོའི་སྐོར་ན་མང་བར་གྲགས་ལ། ཞང་ཞུང་པ་ཤེས་རབ་འོད་ཀྱིས་ཀྱང་སངས་རྒྱས་ཁོག་འབུགས་གསེར་གྱི་བང་མཛོད་ཅེས་པ་སོགས་མཛད་དེ་གཡུ་ཐོག་རྒྱ་གར་རྡོ་རྗེ་སོགས་ལ་གནང་ནས་སློབ་བརྒྱུད་ཀྱང་སྤེལ་བར་གྲགས་ཤིང༌། མདོར་ན་ལོ་ཆེན་དེ་ཉིད་ཀྱི་ཐུགས་རྗེའི་འཕྲིན་ལས་ལ་བརྟེན་ནས་སླར་ཡང་སྟོད་ཕྱོགས་གཙང་གི་རྒྱུད་དུ་བོད་ཀྱི་སྨན་པ་གཞན་ཕན་ཅན་རྣམས་དགྱེས་ཤིང་གསོ་དཔྱད་ཀྱི་བསྟན་པ་དགུང་ན་གྲགས་སོ། །
དེ་རྗེས་བོད་ཆུ་བྱི་ལོར་སྤྱི་ལོ་༡༠༡༢ སྐུ་འཁྲུངས་ཤིང་མདོ་སྔགས་ཀྱི་གཞུང་ལ་མི་འཇིགས་པའི་སྤོབས་པ་ཐོབ་པའི་སྤྲུལ་པའི་གཏེར་སྟོན་གྲྭ་པ་མངོན་ཤེས་མཚན་དངོས་དབང་ཕྱུག་འབར་བ་ཞུ་བ་དེས་ཞང་བློན་རྡོ་རྗེ་བདུད་འདུལ་གྱིས་ལུང་བསྟན་པ་ལྟར་བསམ་ཡས་དབུ་རྩེ་ཀ་བ་བུམ་པ་ཅན་ནས་དེ་སྔ་ཆོས་རྒྱལ་ཁྲི་སྲོང་ལྡེའུ་བཙན་དང་བཻ་རོ་ཙ་ན་གཉིས་ཀྱིས་གཏེར་དུ་སྦས་པའི་རྒྱུད་བཞི་དེ་ཉིད་གཏེར་ནས་བཞེས་ཏེ་བཤུས། མ་ཕྱི་རང་སར་བཞུགས་པར་གྲགས་ཏེ་བུ་དཔེ་ལོ་གཅིག་གསང་སྟེ་ཉམས་ལེན་མཛད་ཅིང་ཕྱིས་སུ་གཞུང་མན་ངག་དང་བཅས་པ་ཡར་ལུང་གི་དགེ་བཤེས་ཁུ་སྟོན་དབུས་པ་དར་མ་གྲགས་པ་ལ་གནང༌།
ཡང་དུས་དེ་ཙམ་ན་སྟོད་ལྷ་རྩེ་མང་མཁར་ཚ་ལུང་དུ་སྐུ་འཁྲུངས་ཤིང༌། རུས་བརྒྱུད་རོག་ཡིན་པའི་སྟོད་སྟོན་ནམ་རོག་སྟོན་དཀོན་མཆོག་སྐྱབས་ཞུ་བ་དེས་འཕགས་ཡུལ་ཏུ་བྱོན་ཏེ་ཐམས་ཅད་མཁྱེན་པ་ཤནྟི་པ་ཕྱི་མའི་དྲུང་ནས་གསོ་དཔྱད་ཡན་ལག་བརྒྱད་པ་རྫོགས་པར་གསན་ནས་ཕྱིར་བྱོན་ཐོག་གཞུང་གི་ས་བཅད་བསྡུས་དོན་དྲྭ་བ་ཞེས་པ་བརྩམས་ཤིང་གཞུང་ལ་ཡང་མཆན་བུ་བཏབ།
གཞན་ཡང་དུས་རབས་དེའི་ཡས་མས་སུ་ཐར་པ་ལོ་ཙཱ་བ་ཉི་མ་རྒྱལ་མཚན་ཞུ་བ་དེས་ཀྱང་འཕགས་ཡུལ་གྱི་སློབ་དཔོན་ཀླུ་སྒྲུབ་ཀྱིས་མཛད་པའི་སྦྱོར་བ་བརྒྱ་པ་དང༌། ཁ་ཆེ་ཟླ་དགས་མཛད་པའི་སྨན་མིང་སྒྲ་སྦྱོར་ངེས་པ་གཉིས་བསྒྱུར་ཅིང༌། ཅོང་ཞིའི་གདམས་པ་ཡང་མཛད་དོ། །
ཡང་རབ་བྱུང་དང་པོའི་མེ་འབྲུག་ལོ་སྤྱི་ལོ་༡༠༧༦ ཙམ་ལ་ནུབ་ཕྱོགས་ཨོ་རྒྱན་ཡུལ་གྱི་རྒྱལ་པོའི་བླ་སྨན་པ་བྷ་རོ་ཕྱག་རྡུམ་བཙུན་མོའི་ནད་བཅོས་པའི་ཚེ་མི་ཚངས་སྤྱོད་པའི་ཉེས་པ་ཤོར་བས་གསོད་པར་ཕངས་ཏེ་ཕྱག་བཅད་པས་ཕྱག་རྡུམ་ཞེས་སུ་གྲགས་སམ་སྐྱེས་བུ་མེ་ལྷ་ཞུ་བ་གསོ་རིག་གི་རྒྱ་མཚོའི་ཕ་མཐར་སོན་པའི་མཁས་དབང་དེ་བོད་དུ་བྱོན་ནས་སྙན་བརྒྱུད་བེ་བུམ་ནག་པོ་དང༌། ཆུང་དཔྱད་བེ་བུམ་སྔོན་པོ། འབུམ་ཁུ་ཚུར། རྡོ་སྐོར་ཕྱི་ནང་གསང་གསུམ་སོགས་མན་ངག་གི་ཡིག་སྣ་མང་དུ་མཛད་པ་དང་འབྲེལ་མཐའ་བཞི་དང༌། དགོན། སྟོང་སོགས་སློབ་མ་ཡང་བསྐྱངས་པར་གྲགས་སོ། །
དེ་བཞིན་རབ་བྱུང་དང་པོའི་ས་ལུག་སྤྱི་ལོ་༡༠༧༧ ནས་༡༡༥༥ལོར་སྐུ་འཁྲུངས་ཤིང་བཀའ་བརྒྱུད་གོང་མ་རྣམ་གསུམ་གྱི་ཡ་གྱལ་མཉམ་མེད་དྭགས་པོ་ལྷ་རྗེའམ་ཟླ་འོད་གཞོན་ནུས་ལྷོ་དྭགས་པོའི་རྒྱུད་དུ་སྨན་དཔྱད་བསྐྱངས་ནས་བརྒྱད་པའི་དོན་བསྡུས་མཛད། ལྷག་པར་ཕན་ནུས་ཆེ་ཞིང་འཐུ་སྒྲུབ་བདེ་ལ་ཀོང་རོང་ཁུལ་དུ་སྐད་གྲགས་ཀྱང་ཡོད་པའི་སྨན་སྦྱོར་དྭགས་སྨན་བཅོ་ལྔ་ཞེས་པ་སོགས་གསར་བཏོད་མཛད། །
རབ་བྱུང་གཉིས་པའི་མེ་རྟ་སྤྱི་ལོ་༡༡༣༦ལོར་འཁྲུངས་པའི་བོད་ཀྱི་གསོ་རིག་ལོ་རྒྱུས་ཐོག་སྨན་བླ་གཉིས་པ་ལྟ་བུ་གཡུ་ཐོག་གསར་མ་ཡོན་ཏན་མགོན་པོ་ཞེས་སྙན་པའི་གྲགས་པ་ས་སྟེང་ཡོངས་ལ་ཁྱབ་པ་འདི་ཉིད་བྱུང༌། སྐྱེས་མཆོག་དེས་ཆུང་ངུའི་སྐབས་ནས་བྱིས་པ་ཚོགས་པའི་དབུས་སུ་རྩ་ཆུའི་བརྟག་པ་དང༌། ས་རྡོ་སྔོ་སོགས་ལ་སྨན་ངོས་འཛིན་གྱི་ཚུལ་མཛད་པ་སོགས་བཟང་པོའི་བག་ཆགས་ལྷན་སྐྱེས་སུ་ཡོད་པ་དང༌། དགུང་ལོ་བརྒྱད་ནས་རིག་གནས་སྤྱི་དང༌། ཁྱད་པར་གསོ་རིག་གཞུང་ལུགས་ལ་གསན་བསམ་གནང་སྟེ་སྨན་དཔྱད་ཀྱི་འགྲོ་དོན་བསྐྱངས། དེ་ནས་གཡུ་ཐོག་ཆེན་པོ་དགུང་ལོ་བཅུ་བཞི་ཙམ་ལ་གོང་གི་སྟོད་སྟོན་ནམ་རོག་སྟོན་དཀོན་མཆོག་སྐྱབས་ཞུ་བ་དེ་དབུས་སུ་གྲྭ་སྐོར་ལ་བྱོན་པའི་ལམ་བར་དུ་ཞབས་འབམ་གྱིས་སྙུང་ནས་གཡུ་ཐོག་ཆེན་པོ་བསྟེན་པས་སྙུན་ལས་གྲོལ་ཞིང་དགའ་བཞིན་དུ་དབུས་སུ་བྱོན། ལོ་གཉིས་ཙམ་བཞུགས་པས་རོག་སྟོན་ལ་ཡང་ནད་ཤིན་ཏུ་ཐུ་བ་ཞིག་གིས་ཐེབས་པས་སྨན་པ་འགའ་ལ་གཏུགས་པས་དྲག་སྐྱེད་ཅི་ཡང་མ་བྱུང་བ་དབུས་པ་དར་གྲགས་ཀྱི་དྲུང་དུ་བཅར་ཏེ་འཕྲོད་བསྟེན་བགྱིས་པས་ནད་ལས་གྲོལ། དེ་ལ་བརྟེན་ནས་དབུས་པ་དར་གྲགས་ལ་རོག་སྟོན་གྱིས་གཡུ་དྲུག་དམར་ནམ་མཁའ་གསལ་བ་ནས་ཁལ་སྟོང་རི་བ་ཞིག་ཡོད་པ་དེ་ཕུལ་ཏེ་གསོ་དཔྱད་ཀྱི་སློབ་དཔོན་ཞུས་ནས་རྒྱུད་བཞི་ཆ་ལག་ཁ་སྐོང་དང་བཅས་པ་ཞུས་ནས་འགྲོ་བ་ནད་པའི་དོན་མཛད་པར་གྲགས། དེ་ནས་རོག་སྟོན་ཕྱིར་བྱོན་དུས་ལམ་བར་དུ་གཡུ་ཐོག་པའི་དྲིན་གཟོ་བ་དང༌། རྒྱུད་འདི་ཕུལ་ན་མ་འོངས་པར་འགྲོ་ཕན་རྒྱ་ཆེར་ཡོང་བར་དགོངས་ནས་རྒྱུད་ཀྱི་མན་ངག་གཞུང་འགྲེལ་དང་བཅས་པ་ཡོངས་སུ་བསྩལ་བས་གཡུ་ཐོག་པ་ཤིན་ཏུ་མཉེས་པའི་ངང་རོག་སྟོན་ལ་འབུལ་བ་གྱ་ནོམ་པ་ཕུལ་ཞིང༌། རེ་ཞིག་ཆིག་བརྒྱུད་ཀྱི་བཀའ་རྒྱ་མ་གྲོལ་བར་རྗེ་ཉིད་ཀྱིས་ཟབ་བཞེས་སུ་མཛད། དགུང་ལོ་བཅོ་བརྒྱད་ཙམ་ནས་བཟུང་འཕགས་ཡུལ་དུ་ལན་དྲུག་དང༌། དེ་བཞིན་བལ་ཡུལ་དང༌། སིངྒ་ལ། གསེར་གླིང་ཚུན་ཆད་དུ་ཕེབས་ནས་མཁས་གྲུབ་དུ་མ་ལས་གསོ་དཔྱད་གསན་བཞེས་མཛད། ཉིད་ཀྱི་གསུང་ལས་ཀྱང༌། རྒྱལ་བའི་བཀའ་མཆོག་ཡན་ལག་བརྒྱད་པ་དང༌། །ཀླུ་སྒྲུབ་གཞུང་དང་ཟླ་ཟེར་དཀར་ནག་དང༌། །དྲང་སྲོང་ལུགས་དང་ཕ་ཁོལ་གཞུང་རྣམས་དང༌། རྒྱ་གར་རྒྱ་ནག་མཁས་པའི་གཞུང་རྣམས་དང༌། །བོད་དང་ལི་ཡུལ་སྨན་པའི་ཉམས་མྱོང་དང༌། །མཁའ་འགྲོའི་ལུང་དང་བུ་སློབ་བསོད་ནམས་ཀྱིས། །རྒྱ་ཆེའི་གཞུང་དང་བླ་མ་མང་བསྟེན་ནས། །སྐྱེ་བ་སྔོན་དུ་རང་རྒྱུད་སྦྱངས་པ་ལས། །ད་ལྟ་གཡུ་ཐོག་རིག་པ་ཁོང་ན་ཤར། །ཞེས་གསུངས་པ་དང༌། དེ་ལྟ་བུའི་མཁས་མཆོག་དེ་ཉིད་ཀྱིས་ཕྱི་རབས་ནད་པ་རྣམས་དང་བུ་སློབ་དོན་དུ། ཐུགས་ཀ་ཆོས་ཀྱི་འཁོར་ལོ་ལས། གསོ་དཔྱད་རིན་ཆེན་གཏེར་ཕྱུངས་ཏེ། །ཕྱི་རབས་རྗེས་འཇུག་གསོ་བའི་ཕྱིར། །ཞེས་གསུངས་ཏེ་སྨན་གཞུང་མང་པོ་ཐུགས་རྩོམ་གནང༌། དེའི་ནང་བརྒྱད་པ་ཆེ་ཆུང་གི་སྙིང་པོ་བསྡུས་པ་དང༌། དཔའ་བོའི་སྙིང་པོ་བསྡུས་པའི་མདོ་གནས་ཀྱི་འགྲེལ་པ་མཐོང་བའི་མེ་ལོང༌།རྩ་དཔྱད་རིག་པ་རང་གསལ་སྡེ་ཚན་ལྔ་པ་ལག་ལེན་པོད་ཆུང༌། མན་ངག་ཤོག་དྲིལ་སྐོར་གསུམ། ཉམས་ཡིག་བུ་དོན་མ་ལ་སོགས་པ་ཡིན། ཁྱད་པར་དཔལ་ལྡན་རྒྱུད་བཞི་འདི་ཉིད་གསོ་དཔྱད་ཀུན་གྱི་ཡང་རྩེར་གཟིགས་ནས་ཕྱི་རབས་ཀྱི་དོན་དུ་བཀའ་རྒྱ་བཀྲོལ་ཏེ་གངས་ཅན་གྱི་ལྗོངས་སུ་ལུས་ཅན་ཀུན་གྱི་སྤྱི་ནོར་དུ་སྤེལ་བ་དང༌། སྐད་གསར་བཅད་ཀྱིས་གཏན་ལ་ཕབ་ནས་རྒྱུད་བཞི་ལ་བུའི་དོན་དུ་གསེར་མཆན་དང༌། སློབ་མའི་དོན་དུ་ཟོང་མཆན་གཉིས་བཏབ། རྒྱུད་བཞི་རྩ་བར་མ་ཚང་བ་རྣམས་གོང་དུ་བརྗོད་པའི་གཡུ་ཐོག་ཡོན་ཏན་མགོན་པོ་དེ་ཉིད་ཀྱིས་རྒྱ་ནག་གི་འགྱུར་ཟླ་བའི་རྒྱལ་པོ་སོགས་ཀྱི་ཉིང་ཁུ་དང༌། བོད་ཀྱི་ཡུལ་དུས་དང་མཚུངས་པར་རྩ་རྒྱུད་དུ་རྒྱུད་ལེའི་གྲངས་དང༌། བཤད་རྒྱུད་དུ་ཇ་དང་སྨན་ཟས་ལེའུ་སོགས་སུ་ཐོར་བུའི་བསྣན་ཁ་བཅོས། ཕྱི་རྒྱུད་དུ་སྨན་དཔྱད་ཟླ་བའི་རྒྱལ་པོའི་དགོངས་པ་རྩ་ཆུའི་བརྟག་པ་དང༌། མ་བུ་དགྲ་གྲོགས། ཇ་དཀར་ཡོལ་སོགས་པ། མན་རྒྱུད་དུའང་དོན་གོང་མཚུངས་ཀྱི་བསྣན་ཁ་མང་པོ་བསྣན་པར་མཛད། རྒྱུད་ཀྱི་གཞུང་འགྲེལ་མན་ངག་ཁ་སྐོང་དང་བཅས་པའི་གོ་ཆོད་དུ་ཆ་ལག་བཅོ་བརྒྱད་ལེགས་པར་བསྒྲིགས་ནས་སྐལ་ལྡན་གྱི་ཐུགས་སྲས་དམ་པ་སུམ་སྟོན་ཡེ་ཤེས་གཟུངས་ལ་བུམ་པ་གང་བྱོའི་ཚུལ་དུ་སྩལ། རྗེ་འདི་ལ་བུ་སློབ་ནམ་མཁའི་སྐར་ཚོགས་བཞིན་བགྲངས་པར་མི་དཔྱོད་པ་བྱུང་བའི་གཙོ་བོ་སྣོད་ལྡན་སྐལ་བཟང་གི་སློབ་བུ་གོང་སྨོས་སུམ་སྟོན་ཡེ་ཤེས་གཟུངས་ཀྱིས་དབུ་མཛད་པའི་ལྗང་སྨན་ལེབ་སེ་དང༌། འབལ་སྨན་ཉི་མ། སྟོན་པ་ཨ་ཚེས། ཤག་རམ་ཉི་མ་དཔལ། གཡུ་ཐོག་བསོད་ནམས་སེང་གེ། དགེ་བཤེས་རོག་ཆུང་སོགས་མཁས་པ་མིང་དང་དོན་མཐུན་པ་སུམ་བརྒྱར་ཉེ་བ་བྱུང༌། མདོར་ན་གཡུ་ཐོག་ཆེན་པོའི་སྐུ་ཚེ་གཅིག་གི་རིང་ལ་འཕགས་བོད་ཀྱི་མཁས་པ་མང་པོའི་ཞལ་མཇལ་ཞིང༌། གདམས་པ་སྣ་ཚོགས་ཐོས་པ་དང༌། ལྷག་ཏུ་དགེ་བའི་བཤེས་གཉེན་གྱི་ཞབས་ལ་གཏུགས་ནས་སྨན་དཔྱད་བསྐྱངས་ཏེ་འགྲོ་ཕན་ཆེད་དུ་མི་ལོ་མང་པོ་བཞུགས་པའི་རིང་བུ་སློབ་དོན་དུ་ཤོག་དྲིལ་སྐོར་གསུམ་བཀོད་དེ་སྐུ་ཚེ་དོན་དང་ལྡན་པའི་ངང་ནས་མཐར་ཕྱིན་པར་བརྟེན་ཉིད་ཀྱི་ཞལ་ནས་ཀྱང༌། ཀུན་དང་ཞལ་མཇལ་གདམས་པ་སྣ་ཚོགས་ཐོས། །བླ་མ་བསྟེན་དང་གསོ་དཔྱད་བསྐྱངས་པ་ཡིས། །མི་ལོ་མང་དུ་འཇིག་རྟེན་ཁམས་སུ་བསྡད། །བུ་སློབ་དོན་དུ་ཤོག་དྲིལ་སྐོར་གསུམ་བཀོད། །ད་ནི་གཡུ་ཐོག་ཤི་ཡང་འགྱོད་པ་མེད། །ཅེས་གསུངས་ནས་དགུང་ལོ་དོན་དྲུག་ལ་གཟུགས་སྐུའི་བཀོད་པ་བསྡུས་སོ། །དམ་པ་དེའི་སློབ་མའི་གཙོ་བོ་སུམ་སྟོན་ཡེ་ཤེས་གཟུངས་ཞུ་བ་དེས་ཆུང་བྱིས་པའི་དུས་ནས་རིག་པའི་གནས་ལ་སྦྱངས་པ་མཐར་ཕྱིན་པ་མཛད། དེ་རྗེས་གཡུ་ཐོག་པ་ཉིད་ཀྱི་རྣམ་ཐར་གསན་པའི་ཚེ་ཐུགས་དབང་འཕྲོགས་ནས་གསོ་དཔྱད་ཀྱི་གདམས་པ་དོན་དུ་གཉེར་བར་དགོངས་ཏེ་སྒོ་གསུམ་གུས་པའི་སྒོ་ནས་ལོ་གྲངས་དུ་མའི་རིང་རྗེ་ཉིད་ཀྱི་ཞབས་ལ་གཏུགས་ཤིང༌། མཉེས་པ་རྣམ་གསུམ་ཀྱིས་མཆོད་ཅིང་དགྱེས་པར་ཞུས་པས་ན་རྗེ་ཉིད་ཀྱིས་གཞུང་དང་གདམས་པའི་ཟབ་བཅུད་བཀའ་ལུང་ཕྱག་ལེན་དང་བཅས་པ་ལྷག་མ་མེད་པར་བུམ་པ་གང་བྱོའི་ཚུལ་དུ་སྩལ། འཕྱུགས་གོལ་མེད་པའི་གཟབ་གནད་མཐའ་དག་ནི་བསྟན། ལྷག་པར་དུ་རྗེ་ཉིད་ཀྱི་ཐུགས་སྲས་དམ་པར་དབང་བསྐུར་ཏེ། གསོ་བ་རིག་པའི་གཞུང་ལུགས་ཐམས་ཅད་ཀྱི་ཡང་རྩེ་དཔལ་ལྡན་རྒྱུད་བཞི་ཆ་ལག་དང་བཅས་པའི་བཀའ་གཏད་ཅིང༌། ཇི་སྲིད་འཁོར་བ་མ་སྟོངས་པར་འགྲོ་བ་སེམས་ཅན་གྱི་དོན་དུ་མཛད་མཐའ་མེད་པའི་འཕྲིན་ལས་རྒྱས་པའི་ཐུགས་སྨོན་དང་བཅས་གདམས་པར་མཛད་དོ། །དེས་ན་རྗེ་གཡུ་ཐོག་ཆེན་པོའི་ཐུགས་སྲས་དམ་པ་སུམ་སྟོན་ཡེ་ཤེས་གཟུངས་ཀྱིས་ཕྱིས་གཡུ་ཐོག་ཆེན་པོའི་རྣམ་ཐར་བཀའ་རྒྱ་མའམ་སྐུ་ལྔ་ལྷུན་གྲུབ་དང༌། གསང་བའི་རྣམ་ཐར་བྱ་བ་དང་རྐང་འབམ་གསོ་བའི་སྙན་བརྒྱུད་ཟིན་བྲིས། བཤད་རྒྱུད་ཀྱི་འགྲེལ་པ་འབུམ་ཆུང་གསལ་སྒྲོན་དང་། འབུམ་ནག་གསལ་སྒྲོན། བརྒྱུད་པའི་རྣམ་ཐར་མེད་ཐབས་མེད་པ་རྣམ་གསུམ་སོགས་མཛད་ནས་དཔལ་ལྡན་རྒྱུད་བཞི་ཡི་འཕྲིན་ལས་རྒྱ་ཆེར་བསྐྱངས་པར་གྲགས་སོ། །
ཡང་དུས་དེའི་སྔ་རྗེས་སུ་ཆོས་རྒྱལ་ཁྲི་ལྡེ་གཙུག་བརྟན་ནམ་མེས་ཨག་ཚོམ་གྱི་སྐུ་དུས་སུ་བྲང་ཏི་ཞེས་པ་རོང་ངུར་མིག་ཏུ་བྱུང་བ་དེ་དག་གི་ཐོག་མ་ཆོས་རྒྱལ་གྱི་བློན་པོ་དང༌། བླ་སྨན་ཟུང་དུ་འཇུག་པ་བྲང་ཏི་རྒྱལ་མཉེས་མཁར་ཕུག་ནས་བཟུང་བྲང་ཏི་དར་མ་སྙིང་པོ་སོགས་གནང་རིགས་རྗེས་སྦྱངས་ཀྱི་སྨན་པ་བར་མ་ཆད་པ་བྱུང་བ་བརྒྱུད་ནས་བརྒྱུད་ཀྱི་ཆོས་རྒྱལ་གྱི་བླ་སྨན་དུ་དབང་བསྐུར་བ་དེ་དག་གིས་བདུད་རྩི་ཡུར་འདྲེན་ལ་སོགས་པ་མན་ངག་ཆིག་བརྒྱུད་ཟབ་མོ་རྣམས་རིམ་གྱིས་ཡེ་གེར་བཏབ་པ་ལ་བྲང་ཏིའི་པོད་ཁྲ་དང་པོད་དམར་དུ་གྲགས་པ་དེ་རྣམས་ཀྱི་ལོ་རྒྱུས་ལས་རིམ་བཞིན་དུས་རབས་བཅུ་གསུམ་པའི་ནང་བྱུང་བའི་བྲང་ཏི་འཇམ་དཔལ་བཟང་པོ་ཞུ་བ་དེས་ཡབ་བྲང་ཏི་བསོད་ནམས་འབུམ་གྱི་དྲུང་ནས་ཡན་ལག་བརྒྱད་པ་རྩ་འགྲེལ་ལ་སོགས་པ་གསན་སྐྱོང་མཛད་པ་དང༌། དེ་ནས་ཉང་སྟོད་སྒོ་བཞི་རེ་ཐང་དུ་བྱོན་ནས་གཡུ་ཐོག་འཇམ་དཔལ་སོགས་སློབ་དཔོན་དུ་མ་བསྟེན་ཏེ་རྒྱུད་བཞི་ཆ་ལག་དང་བཅས་པ་གཡུ་ཐོག་པའི་ཕྱག་ལེན་མན་ངག་རྣམས་གསན་ཅིང་ཐུགས་སུ་ཆུད་པར་མཛད། དེ་རྗེས་རྩིས་ཕུ་བྱ་མོ་ཁུད་དུ་བྱང་སྨན་པ་སློབ་དཔོན་ཡེ་ཤེས་བཟང་པོ་བསྟེན་ནས་བསྟན་བཅོས་ཡན་ལག་བརྒྱད་པ་རྒྱས་པར་གསན་ཅིང༌། མདོར་ན་བོད་དུ་གྲགས་པའི་གསོ་དཔྱད་ཕལ་མོ་ཆེ་ལ་དབང་འབྱོར་བའི་མཁས་པ་ཆེན་པོའི་གྲགས་པ་རྒྱས་པ་ན་ས་སྐྱའི་བདག་ཉིད་ཆེན་པོ་བཟང་པོ་དཔལ་ཞུ་བ་དེས་གདན་སར་སྤྱན་དྲངས་ཏེ་བླ་སྨན་དུ་བསྐོས། ཡན་ལག་བརྒྱད་པ་དང་བཅས་པའི་གསོ་དཔྱད་སྨན་གྱི་རིག་པའི་འཆད་ཉན་གྱི་སྲོལ་བཏོད། ས་སྐྱ་སྨན་གྲོང་པ་ཞེས་པའི་མཚན་གསོལ་བ་དེས་ཕྱི་རྒྱུད་སྡེ་ཚན་ལྔའི་ལག་ལེན་པོད་ཆུང་དང་། བྱ་འདྲེའི་བཅོས་སོགས་བརྩམས་ནས་སྲས་ལ་གདམས། སྲས་བགྲེས་པ་བྲང་ཏི་རྒྱལ་བ་བཟང་པོས་རང་གི་ཡབ་དང་བི་ཇི་དཔལ་མགོན་སོགས་བསྟེན་ནས་གཞུང་མན་མན་ངག་ལག་ལེན་རྣམས་ཐུགས་སུ་ཆུད་པར་མཛད། ཉང་སྟོད་རེ་ཐང་དུ་བྱོན་ནས་གཡུ་ཐོག་འཇམ་དཔལ་གྱི་སྲས་གཡུ་ཐོག་འཚོ་བྱེད་ལ་རྒྱུད་བཞི་ཆ་ལག་དང་བཅས་པ་དང༌། ལག་ལེན་པོད་ཆུང་ལ་སོགས་པའི་མན་ངག་དུ་མ་གསན་ནས་བཤད་པ་མཛད། སླར་ཡབ་ཀྱི་གདན་ས་བཟུང་ནས་རྒྱུད་ཀྱི་འཆད་ཉན་བཙུགས། ས་སྐྱའི་གདུང་བརྒྱུད་རིན་པོ་ཆེ་ཁུ་དབོན་གྱི་བླ་སྨན་དང༌། སྟོད་སྨད་ཀྱི་སློབ་མ་དུ་མ་ལ་གཞུང་དང་གདམས་ངག་རྣམས་སེར་སྣ་མེད་པར་གནང༌། སློབ་མ་རང་མགོ་ཐོན་པ་མང་བ་སོགས་འགྲོ་དོན་ཆེ་བ་བྱུང༌། ལྷག་པར་དུ་སྲས་ཆུང་བ་གཞོན་ནུ་ནས་རབ་ཏུ་བྱུང་བའི་བྲང་ཏི་དཔལ་ལྡན་འཚོ་བྱེད་དེས་དཔལ་ལྡན་ས་སྐྱ་པ་ལས་བརྒྱུད་པའི་ཡན་ལག་བརྒྱད་པའི་ཁྲིད་རྒྱུན་རྣམས་བླ་མ་དམ་པའི་དངོས་སློབ་གནས་དྲུག་པ་སློབ་དཔོན་མཚུངས་མེད་ལས་གསན་ཅིང༌། རང་ཉིད་ཀྱི་གཅེན་དང་ཕག་སྟོན་ཤཱཀྱ་མགོན་པོ་ཡུན་རིང་དུ་བསྟེན་ནས་རྒྱུད་བཞི་ཆ་ལག་དང་བཅས་པའི་ཚིག་དོན་དང་ཕྱག་ལེན་རྣམས་ཡོངས་སུ་རྫོགས་པར་ཞུས། དེ་ཡང་ཐོས་ཙམ་མ་ཡིན་པར་ཁོང་དུ་ཆུད་པར་གསན་ནས་རྒྱུད་དང་བརྒྱད་པ་ཟུང་འབྲེལ་གྱི་འཆད་ཉན་ལོ་རེ་བཞིན་མ་ཆག་པ་མཛད་ནས་གསོ་དཔྱད་ལ་མཁྱེན་རབ་རྒྱས་ཏེ་སྐུ་ཚེ་ཧྲིལ་པོར་གསོ་བ་རིག་པའི་བསྟན་དོན་ཁོ་ན་གཉེར། འགྲོ་མགོན་ཆོས་རྒྱལ་འཕགས་པའི་བླ་སྨན་པ་མཛད། གསུང་རྩོམ་ཡང་ཡན་ལག་བརྒྱད་པའི་ཁོག་འབུགས་དང༌། མདོ་གནས་ཀྱི་འགྲེལ་པ། རྒྱུད་ཀྱི་ཁོག་འབུགས་ཤེས་བྱ་རབ་གསལ་དང༌། རྩ་རྒྱུད་ཀྱི་འགྲེལ་པ་རྒྱུད་དོན་རབ་གསལ་དང་།མ་ལ་ཡའི་དཀའ་འགྲེལ། ཕྱི་རྒྱུད་ཀྱི་འགྲེལ་པ་ཚུལ་གསུམ་སྣང་བ་དང༌། རྩ་མདོའི་རྒྱ་ཆེར་འགྲེལ་པ་ཉི་མའི་འོད་ཟེར། ཆུ་མདོའི་འགྲེལ་པ་ཚིག་དོན་གསལ་བྱེད་ཡིད་བཞིན་ནོར་བུ། ཕྱི་རྒྱུད་ཀྱི་སྨན་སྦྱོར་དཔེ་རིས། བྱང་ཁོག་གི་ཐིག་འགྲེམས་གསལ་སྒྲོན། ཐང་ཕྱེའི་འགྲེལ་པ་སོགས་བསྟན་བཅོས་ཆེ་ཆུང་བཅོ་བརྒྱད་ཙམ་མཛད་དེ་གསོ་རིག་གི་བསྟན་པ་དང་འགྲོ་དོན་བསམ་གྱིས་མི་ཁྱབ་པ་བསྐྱངས། དེའི་སྐུ་ཚ་བྲང་ཏི་དཔལ་ལྡན་རྒྱལ་མཚན་གྱིས་ཀྱང་རང་གི་ཡབ་མེས་རྣམས་ཀྱི་མྱོང་གྲུབ་ཕྱག་ལེན་དང༌། ཁྱད་པར་དུ་བྲང་ཏི་དཔལ་ལྡན་འཚོ་བྱེད་ཀྱི་དགོངས་པ་བཅས་དཀར་པོ་དྲུག་སྦྱོར་སོགས་ཕྱོགས་གཅིག་ཏུ་བསྡུས་ཏེ་ཤིན་ཏུ་ཟབ་པའི་མན་ངག་གསེར་བྲེ་མ་དང་། དངུལ་བྲེ་མ་སོགས་མཛད་ཅིང༌། གཞན་ཡང་བྲང་ཏི་རྡོ་རྗེ་དཔལ་བཟང་ཞུ་བ་དེས་གསེར་བྲེ་ཆུང་བ་དང༌། བྲང་ཏི་དཔལ་འབྱོར་དོན་གྲུབ་ཞུ་བ་དེས་མན་ངག་དངུལ་བྲེ་མཛད་པ་སོགས་ས་སྐྱ་སྨན་གྲོང་དུ་བྲང་ཏི་ཡབ་སྲས་ཀྱི་སྲོལ་བཞིན་སྨན་དཔྱད་ཀྱི་བསྟན་པའི་འགྲོ་དོན་རྒྱ་ཆེར་བསྐྱངས་པར་གྲགས་སོ། །
གཞན་ཡང་བོད་རབ་བྱུང་བཞི་པའི་ལྕགས་རྟ་སྤྱི་ལོ་༡༢༣༠ ལོར་འཁྲུངས་པའི་ཨུ་རྒྱན་པ་རིན་ཆེན་དཔལ་གྱིས་ཐུན་མོང་མ་ཡིན་པའི་གཞུང་དངུལ་ཆུ་གྲུབ་པའི་བསྟན་བཅོས་ཞེས་པ་བསྒྱུར་གནང་མཛད་པ་དང་དེའི་དོན་འགྲེལ་དངུལ་ཆུ་སྐོར་གསུམ་གྱི་བསྟན་བཅོས་ཞེས་པ་བསྒྱུར་གནང་མཛད་པ་དང་དེའི་དོན་འགྲེལ་དངུལ་ཆུ་སྐོར་གསུམ་གྱི་བསྟན་བཅོས་དང༌། དངུལ་ཆུ་བཙོ་བཀྲུ་ཆེན་མོའི་ཞལ་གདམས་དངུལ་བུམ། སྙན་རྒྱུད་བེ་བུམ་སོགས་བརྩམས་གནང་མཛད་པ་དང༌། དེའི་སློབ་མའི་གཙོ་བོ་བོད་རབ་བྱུང་ལྔ་པའི་ཤིང་སྤྲེལ་ལོ་མངའ་རིས་མང་ཡུལ་དུ་སྤྱི་ལོ་༡༢༨༩ ལོར་སྐུ་འཁྲུངས་པའི་གནས་ལྔ་རིག་པའི་དབང་ཕྱུག་ཀརྨ་རང་བྱུང་རྡོ་རྗེ་ཞུ་བ་དེས་སྨན་སྣ་བརྒྱད་བརྒྱ་སུམ་ཅུ་ལྷག་ཙམ་གྱི་སྨན་ནུས་སོགས་ཞིབ་ཕྲ་འཁོད་པའི་སྔོ་འབུམ་རྒྱས་ཤོས་སྨན་མིང་རྒྱ་མཚོ་ཞེས་སྐད་གྲགས་ཡོད་པའི་སྨན་རྫས་རིག་པའི་བསྟན་བཅོས་ཚད་ལྡན་ཞིག་མཛད་པར་ཕྱིས་ཀྱི་སྨན་པ་མཁས་པ་མང་པོས་ཀྱང་སྨན་མིང་རྒྱ་མཚོ་ཞེས་པ་གཞུང་ཤིན་ཏུ་དག་པར་གཟིགས་ཏེ་སྔོ་འབུམ་མང་པོའི་གཞི་བཟུང་ས་ཞིག་ཏུ་གྱུར་ནས་ལུང་དུ་འདྲེན་པར་མཛད།
དེ་བཞིན་བོད་རབ་བྱུང་དྲུག་པའི་ཤིང་གླང་སྤྱི་ལོ་༡༣༦༡ ལོར་གཙང་སྟོད་ཀྱི་ཆབ་འོག་ངམ་རིང་རྫོང་གི་འོལ་ཀ་ལྷ་རྩེར་འཁྲུངས་པའི་གྲུབ་ཆེན་ཐང་སྟོང་རྒྱལ་པོ་ཞུ་བ་དེས་རང་ཉིད་ཀྱི་སྐུ་ཚེ་ཧྲིལ་པོར་བོད་ཁམས་སྐྱེ་འགྲོའི་དོན་དུ་རྣམ་དཀར་གྱི་འགྲོ་དོན་རྒྱ་ཆེར་མཛད་ཅིང༌། ལྷག་པར་དུ་ལྷ་ལྡན་གྱི་ལྕགས་པོ་རིའི་ལྷ་ཁང་གི་ཐོག་མའི་རྨང་གཞི་བཏིང་ནས་སྨན་རྒྱལ་རི་ཞེས་མཚན་གསོལ་བ་དང༌། འདུ་བ་སྤྱི་སྙོམས་ནད་བརྒྱ་སྨན་གཅིག་རིལ་བུ་དཀར་པོ་དང༌། གཉན་རིམས་སོགས་ཕྱི་ནང་ཕལ་ཆེའི་ནད་ལ་བསྔགས་པའི་རིལ་བུ་དམར་པོ་དང་བཅས་པའི་མན་ངག་མང་པོ་བརྩམས་གནང་མཛད་པ་རྣམས་དབུས་གཙང་སྟོད་སྨད་བར་གསུམ་གྱི་སྨན་པ་ཀུན་ལ་གདམས་པར་མཛད་དོ། །
དེ་བཞིན་བོད་རབ་བྱུང་དྲུག་པའི་ཤིང་ཡོས་སྟོད་ལྷོའི་འབྲོག་སྡེ་ཞིག་ཏུ་སྐུ་འཁྲུངས་པའི་བོ་དོང་པཎྜི་ཏ་ཆེན་པོ་འཇིགས་མེད་གྲགས་པ་ཞུ་བ་དེས་བྱིས་པའི་ནད་རིགས་བཅོས་ཐབས་དང༌། ཆུང་དཔྱད་པདྨ་གཅེས་ཕྲེང་སོགས་མཛད་པ་དང༌། དེ་བཞིན་བོད་རབ་བྱུང་བདུན་པའི་ཤིང་བྱ་སྤྱི་ལོ་༡༩༠༥ལོར་སྐུ་འཁྲུངས་པའི་སྟག་ཚང་ལོ་ཙཱ་བ་ཤེས་རབ་རིན་ཆེན་ཞུ་བ་དེས་ཀྱང་གསོ་རིག་ཆོས་འབྱུང་སྨན་གྱི་སྤྱི་དོན་དང་བཅས་པ་མཁས་པའི་ཡིད་འཕྲོག་དང༌། སྨན་གྱི་ལག་ལེན་གཅེས་བསྡུས་ལེའུ་བཅུ་པ་རེག་པའི་ནད་སེལ། གསོ་རིག་མིང་ཚིག་འགའ་ཞིག་གི་དོན་གྱི་བཞིན་རས་སྟོན་པའི་མེ་ལོང་། རིག་གནས་ཀུན་ཤེས་སོགས་མཛད་ཅིང༌། མདོར་ན་བསིལ་ལྡན་གྱི་ལྗོངས་འདིར་གསོ་དཔྱད་ཀྱི་བསྟན་པ་དར་ཞིང་རྒྱས་པར་མཛད་མཁན་སྔ་ཕྱིར་སྨན་པ་དགེ་བའི་བཤེས་གཉེན་མང་དག་ཅིག་བྱོན་ཏེ་འགྲོ་ཕན་རྣམ་དག་གི་མཛད་བཟང་བསྐྱངས་པ་དང༌། དེ་དག་གིས་མཛད་པའི་བསྟན་བཅོས་ཁ་ཐོར་ཀྱང་ཧ་ཅང་མང་བར་གྲགས།
བོད་ཀྱི་གསོ་བ་རིག་པའི་སྲོལ་ལུགས་ཆེན་པོ་གཉིས།
སྤྱི་ལོའི་དུས་རབས་བཅོ་ལྔ་པ་ཙམ་ནས་འགོ་ཚུགས་ཏེ་བོད་ཀྱི་གསོ་རིག་གི་ལོ་རྒྱུས་ཐོག་བྱང་ལུགས་དང་ཟུར་ལུགས་ཞེས་ཉི་ཟླ་ལྟར་གྲགས་པའི་སྲོལ་ལུགས་ཆེན་པོ་གཉིས་སུ་བྱུང་ཞིང༌། སྲོལ་ལུགས་དེ་གཉིས་ཀས་དཔལ་ལྡན་རྒྱུད་བཞི་སྤྱིའི་རྩ་འཛིན་དང་སློབ་སྟོན་ཕྱོགས་ཁབ་ཏུ་བཟུང་ཐོག་ཕྱོགས་སོ་སོའི་ལུང་རིགས་རྣམ་དཔྱོད་ཀྱི་རྩལ་ལ་བརྟེན་ནས་དེ་ཉིད་དག་བཅོས་ཀྱིས་རྒྱ་ཆེར་བཀྲོལ་བ་དང་ཕྱོགས་མཚུངས་སོ་སོའི་ཁྱད་ཆོས་དངོས་དང་ཟུང་འབྲེལ་གྱིས་ཐུན་མོང་མ་ཡིན་པའི་ཉམས་མྱོང་རྣམས་རྒྱུན་ཆད་མེད་པར་ཕྱོགས་བསྡོམས་དང་ལེགས་བསྒྲིགས་མཛད་པ་དག་གིས་བོད་ཀྱི་གསོ་བ་རིག་པ་འདིར་རིག་པའི་གཞུང་ལུགས་དང་ལག་ལེན་གང་ཐད་ནས་ནང་དོན་ཁ་གསབ་ཀྱིས་ཕུན་སུམ་ཇེ་ཚོགས་སུ་འགྲོ་རྒྱུར་བསྐུལ་མ་ཆེས་ཆེ་བ་ཞིག་བྱུང་བར་མངོན་ཅིང༌། དེ་ཡང་བྱང་པ་ནི་རབ་བྱུང་བདུན་པའི་ཤིང་ཕག་སྤྱི་ལོ་༡༣༩༥ ལོར་སྟོད་ངམ་རིང་དུ་སྐུ་འཁྲུངས་པའི་ཆོས་རྒྱལ་རྣམ་རྒྱལ་གྲགས་བཟང་གིས་བོ་དོང་ཕྱོགས་ལས་རྣམ་རྒྱལ་དང༌། པཎ་ཆེན་ནགས་ཀྱི་རིན་ཆེན་སོགས་ཚད་ལྡན་གྱི་ཡོངས་འཛིན་དུ་མའི་དྲུང་ནས་མདོ་སྔགས་ཀྱིས་མཚོན་ཤེས་བྱ་རིག་པའི་གནས་ཐམས་ཅད་ལ་སྦྱངས་པ་དཔྱིས་ཕྱིན་པར་མཛད་པ་དང་རྒྱ་ནག་གོང་མ་ཏཱ་མིང་གིས་ཏའི་སི་ཏུའི་གོ་ས་གནང༌། ལྷག་པར་གསོ་རིག་ལ་སྦྱངས་པ་ཕུལ་དུ་ཕྱིན་སྟབས་ཡན་ལག་བརྒྱད་པ་ཐམས་ཅད་ཀྱི་སྙིང་པོ་བསྡུས་པ་ཡིད་བཞིན་ནོར་བུ་རིན་པོ་ཆེ་ཞེས་བྱ་བ་ལེའུ་བརྒྱ་དང་ཉི་ཤུའི་བདག་ཉིད་ཅན་ཞིག་དང༌། རྩ་རྒྱུད་ཀྱི་འགྲེལ་པ་རྒྱུད་དོན་གསལ་བྱེད་སྒྲོལ་མ། བཤད་རྒྱུད་ཀྱི་འགྲེལ་པ་བདུད་རྩིའི་ཆུ་རྒྱུན་དང༌། ཊིཀ་ཆུང་དོན་གསལ། ཕྱི་མ་རྒྱུད་ཀྱི་དཀའ་འགྲེལ་དགོས་འདོད་འབྱུང་བ། ཡོངས་གཏད་ཀྱི་འགྲེལ་པ་ཚིག་དོན་རྣམ་པར་གསལ་བ། སྨན་གཞུང་རིན་ཆེན་སྒྲོམ་བུ། རྩོམ་པ་ཆུང་བ། རྒྱུད་བཞིའི་དཀའ་འཕྲང་མུན་སེལ། གསོ་ཐབས་སུམ་བརྒྱ་དྲུག་ཅུའི་ངོས་འཛིན། རྩ་བཤད་གསལ་བའི་སྒྲོན་མེ། སྲོག་གཅོད་ནད་དགུའི་དབྱེ་བ། འཚོ་བྱེད་རྣམས་ལ་སྙིང་ནས་བརྩེ་བའི་མན་ངག་འཕྲུལ་གྱི་ཡིག་ཆུང་། སེང་གེ་རྩེའི་འཚོ་བྱེད་ཀྱི་དྲིས་ལན་སོགས་མཛད་དེ་འཆད་རྩོད་རྩོམ་གསུམ་གྱི་སྒོ་ནས་བོད་སྟོད་བྱང་ཁུལ་གྱི་ས་བབས་དང༌། གནམ་གཤིས། འཚོ་བ་སྤྱོད་སྟངས་སོགས་ཀྱི་ཁྱད་ཆོས་དངོས་དང་བསྟུན་ནས་སྨན་བཅོས་བྱ་ཐབས་ཀྱི་ཐུན་མོང་མ་ཡིན་པའི་ཉམས་མྱོང་རྣམས་ཕྱོགས་བསྡོམས་གནང་སྟེ་གཞུང་འགྲེལ་བརྩམས་པ་དང༌། སྨན་སྦྱོར་གསར་བཟོ། ཐ་ན་སྨན་རྫས་ངོས་འཛིན་སོགས་ལའང་བྱང་ལུགས་ཀྱི་ཁྱད་ཆོས་རྣམས་དར་སྤེལ་གཏོང་གནང་མཛད་པ་བཅས་ལ་བརྟེན་ནས་བྱང་ལུགས་ཞེས་པའི་སྲོལ་བཏོད་པར་མཛད་དོ། །
མཁས་པ་ཆེན་པོ་དེར་ཞལ་གྱི་སློབ་མ་བགྲང་ལས་འདས་པ་ཡོད་པའི་ནང་ནས་བོད་ཆོས་རྒྱལ་གྱི་གདུང་རྒྱུད་དྲི་མ་མེད་པ་མཁས་མཆོག་བསོད་ནམས་རྡོ་རྗེའི་སྲས་སུ་འཁྲུངས་པ་རྗེ་ཉིད་ཀྱི་གསོ་རིག་གི་སློབ་མ་དང་བླ་སྨན་ཟུང་དུ་འབྲེལ་བ་དད་ཅིང་བརྩོན་འགྲུས་དང་ལྡན་པ་མིའི་ཉི་མ་མཐོང་བ་དོན་ལྡན་ནམ་བྱམས་པ་དཀོན་མཆོག་རིན་ཆེན་གྱིས་སློབ་དཔོན་དེ་ཉིད་ཀྱི་དྲུང་ནས་གསོ་དཔྱད་ཀྱིས་མཚོན་རིག་པའི་གནས་ཀུན་གྱི་ལུང་འགྲེལ་མན་ངག་དང་བཅས་པ་གསན་པ་དང༌། གཞན་ཡང་འཕགས་ཡུལ་གྱི་པཎྜི་ཏ་ཆེན་པོ་ནགས་ཀྱི་རིན་ཆེན་དང་བྲང་ཏི་དཔལ་ལྡན་འཚོ་བྱེད་སོགས་མཁས་ཤིང་གྲུབ་པ་བརྙེས་པའི་སློབ་དཔོན་དུ་མ་བསྟེན་གནང་མཛད་པ་བཅས་ལ་བརྟེན་ནས་བོད་གངས་ཅན་གྱི་ཡུལ་ན་དར་རོ་ཅོག་གི་གསོ་དཔྱད་མཐའ་དག་ལ་མཁྱེན་རབ་རྒྱས་པའི་སྙན་གྲགས་ཀྱི་བ་དན་ཕྱོགས་བཅུར་གྲགས་ལ། མཁས་དབང་དེས་༼གསོ་དཔྱད་ཀྱི་རྒྱལ་པོ་༽ཞེས་པའི་བསྟན་བཅོས་དང༌། བཤད་རྒྱུད་ལེའུ་བཞི་པའི་འགྲེལ་པ་༼གནས་ལུགས་རབ་གསལ་༽དང༌། རྩ་མདོའི་འགྲེལ་པ་༼སྙན་བརྒྱུད་རྡོ་རྗེའི་ཚིག་རྐང་༽༼མ་ལ་ཡ་ཡི་དཀའ་འགྲེལ་འདོད་འཇོ་ཆེ་ཆུང༌། ༽རྒྱུད་བཞིའི་འགྲེལ་པ་༼བཀོད་པ་རྣམ་བཞི་༽དང༌། ༼རྒྱུན་རྣམ་པ་བཞི།༽༼ཁྱད་འཕགས་སྤྱི་སྨན།༽ ༼ངོ་མཚར་སྤྱི་སྨན་༽༼རིམས་བཅོས་མི་ལ་སྲོག་སྦྱིན་༽སོགས་མཛད་ཐོག་རྒྱལ་པོ་པཎྜི་ཏའི་བརྟུལ་ཞུགས་འཆང་བ་བྱང་པ་རྣམ་རྒྱལ་གྲགས་བཟང་གི་བཞེད་སྲོལ་དར་རྒྱས་སུ་མཛད་པ་ཡིན་ནོ། །
དེ་རྗེས་སྐྱེས་མཆོག་མིའི་ཉི་མའི་སྲས་ལྷ་བཙུན་བཀྲ་ཤིས་དཔལ་བཟང་ཞུ་བ་དེས་ཡབ་མེས་རྣམས་ཀྱི་དྲུང་ནས་གསོ་དཔྱད་ཀྱི་ལུང་འགྲེལ་མན་ངག་དང་བཅས་པ་གསན། སྦྱངས་པའི་རྩལ་རྫོགས་ཏེ་བཤད་རྒྱུད་ཀྱི་འགྲེལ་པ་༼ལེགས་བཤད་ནོར་བུ་༽དང༌། ཕྱི་རྒྱུད་ཀྱི་འགྲེལ་པ་༼དགོས་འདོད་འབྱུང་བ་རིན་པོ་ཆེའི་བང་མཛོད་དམ་བཀླགས་པ་ཀུན་ཤེས་༽༼ཁོག་འབུགས་འཛུམ་དཀར་བཞད་པའི་ཉི་མ།༽༼རྒྱུད་བཞིའི་རྣམ་ངེས་དཔག་བསམ་ལྗོན་ཤིང་༽བཅས་མཛད་པ་དང༌། ཡང་དེའི་སྲས་དྲང་སྲོང་བསོད་ནམས་ཡེ་ཤེས་རྒྱལ་མཚན་ཞུ་བ་དེས་ཀྱང་ཡབ་ཀྱི་ཞབས་པད་ཡུན་དུ་བསྟེན་ནས་གསོ་རིག་གི་གདམས་ངག་སྙན་བརྒྱུད་སོགས་བུམ་པ་གང་བྱོའི་ཚུལ་དུ་བཞེས། ཕྱིས་རིན་སྤུངས་པའི་བླ་སྨན་དུ་གྱུར། ༼གསོ་རིག་ཁོག་འབུགས་པད་དཀར་རྒྱས་པའི་ཉིན་བྱེད་༽དང༌། བཤད་རྒྱུད་ཀྱི་འགྲེལ་པ་༼བཀླགས་པའི་དོན་ཐམས་ཅད་འགྲུབ་པའམ་འགྲེལ་ཆེན་དྲི་མེད་ཀུན་གསལ་༽སོགས་མཛད། ལྷག་པར་དུ་བྱང་པ་ཡབ་སྲས་རིམ་བྱོན་གྱིས་བོད་དུ་སྔ་ཕྱིར་བྱུང་བའི་སྔོ་འབུམ་ཁག་རྣམས་ལ་ལུང་རིགས་ཀྱི་སྒོ་ནས་ཞིབ་དཔྱད་གོ་བསྡུར་དང༌། རང་གི་ཐུན་མོང་མ་ཡིན་པའི་དམིགས་བསལ་ཁྱད་ཆོས་ཀྱིས་ཟུར་བརྒྱན་ཏེ་གཞུང་དང་ལག་ལེན་རྣམ་དག་གི་སྒོ་ནས་སྨན་གྱི་འབྱུང་ཁུངས་དང༌། ངོ་བོ་ངོས་འཛིན། བཟང་ངན་དབྱེ་བ། བསིལ་དྲོད་སྐྱེ་གནས་ཀྱི་ཁྱད་པར། མིང་གི་ངེས་པ། བོངས་དབྱིབས་ཁ་དོག་སོགས་ཀྱི་ཁྱད་པར་གྱི་གནས་ལུགས་ཞིབ་རྒྱས་འཁོད་པའི་༼སྔོ་འབུམ་སྨན་གྱི་གཏེར་མཛོད་༽ཅེས་པ་ཞིག་མཛད་ཡོད་པར་གཞིགས་ན་བྱང་ལུགས་སྨྲ་བ་ཚོས་སྨན་རྫས་སྐོར་ལའང་ཞིབ་འཇུག་རྒྱ་ཆེན་པོ་གནང་སྟེ་བྱང་ལུགས་ཀྱི་བཞེད་པ་རྣམས་འཕེལ་རྒྱས་གཏོང་གནང་མཛད་དོ། །
དེ་བཞིན་མཁས་དབང་རྣམ་རྒྱལ་གྲགས་བཟང་གི་སློབ་མའི་གཙོ་བོར་གྱུར་པ་གཅིག་ནི་ལྷུན་སྡིངས་པ་ལེགས་གྲུབ་དཔལ་ཞུ་བ་དེ་ཡིན་ཞིང༌། དེས་རིགས་ལྡན་རྣམ་རྒྱལ་གྲགས་བཟང་གི་ཞབས་ནས་གསོ་རིག་གི་གཞུང་བཤད་གདམས་པ་མང་དུ་གསན་ཅིང་མཁས་པར་གྱུར་པ་ན་རྗེ་ཉིད་ཀྱི་བུ་ཆེན་དུ་མངའ་གསོལ་བ་དང༌། དེའི་སྲས་ལྷུན་སྡིངས་པ་ཤེས་རབ་དཔལ་ལྡན་དང༌། དེའི་སྲས་ལྷུན་སྡིངས་པ་བསྟན་པ་དར་རྒྱས། དེའི་སྲས་བསོད་ནམས་ཆོས་འཕེལ། དེའི་སྲས་ལྷུན་སྡིངས་པ་བདུད་རྩི་འགྱུར་མེད་བཅས་སྨན་པའི་གདུང་རྒྱུད་མི་ཉམས་པར་བྱུང་བ་དེ་དག་གི་ནང་ནས་ཀྱང་སྲས་བདུད་རྩི་འགྱུར་མེད་ཞུ་བ་དེ་གསོ་རིག་ལ་མཆོག་ཏུ་མཁས་པས་ཇོ་ནང་སྤྲུལ་སྐུ་ཀུན་དགའ་སྙིང་པོའི་བླ་སྨན་མཛད་པ་དང་འབྲེལ་ད་དུང་ཇོ་ནང་པས་ཕྱིས་རྟག་བརྟན་པར་མར་གྲགས་པའི་༼དཔལ་ལྡན་རྒྱུད་བཞི་༽དཔར་དུ་བརྐོ་བའི་ཚེ་དོ་དམ་པ་དང་ཞུས་ཆེན་གྱི་ཐུགས་འགན་ཡང་བཞེས། ལྷག་པར་གསུང་རྩོམ་ཡང་བྱང་པ་ཡབ་སྲས་ཀྱི་བཞེད་པ་གཙོ་བོར་སྟོན་པའི་༼གསོ་དཔྱད་ཀྱི་ལག་ལེན་དགོས་འདོད་ཀུན་འབྱུང་༽ཞེས་པ་བརྩམས།
དེའི་སྲས་ལྷུང་སྡིངས་རྣམ་རྒྱལ་རྡོ་རྗེ་ཞུ་བ་དེས་ནམ་འཚོའི་བར་ཤེས་བྱ་སྤྱི་དང༌། ལྷག་པར་གསོ་རིག་ལ་སྦྱངས་པ་མི་བཤོལ་བར་མཛད། རང་གི་ཡབ་མེས་རྣམས་ཀྱི་ཐུན་མོང་མ་ཡིན་པའི་ཉམས་མྱོང་དང་གཞུང་འགྲེལ་ལག་ལེན་མན་ངག་དང་བཅས་པ་ཉམས་སུ་བཞེས་པས་མཁས་པའི་གྲགས་པའང་རྒྱས། ཀུན་མཁྱེན་ལྔ་པ་ཆེན་པོས་ཀྱང་སྤྱན་སྔར་ཐོགས་ཏེ་འབྲུ་ཕོགས་སོགས་བསྩལ་ནས་དེར་གནས་སྨན་པ་རྣམས་ལ་ཡུལ་ཐིག་དང༌། སྡོང་འགྲེམས་ཆིག་བརྒྱུད་ཀྱི་ཞལ་ཤེས་རྣམས་འཁྲིད་དུ་འཇུག་རྒྱུའི་དགོངས་གཞི་ཡང་མཛད། ཕྱིས་སྲིད་སྐྱོང་པཎྜི་ཏ་ཆེན་པོ་སྡེ་སྲིད་སངས་རྒྱས་རྒྱ་མཚོ་མཆོག་གིས་ཀྱང་མཁས་མཆོག་དེ་དང་འདྲི་རྨེད་མང་དུ་མཛད་པ་བརྒྱུད་གཞུང་བཤད་དང༌། སྨན་ངོ༌། ཡུལ་ཐིག རྩ་ཐིག སྡོང་འགྲེམས་སོགས་དོ་ཟླ་བྲལ་བར་གཟིགས་ཏེ་སྐུ་ཉིད་ཀྱིས་ཀྱང་དེའི་དྲུང་ནས་ཡུལ་ཐིག་དང༌། སྡོང་འགྲེམས་སོགས་ཆིག་བརྒྱུད་ཀྱི་ཞལ་གདམས་དུ་མ་གསན་པ་ཡིན་ནོ། །
གཞན་ཡང་གོང་ཁ་བ་ཆོས་ཀྱི་རྡོ་རྗེའི་སློབ་བརྒྱུད་དམ་བྲང་ཏིའི་རྗེས་སུ་ཞུགས་ནས་མཁས་པའི་གོ་སར་སླེབས་པའི་གོང་སྨན་པ་དཀོན་མཆོག་བདེ་ལེགས་ཞུ་བ་དེས་གངས་ལྗོངས་ན་གྲགས་པའི་གསོ་རིག་གི་གཞུང་ཕལ་མོ་ཆེ་གཟིགས་ཤིང་དཔྱད། མཁས་པ་དུ་མའི་སྙན་བརྒྱུད་གབ་པ་རྣམས་ཀྱང་ཁོལ་དུ་ཕྱུངས་ནས་རྩོམ་པ་ཁྲིགས་སུ་བསྡེབས་པར་མཛད་པ་སྟེ། གསོ་རིག་༼དགོས་འདོད་ཀུན་འབྱུང་ངམ་བདུད་རྩི་ཐིགས་པ་༽ཞེས་བྱ་བ་དང༌། དེ་བཞིན་མན་ངག་༼པོད་དམར་༽དང༌། ༼པོད་ནག༽ ༼པོད་ཁྲ་༽ཕྱི་རྒྱུད་དཀའ་འགྲེལ་༼གནད་ཐམས་ཅད་གསལ་བའི་སྒྲོན་མེ།༽དེ་བཞིན་༼ བརྒྱུད་པའི་རྣམ་ཐར་༽༼སྨན་མིང་བརྡ་སྤྲོད།༽༼རྒྱུད་ཀྱི་དཀའ་འཕྲང་འགྲོལ་བའི་ཤོག་སེར་༽ཏེ་པོད་བདུན། རྩ་ཆུའི་གནད་འགྲེལ་༼ཞལ་གྱི་གདམས་པ་དམར་འབྱིན་༽༼སྔོའི་འཁྲུངས་དཔེ་དོན་བསྡུས་༽༼རོ་ནུས་ཀྱི་སྡེབ་སྦྱོར་༽གཞན་ཡང་རྒྱུད་ལ་མཆན་རྒྱས་པར་བཏབ་པས། ༼རྒྱུད་ཆེན་ཕྲ་མོ་བེ་བུམ་སེང་ལྡེང་༽དུ་གྲགས་པ་སོགས་མཛད་པ་དང༌། མཁས་མཆོག་དེའི་སྐལ་ལྡན་གྱི་ཐུགས་སྲས་སམ་སྐུ་ཚ་གོང་སྨན་པ་དཀོན་མཆོག་ཕན་དར་ཞུ་བ་དེས་ཀྱང་དྲང་སྲོང་བརྒྱུད་པའི་གསོལ་འདེབས་༼རྫོགས་ལྡན་མ་༽དང༌། ༼དངུལ་ཆུ་གྲུབ་པའི་བསྟན་བཅོས་༽༼གསོ་རིག་དགོས་འདོད་འབྱུང་བ་ནོར་བུའི་ཕྲེང་བ་༽༼དགོས་པ་དོན་འདུས་༽༼དགོས་པ་ཀུན་འདུས་༽༼ཉམས་ཡིག་བརྒྱ་རྩ་༽རྩ་རྒྱུད་ཀྱི་འགྲེལ་པ་༼མེ་ལོང་མཐོང་གསལ་༽སྨན་ནག་ཆེན་མོའི་དཀར་ཆག་སོགས་མཛད་ཅིང་མཁས་དབང་དེར་སློབ་མ་ཀ་བཞི་གདུང་བརྒྱད་དུ་གྲགས་པ་རྣམས་ཡོད་པའི་ནང་ནས་ཚ་རོང་ཆོས་རྗེ་དཔའ་ལྡན་རྒྱལ་མཚན་ཞུ་བ་དེས་ཚ་རོང་པའི་༼སྙན་བརྒྱུད་བེ་བུམ་༽བྱ་བ་དང༌། དེའི་དབོན་པོ་ནམ་མཁའ་བདེ་ལེགས་ཞུ་བ་དེས་ཀྱང་རྒྱུད་བཞིའི་སྤྱི་དོན་༼ལེགས་བཤད་སྣང་བ་༽དང༌། མན་ངག་ཐོར་བུ་སྣ་ཚོགས་པའི་སྐོར་༼བདུད་རྩི་ཕྲེང་བ།༽༼གཅོང་སྡེ་བཞིའི་ངོས་འཛིན་མཛུབ་ཚུགས་༽དང་དེའི་བཅོས་ཐབས་༼རྡོ་རྗེ་ཕ་ལམ་༽སོགས་མཛད་པ་དང༌། སྒང་པ་དཔལ་མགོན་ལྷུན་གྲུབ་ཀྱིས་ཀྱང་གསོ་རིག་སྤྱི་དོན་༼ལེགས་བཤད་ཕྲེང་བ་༽ དང༌། ༼དུས་བཞིའི་ངོས་འཛིན་འཁྲུལ་སྤོང༌།༽དེ་བཞིན་ཕྱག་རྡོར་མགོན་པོས་༼གཅེས་བསྡུས་རིན་ཆེན་ཕྲེང་བ་༽དང་༼ཕྱི་རྒྱུད་ས་བཅད་༽སོགས་དང༌། འབྲོང་རྩེའི་ལྷ་སྲས་རིན་ཆེན་རྒྱ་མཚོ་ཞུ་བ་དེས་ཀྱང་༼འབྲོང་རྩེའི་བེ་བུམ་༽ ཞེས་པའང་མཛད་ཅིང༌། བྱང་པ་རྣམ་རྒྱལ་གྲགས་བཟང་གིས་མཚོན་རིམ་བྱོན་གྱི་མཁས་གྲུབ་དུ་མས་སྟོད་ལུགས་སམ་བྱང་ལུགས་ཞེས་པའི་སྲོལ་བཏོད་ཅིང་དར་རྒྱས་མཛད་པ་ཡིན་ནོ། །
ཟུར་ལུགས་ཞེས་པ་ནི་བོད་ཀྱི་ལྷོ་ཕྱོགས་དྭགས་ཀོང་གཙོ་གྱུར་གྱིས་ཟུར་ལུགས་ཐོག་མ་ཚངས་སྤྱོད་བརྟུལ་ཞུགས་འཛིན་པ་མཁས་མཆོག་དབང་ཕྱུག་གྲགས་པ་དང༌། ངེས་དོན་མངོན་དུ་གྱུར་པ་རིག་འཛིན་ཕུན་ཚོགས་སོགས་བྱུང་ཞིང༌། དེ་རྗེས་རབ་བྱུང་བདུན་པའི་ས་ལུག་སྤྱི་ལོ་༡༤༣༩ ལོར་ཤར་དྭགས་པོ་ལ་ཐོག་ཟུར་མཁར་དུ་སྐུ་འཁྲུངས་པའི་རྗེ་མཉམ་ཉིད་རྡོ་རྗེའམ་ཨ་བོ་ཆོས་རྗེ་ཞུ་བ་དེས་རང་གི་ཡབ་རིག་འཛིན་ཕུན་ཚོགས་དང༌། ཁྲུས་ཁང་ལོ་ཙཱ་བ། ཤ་ར་རམ་འབྱམས་པ། སྨན་དོན་དབང་ཕྱུག་བཟང་པོ་སོགས་དམ་པ་དུ་མ་བསྟེན་ནས་རིག་གནས་སྤྱི་དང༌། ཁྱད་པར་གསོ་རིག་ལ་སྦྱངས་པའི་རྩལ་ཐོན། འགྲོ་བ་ནད་པའི་དོན་མཛད། ལྷག་པར་པོ་ཏི་རིང་བསྲེལ་ཙམ་གྱི་ནང་ནས་མན་ངག་བྱེ་བ་བྱུང་བའི་༼བྱེ་བ་རིང་བསྲེལ་༽ཞེས་ནང་དོན་རེར་ལེ་ཚན་རེ་ཕྱེ་བའི་ལེ་ཚན་བཞི་བརྒྱ་བཅུ་དྲུག་གི་བདག་ཉིད་ཅན་ཚད་དང་ལྡན་པའི་མན་ངག་ཉམས་ཡིག་གི་བསྟན་བཅོས་ཆེན་པོ་ཞིག་དང༌། ༼རྒྱུད་བཞིའི་འགྲེལ་ཆེན་པོད་ཤེལ་ཕྲ་མོ་༽སྤྱི་དོན་ནམ་རྒྱུད་ཀྱི་དཀའ་གནད་རྣམས་ལ་༼དྲི་ཚིག་དངུལ་དཀར་མེ་ལོང་༽༼ལེགས་བཤད་ཉི་ཟེར།༽༼ཕྱོགས་ཀྱི་སྨན་པ་རྣམས་ལ་སྤྲིངས་ཡིག༽༼རང་གཞན་ལ་ཕན་པའི་བསླབ་བྱ་༽སོགས་ཚད་ལྡན་གྱི་བསྟན་བཅོས་མང་པོ་མཛད། དེ་བཞིན་ལྷོ་ཁ་དང༌། དྭགས་ཀོང་ས་ཁུལ་གྱི་གཉལ་ལོར་བྱར་གསུམ། ཨེ་ཉང་ཀོང་གསུམ་རྒྱུད་ཀྱི་སྨན་པ་རྣམས་འདུས་ཏེ་སྐུ་ཉིད་ཀྱིས་ལྗགས་རྩོམ་མཛད་པའི་༼རིན་ཆེན་འཁྲུངས་དཔེའམ་སྨན་ངོ་གསལ་བྱེད་༽དང༌། ༼རོ་སྐོར་ལྕགས་ཀྱི་ཕྲེང་བ་༽༼བདུད་རྩི་རྫིང་བུ་༽༼བདུད་རྩི་གཏེར་མཛོད་༽སོགས་སྨན་རྫས་ཁག་རོ་ནུས་ཞུ་རྗེས་ངོ་བོ་ངེས་ཚིག་བྱེད་ལས་བཅས་ཀྱི་སྒོ་ནས་གཏན་ལ་འབེབས་པའི་བསྟན་བཅོས་རྣམས་འཆད་སྤེལ་དང༌། སྨན་ངོ་སྤྲོད་པ་སོགས་མདོར་ན་འཆད་རྩོད་རྩོམ་གསུམ་གྱི་སྒོ་ནས་ལྷོ་རོང་གི་རྒྱུད་དུ་གསོ་རིག་གི་བསྟན་པ་རྒྱ་ཆེར་སྤེལ་ཞིང་དཔལ་ལྡན་ཟུར་ལུགས་ཀྱི་སྲོལ་རྒྱ་ཆེན་པོར་བཏོད་པར་མཛད་དོ། །
དེ་ལྟ་བུའི་བདག་ཉིད་ཆེན་པོ་དེའི་སློབ་བརྒྱུད་ཀྱི་གྲས་སུ་མཐར་ཕྱིན་གྱི་སློབ་མ་བཞི་ལ་སོགས་པ་ཡོད་པའི་ནང་ནས་ལག་ལེན་མཐར་ཕྱིན་སྐྱེམས་པ་ཚེ་འབུམ་རྡོ་རྗེའི་སློབ་མ་སྐྱེམས་པ་ཚེ་དབང་ཞུ་བ་དེས་རྩ་རྒྱུད་ཀྱི་འགྲེལ་པ་༼སྨྲ་བ་མཆོག་ཐོབ་༽ དང༌། བཤད་རྒྱུད་འགྲེལ་པ་༼ཚིག་དོན་ཉི་མ་༽མན་རྒྱུད་འགྲེལ་པ་༼བདེ་བའི་འདོད་འཇོ་༽ ཕྱི་རྒྱུད་འགྲེལ་པ་༼ལག་ལེན་གསལ་བྱེད་༽སྨན་དཔྱད་ལག་ལེན་༼ཚེ་དབང་བརྒྱ་རྩ་༽ བཅས་མཛད། དེ་བཞིན་སྟོད་ལུང་གླང་གྲོང་དུ་ལོ་ཆེན་སྐ་བ་དཔལ་བརྩེགས་ཀྱི་གདུང་རྒྱུད་ལས་འཁྲུངས་པའི་མཚན་ཤཱཀྱ་དབང་ཕྱུག་གམ་མཚོ་སྨད་མཁན་ཆེན་དུ་གྲགས་པ་དེས་༼ཁོག་འབུགས་ལེགས་བཤད་དངུལ་དཀར་མེ་ལོང་༽དང༌། ཕྱི་རྒྱུད་ཀྱི་འགྲེལ་པ་༼དཀའ་གནད་གསལ་སྒྲོན་རིགས་ལྔའི་གསལ་བྱེད་མེ་ཏོག་ཕྲེང་བ་༽༼ལག་ལེན་དམར་ཁྲིད་དུ་བསྡེབས་པ་སྙིང་པོ་བསྡུས་པ་༽སོགས་མཛད་ལ་གླང་བུ་ཆོས་རྗེ་སོགས་བུ་སློབ་ཀྱང་མང་བར་གྲགས། གཞན་ཡང་ཀརྨ་པ་ཆོས་གྲགས་རྒྱ་མཚོའི་བླ་སྨན་པ་ཡིན་པའི་འཚོ་བྱེད་པདྨ་དཀར་པོའི་སྲས་བྱར་པོ་པཎ་ཆེན་ཞུ་བ་དེས་རང་གི་ཡབ་མེས་རྣམས་ཀྱི་སྲོལ་ལུགས་དང༌། ལྷག་པར་སྐྱེམས་པ་ཚེ་དབང་གི་ཞབས་ལ་གཏུགས་ནས་ཟུར་མཁར་བའི་སྲོལ་ལུགས་ལ་སྦྱངས་པ་མཛད་པའི་རྗེས་རྒྱུད་བཞིའི་འགྲེལ་པ་དང་༼ཁོག་འབུགས་ལེགས་བཤད་གསེར་གྱི་སྙེ་མ་༽༼བྱེ་བ་རིང་བསྲེལ་གྱི་དཀར་ཆག༽སོགས་མཛད།
ལྷག་པར་དུ་བོད་རབ་བྱུང་དགུ་པའི་ས་སྦྲུལ་སྤྱི་ལོ་༡༥༠༩ ལོར་ཟུར་མཁར་གོང་མའི་རིགས་སུ་འཁྲུངས་པའི་ཟུར་མཁར་བློ་གྲོས་རྒྱལ་པོའམ་ལེགས་བཤད་འཚོལ་གྱིས་སྐུ་ན་ཆུང་དུས་ནས་ཡབ་མེས་ཀྱི་རྒྱུན་ལས་གསོ་དཔྱད་གསན་ཞིང་ལྷག་པར་མཚོ་སྨད་མཁན་ཆེན་གྱི་སློབ་མ་གླང་བུ་ཆོས་རྗེ་དང༌། སྐྱོགས་ལོའམ་སྨོན་གྲུབ་ལོ་ཙཱ་བ། འདི་ནས་སྙན་ངག་གསན། གཞན་ཡང་ས་སྐྱ་སྨན་གྲོང་དུ་བྲང་ཏིའི་ཞལ་ངོ༌། དེ་བཞིན་དཔོན་ཚང་ཕན་དར། གུ་གེ་བ་འ་པ་ཚེ་རིང༌། བི་བྱིའི་དབོན་པོ་སོགས་བྱང་པའི་སྐུ་མཆེད་བཅས་ཀྱི་ཞབས་ལ་གཏུགས་ནས་གསོ་དཔྱད་ཀྱི་གདམས་པ་ཡོངས་སུ་རྫོགས་པ་གསན་རྗེས་བྱེ་བ་རིང་བསྲེལ་གྱི་དཀར་ཆག་༼མཁས་པའི་ཡིད་འཕྲོག་༽དང༌། ༼སྨན་གྱི་རོ་ནུས་ཞུ་རྗེས་ཀྱི་རེའུ་མིག༽དེ་བཞིན་དྲང་སྲོང་མཉམ་ཉིད་རྡོ་རྗེའི་རྣམ་ཐར་༼འགོག་པ་མེད་པ་ཡི་གེའི་གཏམ་ཆེན་པོ་༽བྱང་པའི་རྒྱུད་གཞི་བཀའ་སྒྲུབ་ཀྱི་ལན་༼དཀར་པོ་ཆིག་ཐུབ་བམ་དབང་པོའི་ལག་ཉལ་༽གོང་སྨན་དཀོན་མཆོག་ཕན་དར་ལ་༼ དྲི་བ་ཙུ་ཏིའི་འཁྲི་ཤིང་༽༼མ་ནུའི་དྲིས་ལན།༽༼ཆུ་སྐོལ་གྱི་རྣམ་བཤད་༽ག་བུར་དང༌། གུར་གུམ། ཙན་དན་སོགས་ཀྱི་སྐྱོན་སེལ་འགའ་ཞིག་སོགས་བསྟན་བཅོས་ཆེ་ཆུང་མང་པོ་མཛད། དེ་རྗེས་སྐུ་ཚེའི་སྨད་ཙམ་ལ་གཡུ་ཐོག་པ་ཉིད་ཀྱི་ཡིག་ཆ་དངོས་འཚོལ་བར་དགོངས་ནས་ཉང་སྨད་དུ་བྱོན་ཏེ་འཚོལ་ཞིབ་མཛད་པ་ན་མཐར་ས་ཆ་དེ་ནས་གཡུ་ཐོག་གསར་མའི་༼རྒྱུད་བཞི་ཕྱག་དྲེག་མ་༽ཕྱག་སོན་བྱུང་རྗེས་ས་སྤྱོད་དབང་རྒྱལ་གྲགས་པས་མཐུན་རྐྱེན་སྦྱར་ནས་ལོ་བཞིའི་རིང་མཁྱེན་དཔྱོད་ཀྱི་རྩལ་ལ་བརྟེན་ནས་རྩ་བཤད་༼མེས་པོའི་ཞལ་ལུང་༽གཉིས་དང༌། ཕྱི་རྒྱུད་རྩ་ཆུའི་༼མེས་པོའི་ཞལ་ལུང་༽བཅས་བསྟན་བཅོས་ཆེན་པོ་གསུམ་གསར་རྩོམ་མཛད། དེ་ནས་ལྷོ་ཁ་གྲྭ་ཐང་དུ་ཕེབས་དུས་ཡར་རྒྱབ་པས་སྦྱིན་བདག་མཛད་པར་བརྟེན་སྐུ་ཉིད་ནས་༼རྒྱུད་བཞི་༽ཡི་མ་ཟིན་ལ་ཞུས་ཆེན་དག་བཅོས་མཛད་དེ་གསོ་རིག་ལོ་རྒྱུས་ཐོག་ཐེངས་དང་པོ་ཡིན་པའི་ད་ལྟ་༼གྲྭ་ཐང་རྒྱུད་བཞི་༽ཞེས་པའི་སྐད་གྲགས་ཅན་དེ་དཔར་དུ་བརྐོས་གནང་བ་དེས་བོད་ཀྱི་ས་གནས་རྒྱ་ཆེན་པོར་རྒྱུད་བཞི་འཆད་ཉན་དར་སྤེལ་འགྲོ་རྒྱུར་བསྐུལ་འདེད་ཀྱི་ནུས་པ་ཤུགས་ཆེན་བྱུང་ནས་གཞལ་བར་མི་ནུས་པའི་མཛད་རྗེས་རླབས་པོ་ཆེ་འཇོག་གནང་མཛད། མཐར་རྒྱུད་བཞི་བཀའ་དང་བསྟན་བཅོས་རྣམ་པར་དབྱེ་བ་༼མུན་སེལ་སྒྲོན་མེ་༽མཛད་པ་དང༌། གསོ་རིག་ཆོས་འབྱུང་༼ཤེས་བྱ་སྤྱིའི་ཁོག་འབུགས་དྲང་སྲོང་ཀུན་ཏུ་དགའ་བའི་ཟློས་གར་རམ་གཏན་པ་མེད་པའི་ཆོས་སྦྱིན་༽ཞེས་པའི་མཇུག་མཛད་འཕྲོར་ལུས་ཏེ་གཟུགས་སྐུའི་བཀོད་པ་བསྡུས།
གཞན་ཡང་ཟུར་ལུགས་ཀྱི་བརྒྱུད་འཛིན་པ་མང་ཐོས་ཟླ་བའི་དབང་པོ་དང༌། སེམས་དཔའ་ཆེན་པོ་བློ་བཟང་རྒྱ་མཚོ། དྲང་སྲོང་བསྟན་འཛིན་རྒྱལ་པོ། བྱང་ངོས་ནང་སོ་དར་རྒྱས། ཉི་ཐང་སྨན་མཁྱེན་བློ་བཟང་རྒྱ་མཚོ། རྣམ་གླིང་པཎ་ཆེན་དཀོན་མཆོག་ཆོས་གྲགས་པ་སོགས་མདོར་ན་མཁས་མཆོག་རིམ་བྱོན་རྣམས་ཀྱིས་གཞུང་བཤད་དང༌། ལག་ལེན་ཕུན་སུམ་ཚོགས་པའི་སྨན་གཞུང་ཇི་སྙེད་ཅིག་བརྩམས་པ་དང༌། ནད་པ་རྒྱ་ཆེན་པོར་སྨན་བཅོས་ཀྱི་སྒོ་ནས་འགྲོ་ཕན་བླ་ན་མེད་པའི་མཛད་རྗེས་མངོན་པར་འཕགས་ཤིང་ཇི་སྲིད་བར་ཟུར་ལུགས་ཀྱི་སྲོལ་རྒྱུན་མི་ཉམས་དར་ཞིང་རྒྱས་པར་མཛད་དོ། །
ཡང་དུས་དེའི་ཚེ་བོད་རབ་བྱུང་བཅུ་པའི་ཤིང་ལུག་སྤྱི་ལོ་༡༤༩༥ ལོར་སྐུ་འཁྲུངས་པའི་འབྲི་ཁུང་ཆོས་ཀྱི་གྲགས་པས་རྗེ་ཀརྨ་རང་བྱུང་རྡོ་རྗེའི་སློབ་བརྒྱུད་ཞྭ་དམར་བ་དྲུག་པ་གར་དབང་ཆོས་ཀྱི་དབང་ཕྱུག་དང༌། ཟུར་ལུགས་ཀྱི་སློབ་བརྒྱུད་ལས་བྱུང་བའི་ཀོང་པོ་བ་འཚོ་བྱེད་དཀོན་མཆོག་རྒྱལ་མཚན་སོགས་སློབ་དཔོན་གྱི་དྲུང་ནས་གསོ་དཔྱད་གསན་སྦྱོང་གིས་མཁྱེན་རབ་རྒྱས་པ་ན། རྒྱུད་བཞིར་༼བཀའ་མཆན་༽ཞེས་པ་དང༌། གསོ་བྱེད་གཉེན་པོ་སྟོང་དང་རྩ་གཉིས་གྲངས་ངེས་༼ཞལ་ལུང་མཛེས་རྒྱན་༽རིན་ཆེན་རིལ་ནག་ཆེན་མོའི་ཟིན་བྲིས་༼མཁས་པ་དགའ་བྱེད་༽འབམ་བཅོས་༼ཚེ་འཛིན་སྲོག་སྐྱོབ་༽ ཆུ་བཅོས་༼གསང་བ་སྦུབས་འདྲེན་༽ཉེར་ལྔ་བརྒྱ་རྩའི་སྦྱོར་བ་སོགས་མཛད་ནས་འབྲི་ལུགས་ཞེས་པའི་སྲོལ་བཏོད། དེའི་སློབ་མའི་གཙོ་བོ་སྙེ་མོ་གཞུ་སྟོད་དུ་རབ་བྱུང་བཅུ་གཅིག་པའི་ལྕགས་རྟ་སྤྱི་ལོ་༡༦༥༥ལོར་སྐུ་འཁྲུངས་པའི་དཀོན་མཆོག་འགྲོ་ཕན་དབང་པོའམ་ཚེ་དབང་བསྟན་པས་༼གཅེས་བསྡུས་ཕན་བདེའི་སྙིང་པོ་༽དང༌། རྒྱུད་བཞིའི་༼དཀའ་གནད་དོགས་སེལ་༽གཉན་རིམས་མཁྲིས་པ་རྩར་རྒྱུགས་ཀྱི་ཞལ་ལུང་༼ བདུད་རྩི་ཆུ་རྒྱུན་༽སོགས་མཛད་ཅིང༌། དེའི་སློབ་མ་དཔོན་ཚང་ཡེ་ཤེས་ཀྱིས་རྒྱལ་པོ་ལྷ་བཟང་གི་བླ་སྨན་མཛད་པར་གྲགས། དེས་ཀྱང་གཅེས་བསྡུས་༼ཕན་བདེའི་ཆར་རྒྱུན་༽དང༌། དངུལ་ཆུ་བཙོ་བཀྲུའི་ཟ་འཆིངས་ལག་ལེན་༼གསང་མཛོད་སྦས་པའི་ལྡེ་མིག་༽སོགས་རྒྱ་ཆེ་ཞིང་གཏིང་ཟབ་ལ་ཕན་ནུས་ཤིན་ཏུ་ཆེ་བའི་སྨན་རྫས་རིགས་པའི་གཞུང་ལུགས་མང་པོ་བརྩམས་ནས་འགྲོ་ཕན་མཛད་འཕྲིན་བཟང་པོ་ཡར་ཟླའི་དཔལ་ལ་འགྲན་པར་བྱུང་ངོ༌། །
དེ་ཡང་བོད་རབ་བྱུང་བཅུ་པ་མེ་སྦྲུལ་སྤྱི་ལོ་༡༦༡༧ ལོར་ལྷོ་ཁ་འཕྱོངས་རྒྱས་སུ་སྐུ་འཁྲུངས་པའི་ཀུན་མཁྱེན་ལྔ་པ་རྗེ་བཙུན་ངག་དབང་བློ་བཟང་རྒྱ་མཚོ་མཆོག་གངས་ལྗོངས་རྒྱལ་བསྟན་ཡོངས་ཀྱི་མངའ་བདག་ཏུ་དབང་གྱུར་པ་ན་རྗེ་ཉིད་ཀྱི་མཁྱེན་གཟིགས་ཀྱི་འཕྲིན་ལས་ལ་བརྟེན་ནས་བོད་ཀྱི་མདོ་སྔགས་རིག་གནས་སྤྱི་དང༌། ལྷག་པར་གསོ་རིག་དང་སྨན་རིག་གི་བྱ་གཞག་རྣམས་ཉམས་པ་སོར་ཆུད་དང་མི་ཉམས་གོང་འཕེལ་གཏོང་བའི་ཐུགས་བསྐྱེད་བཟང་པོའི་ཉེར་ལེན་ལས་ཐོག་མར་ྋརྒྱལ་དབང་ལྔ་པ་མཆོག་གི་ཚུར་མཐོང་བློ་ཡི་སྣང་ངོར་གསོ་དཔྱད་རྒྱུད་ཀྱི་ཉམས་ཁྲིད་མཁས་གྲུབ་ཆེན་པོ་ཁྲ་ཚང་པ་ལས་བཞེས་པ་དང༌། རྒྱུད་བཞིས་མཚོན་བདུད་རྩི་བུམ་པ་དང༌། བྱེ་བ་རིང་བསྲེལ། གོང་སྨན་པའི་ཉམས་ཡིག་སོགས་གསོ་དཔྱད་ཀྱི་གཞུང་མང་ཆེས་བའི་ལུང་ཁྲིད་དང་ཁྱད་པར་གཡུ་ཐོག་པའི་གདམས་ཟབ་རྣམས་ཟུར་ཆེན་ཆོས་དབྱིངས་རང་གྲོལ་སོགས་ཚད་ལྡན་གྱི་བཤེས་གཉེན་དུ་མའི་དྲུང་ནས་གསན་བཞེས་གནང་ཞིང་དོན་ལའང་གཞིགས་པ་བཅུག ལྷག་པར་ྋརྒྱང་དབང་ལྔ་པ་མཆོག་གིས་ཐོག་མར་བྱང་ངོས་ནང་སོ་དར་རྒྱས་ཀྱི་རེ་བསྐུལ་ཞུས་པ་བཞིན་འཕྲིན་ལས་ཀྱི་བྱེད་པ་སློབ་དཔོན་དོན་གྲུབ་དཔལ་བ་དང༌། དར་མོ་སྨན་རམས་པ། རྣམ་གླིང་པཎ་ཆེན་བཅས་ལ་ཞུས་དག་གནང་དགོས་པའི་འགན་དབང་སྩལ་ཏེ་༼གྲྭ་ཐང་རྒྱུད་བཞི་༽འདི་ཉིད་སོར་བཞག་གིས་ཞུས་དག་མཛད་དེ་དཔར་གཞི་གསར་བསྐྲུན་དང་འབྲེལ་ ྋརྒྱལ་དབང་ལྔ་པ་མཆོག་གིས་མཛད་བྱང་གི་བཀའ་རྩོམ་བཟང་པོས་བརྒྱན་པ་བསྩལ། དེ་དང་ཆབས་ཅིག་ཟུར་མཁར་བློ་གྲོས་རྒྱལ་པོའི་རྩ་བཤད་གཉིས་ཀྱི་འགྲེལ་པ་༼མེས་པོའི་ཞལ་ལུང་༽དང༌། ཕྱི་རྒྱུད་ཆུ་མདོ་ཡན་གྱི་འགྲེལ་པ་༼མེས་པོའི་ཞལ་ལུང་༽ཞེས་བྱ་བའི་མ་ཟིན་ཆེན་པོ་འདི་རྣམས་སྐུ་ཉིད་ཀྱི་བླ་སྨན་པ་དར་མོ་སྨན་རམས་པ་བློ་བཟང་ཆོས་གྲགས་དང་རྣམ་གླིང་པཎ་ཆེན་དཀོན་མཆོག་ཆོས་གྲགས་གཉིས་ལ་དག་ཞུས་དགོས་པའི་བཀའ་ཁྱབ་དང༌། རྗེ་བླ་མ་ཉིད་ནས་ཀྱང་ལྗགས་ཞུས་ཚད་ལྡན་སྩལ་ཏེ་པར་གཞི་གསར་དུ་བསྐོས་གནང་མཛད། དེ་བཞིན་དར་མོ་སྨན་རམས་པས་མ་དཔེ་འཚོལ་བསྡུ་གནང་བ་དང༌། ལྔ་པ་ཆེན་པོའི་བཀའི་གནང་བ་ཐོབ་པར་བརྟེན་གཡུ་ཐོག་གསར་རྙིང་གི་༼རྣམ་ཐར་༽མ་དཔེ་ཇི་སོན་ལྟར་༼ཆ་ལག་བཅོ་བརྒྱད་༽ཅེས་པ་བསྡུ་བསྒྲིགས་མཛད་དེ་པར་གཞི་གསར་བརྐོས་ཀྱང་མཛད། གཞན་ཡང་གོང་གསལ་དར་མོ་སྨན་རམས་པ་མཆོག་གིས་མཛད་པའི་མན་རྒྱུད་འགྲེལ་པ་མེས་པོའི་ཞལ་ལུང་༼ལེགས་བཤད་གསེར་རྒྱན་༽དང༌། ཕྱི་རྒྱུད་རྩ་ཆུ་མན་གྱི་འགྲེལ་པ་མེས་པོའི་ཞལ་ལུང་༼དཀའ་གནད་རྡོ་རྗེའི་མདུད་འགྲོལ་༽གཉིས་ཀྱང་པར་གཞི་གསར་བརྐོས་གནང༌། ལྷག་པར་དུ་བོད་ཀྱི་གསོ་རིག་སློབ་གསོའི་བྱ་གཞག་གོང་འཕེལ་གཏོང་ཆེད་ལྔ་པ་ཆེན་པོས་ཐོག་མར་འབྲས་སྤུངས་ཕོ་བྲང་ནུབ་མར་གསོ་རིག་སློབ་གྲྭ་འགྲོ་ཕན་གླིང་བྱ་བ་ཞིག་གསར་དུ་བཙུགས་ཏེ་ཉི་ཐང་དྲུང་ཆེན་བློ་བཟང་རྒྱ་མཚོར་སློབ་དཔོན་དང༌། བྱང་ངོས་ནང་སོ་དར་རྒྱས་དོ་དམ་པར་བསྐོ་བཞག་མཛད། དེ་བཞིན་གཞིས་ཀ་བསམ་འགྲུབ་རྩེར་ཚ་རོང་པས་དོ་དམ་པའི་འགན་བཞེས་ཏེ་གསོ་རིག་གི་སློབ་གྲྭ་དྲང་སྲོང་འདུས་པའི་གླིང་ཞེས་པ་དང༌། དེ་རྗེས་རྩེ་ཕོ་བྲང་གི་ཤར་ཆེན་ལྕོག་དང༌། གཡུལ་རྒྱལ་ལྕོག གསང་ཕུ་ཉི་མ་ཐང་སོ་སོར་བྱང་ངོས་པ་དང་དར་མོ་སྨན་རམས་པའི་སློབ་གྲྭ་བྱ་བའང་འཛུགས་གནང་གིས་སློབ་མར་མཐུན་རྐྱེན་གང་ཐད་ནས་མི་དམན་པར་ཐུགས་རྗེས་བསྐྱངས། གཞན་ཡང་ྋརྒྱལ་དབང་ལྔ་པ་མཆོག་གི་སྐུ་ཚེའི་སྨད་ཙམ་ལ་ལྷོ་ཁ་གྲྭ་ཕྱི་ནས་སྟོད་ལུགས་པ་གནས་ལུགས་ཞུ་བ་ཆེད་མངགས་གདན་ཞུས་ཀྱིས་འཕགས་ཡུལ་གྱི་རྣལ་འབྱོར་པ་མི་ཏྲ་ཛོ་ཀིའི་ལུགས་ཀྱི་མིག་འབྱེད་དང༌། བོད་ལུགས་ཀྱི་མིག་འབྱེད་གཅེས་བསྡུས། གཙང་སྟོད་དར་མ་མགོན་པོའི་སློབ་བརྒྱུད་དགེ་སློང་གཞན་ཕན་དང༌། གཉའ་ནང་ནམ་མཁའ་ལྷ་བཅས་གདན་ཞུས་ཀྱིས་བྱང་པའི་རྒྱུད་འགྲེལ་དང་གདམས་ངག་སྐོར་དང༌། གྲུབ་ཐོབ་ཨོ་རྒྱན་པའི་ཕྱག་ལེན་དངུལ་ཆུ་བཙོ་བཀྲུའི་སྐོར་རྣམས་དར་མོ་སྨན་རམས་པ་དང༌། ལྷག་བསམ་གྱིས་མཚོན་གཉུག་མར་གནས་པའི་སྨན་པ་རྣམས་ལ་ལུང་སྦྱིན་སློབ་ཁྲིད་ཆེད་གཉེར་དགོས་པའི་བཀའི་གནང་བ་སྦྱིན། ད་དུང་ྋརྒྱལ་དབང་ལྔ་པ་མཆོག་གིས་སྐྱེ་འགྲོའི་སྲོག་སྐྱོབ་ཕན་བདེར་དགོངས་ནས་སྲིད་ན་དཀོན་ཞིང་རྙེད་པར་དཀའ་བའི་རིན་པོ་ཆེ་སྣ་ཚོགས་དང༌། སྔོན་བྱོན་མཁས་གྲུབ་དུ་མའི་ཁྱད་འཕགས་ཀྱི་རིན་ཆེན་རིལ་བུའི་ཕབས་རྟ་ཚད་ལྡན་གྱི་སྨན་རྫས་དུ་མ་ལོངས་སུ་སྤྱོད་པའི་རིན་ཆེན་གྲང་སྦྱོར་རིལ་ནག་ཆེན་མོ་དང༌། ཚ་སྦྱོར། དབང་རིལ་རྟ་རི་མ། དབང་རིལ་ཤེལ་དཀར་མཆོད་རྟེན། དབང་ཕྱུག་ཆེན་པོའི་གསུང་གི་རྒྱུད་མེ་ལྕེ་འབར་བའི་དགོངས་དོན་དུག་འཇོམས་དབང་རིལ་སོགས་ཕོན་ཆེ་བ་བསྡུ་སྒྲུབ་ཚུལ་བཞིན་བགྱིས་ཏེ་དགེ་བའི་རྒྱུན་བཟང་བཙུགས་གནང་མཛད་པ་སོགས་འགྲོ་ཕན་གྱི་མཛད་པ་དག་བླ་ན་མངོན་པར་འཕགས་སོ། །
དེ་ནས་བོད་རབ་བྱུང་བཅུ་གཅིག་པའི་ཆུ་སྦྲུལ་སྤྱི་ལོ་༡༦༥༣ ལོར་ལྷ་སའི་བྱང་ངོས་ཉང་བྲན་གྲོང་སྨད་གཞིས་ཀར་སྐུ་འཁྲུངས་པའི་སངས་རྒྱས་རྒྱ་མཚོས་སྐུ་ཆུང་དུས་ནས་ཡི་གེ་འབྲི་ཀློག་དང་སུམ་རྟགས་སོགས་ཐུགས་ལ་གཞོལ། དགུང་ལོ་བརྒྱད་ནས་བཟུང་ྋརྒྱལ་དབང་ལྔ་པ་མཆོག་གི་ཐུགས་སྲས་དམ་པར་གྱུར་ཅིང་། ཆོས་སྲིད་གཉིས་ཀའི་སྲིད་སྐྱོང་གི་འགན་བཞེས་དགོས་པའི་བཀའ་ནན་ཕེབས་པ་ལ་བརྟེན་ནས་རང་ལོ་ཉེར་བདུན་སྟེང་སྲིད་སྐྱོང་གི་ཐུགས་འགན་ལོ་ངོ་ཉེར་དྲུག་རིང་བསྐྱངས་ནས་མཚན་ཡང་སྡེ་སྲིད་སངས་རྒྱས་རྒྱ་མཚོར་གྲགས། སྲིད་སྐྱོང་པཎྜི་ཏ་ཆེན་པོ་དེས་སྔ་སོར་དཔར་དུ་བརྐོས་པའི་༼གྲྭ་ཐང་རྒྱུད་བཞིའི ༽དཔར་གཞིར་བསྐྱར་དུ་དཔྱད་པ་ཞིབ་མོར་མཛད་པའི་སྒོ་ནས་དག་བཅོས་དང༌། ཚིག་དོན་གང་ཅིར་སྲི་ཞུའི་བྱི་དོར་སྔར་ན་མ་བྱུང་བ་ཞིག་མཛད་དེ་པར་བྱང་སྨོན་ཚིག་ཁྱད་པར་ཅན་གྱིས་བརྒྱན་ཏེ་དཔར་གཞི་གསར་བརྐོས་མཛད་ནས་རྒྱ་ཁྱབ་ཏུ་དར་སྤེལ་ཤུགས་ཆེན་བྱུང་བ་དེ་དག་གི་ཉེར་ལེན་ལས་མི་རིང་བར་མདོ་སྨད་སྐུ་འབུམ་བྱམས་པ་གླིང་དང༌། ཁམས་ཕྱོགས་སྡེ་དགེ་པར་ཁང་ཆེན་མོ་སོགས་ལ་རིམ་བཞིན་ལྷ་སའི་རྒྱུད་བཞིར་གཞི་བཅོལ་ཏེ་ཡང་བསྐྱར་པར་དུ་བརྐོས། དེ་རྗེས་ལྔ་པ་ཆེན་པོས་བསྐྱར་དུ་སངས་རྒྱས་རྒྱ་མཚོ་མཆོག་ལ་སྐུ་ཡོན་གང་ཅིར་བརྩོན་པ་གནང་དགོས་པའི་སློབ་སྟོན་དང་འབྲེལ་གསོ་རིག་སྐོར་ནས་ཐུགས་འཛིན་དང༌། གཞུང་བཤད་མན་ངག་ལག་ལེན་དང་བཅས་པའི་མཚོན་དབང་ལུང་ཁྲིད་སོགས་དགེ་བའི་བཤེས་གཉེན་ཆེན་པོ་ཁྱབ་བདག་ཁྲ་ཚང་པ་དང༌། ཟུར་ཆོས་དབྱིངས་རང་གྲོལ། ཆོས་རྒྱལ་གཏེར་བདག་གླིང་པ་སོགས་ལས་བཞེས་པས་གང་ཉིད་གསོ་དཔྱད་བསྟན་པའི་རྩ་ལག་དར་པར་གྱུར་པའི་ཐུགས་རྒྱུད་སྨིན་པར་མཛད། དེ་ལྟར་གནས་ལྔ་རིག་པའི་པཎྜི་ཏ་ཆེན་པོ་དེས་བོད་ཀྱི་གསོ་རིག་འཆད་ཉན་དར་སྤེལ་ཡོང་བ་དང༌། ལུས་ཅན་མཐའ་དག་ཕན་བདེའི་འབྲས་བུ་ཡུན་ནས་ཡུན་དུ་ལོངས་སྤྱོད་ཕྱིར་རྗེས་འཛིན་གསོ་བ་རིག་པའི་གཞུང་ལུགས་ཀུན་གྱི་རྩ་བ་དཔལ་ལྡན་༼རྒྱུད་བཞི་༽ཡི་འབྲུ་འགྲེལ་༼ གསོ་བ་རིག་པའི་བསྟན་བཅོས་སྨན་བླའི་དགོངས་རྒྱན་རྒྱུད་བཞིའི་གསལ་བྱེད་བཻ་ཌཱུར་སྔོན་པོའི་མལླི་ཀ་༽ཞེས་པ་དཔེ་ཚད་ཤོག་ལྷེ་སྟོང་དང་ཉིས་བརྒྱ་སྐོར་ལོངས་པ་གསར་རྩོམ་དང་འབྲེལ་དེའི་ནང་དོན་རྣམས་ལེགས་པར་བཀྲོལ་ཕྱིར་མཁས་བླུན་བར་མ་དང་བཅས་པ་ཀུན་གྱིས་བདེ་བླག་ཏུ་རྟོགས་པའི་ཚོན་ཁྲ་ཅན་གྱི་སྨན་ཐང་བྲིས་ཆ་༧༩ ཆ་ཚང་བ་ཕྱོགས་བསྒྲིགས་གནང༌། དེའི་ནང་དཔལ་ལྡན་རྒྱུད་བཞིའི་དགོངས་དོན་རོ་བཀྲ་དང༌། དབྱེ་གསང༌། སྨན་རྫས་ཆ་བྱད་ཙམ་མ་ཟད། གཞུང་འཆད་ཚུལ་གྱི་མཚོན་པའི་ནང་དོན་ཇི་མ་ཇི་བཞིན་དཔེ་རིས་སུ་ཕབ་པའི་ཚོན་ཁྲ་ཅན་གྱི་སྨན་ཐང་བྲིས་གནང་མཛད་པ་དང་འབྲེལ་མཁས་པ་ཆོས་ཀྱི་རྗེས་སུ་འབྲངས་པའི་མཁྱེན་དཔྱོད་ཀྱི་རྩལ་ལ་བརྟེན་ནས་དོན་དངོས་ལ་ཟབ་འཇུག་གིས་རི་མོ་མཁས་ཅན་ལྷོ་བྲག་བསྟན་འཛིན་ནོར་བུར་ཕུང་པོ་དངོས་ལ་བལྟས་ཏེ་རོ་བཀྲའི་དཔེ་རིས་བྲིས་སུ་བཅུག་ཐོག་ཟུར་བལྟའི་དཔྱད་གཞིར་བཀོད་དེ་གཞུང་འགྲེལ་དུའང་གསལ་ཁ་མཛད། ད་དུང་མན་རྒྱུད་ཁ་སྐོང་དང་འཕེལ་རྒྱས་སུ་བཏང་ནས་༼མན་ངག་ལྷན་ཐབས་༽ཞེས་པ་ལེའུ་བརྒྱ་དང་སུམ་ཅུ་སོ་གསུམ་གྱི་བདག་ཉིད་ཅན་དང༌། སྨན་གྱི་ཆོས་འབྱུང་༼ཁོག་འབུགས་ལེགས་བཤད་བཻ་ཌཱུརྱའི་མེ་ལོང་དྲང་སྲོང་དགྱེས་པའི་དགའ་སྟོན་༽སོགས་བསྟན་བཅོས་ཇི་སྙེད་ཅིག་གསར་རྩོམ་གནང༌། ལྷག་པར་སྡེ་སྲིད་སངས་རྒྱས་རྒྱ་མཚོས་ྋརྒྱལ་བ་ལྔ་པའི་དགོངས་བཞེད་འགྲུབ་པའི་ཆེད་དུ་ལྷ་ས་ལྕགས་པོ་རིར་སྨན་པ་གྲྭ་ཚང་གསར་འཛུགས་དང༌། སྐུ་ངོ་མས་སྨན་གཞུང་སློབ་ཁྲིད་བསྐྱངས་པ་དང༌། ལོ་རེ་གནངས་འཆར་སྨན་སྣེ་འཛོམ་པོ་ཡོད་པའི་ལྷ་སའི་བྱང་ཤར་ངོས་ཀྱི་རི་རྒྱུད་དུ་སྐུ་ངོ་མ་ཕེབས་ཏེ་སྨན་པ་ཚོར་བདུད་རྩི་སྨན་གྱི་ངོ་བོ་ངོས་འཛིན་དང་བཅས་པ་མཐོང་བ་བརྒྱུད་པའི་ཕྱག་བཞེས་མ་ཉམས་པར་ངོ་སྤྲོད་བཀའ་དྲིན་བསྐྱངས་པ་སོགས་བོད་ལྗོངས་ཡོངས་ལ་ཕན་བདེའི་སྒོ་འཕར་བརྒྱ་ཕྲག་ཏུ་འབྱེད་པའི་མཛད་རྗེས་བརྗོད་ལས་འདས། དམ་པ་དེའི་སློབ་མའི་གཙོ་བོ་སྨིན་གླིང་ངག་དབང་སངས་རྒྱས་དཔལ་བཟང་ཞུ་བ་དེས་༼ ལྷན་ཐབས་ཀྱི་ལྡེ་མིག་རྒྱ་མདུད་༽ཅེས་པ་ཆིག་བརྒྱུད་ཀྱི་གདམས་པ་ལྷུག་པར་བཀྲོལ་བའི་ལེགས་བཤད་དང་ཕྱོགས་མཚུངས་མན་ངག་ལྷན་ཐབས་ཀྱི་གཅེས་བསྡུས་ཟུར་བརྒྱན་ཕྱི་མ་༼ལྡེ་མིག་སྦས་དོན་ཀུན་གསལ་༽ཞེས་བྱ་བ་སོགས་ཀྱང་མཛད་ཡོད་པར་གྲགས་སོ། ། ལྷག་པར་ལྷོ་ཁ་ཡར་སྟོད་དུ་སྐུ་འཁྲུངས་པའི་དར་མོ་སྨན་རམས་པ་བློ་བཟང་ཆོས་གྲགས་ཞུ་བ་དེས་མཁས་གྲུབ་གྱི་བདག་ཉིད་ཆེན་པོ་དྲང་སྲོང་བསྟན་འཛིན་རྒྱལ་པོ་དང༌། གླིང་སྟོད་ཆོས་རྗེ། ཉི་ཐང་བློ་བཟང་རྒྱ་མཚོ་སོགས་སློབ་དཔོན་དུ་མ་བསྟེན་ནས་གསོ་དཔྱད་ལ་མཁྱེན་པ་རབ་ཏུ་རྒྱས་པ་ན་ལྔ་པ་ཆེན་པོའི་གཟིགས་པ་ཆེ་བ་དང༌། སྡེ་སྲིད་རིན་པོ་ཆེས་ཀྱང་སྨན་བླ་ལྟ་བུ་འདུག་ཅེས་བསྔགས་བརྗོད་གནང་བ་བཞིན་ཀུན་མཁྱེན་ལྔ་པ་ཆེན་པོའི་བླ་སྨན་དུ་དབང་བསྐུར། རྗེ་དེ་ཉིད་ཀྱིས་གདམས་ངག་ལག་ལེན་གྱི་སྙིང་པོ་བསྡུས་པའི་༼མན་ངག་བཀའ་རྒྱ་མ་༽ དང༌། རྩ་རྒྱུད་ཀྱི་སྡོང་འགྲེམས་༼ལེགས་བཤད་གསེར་གྱི་ལྡེ་མིག་༽བཤད་རྒྱུད་ཀྱི་དཀའ་བའི་འབྲུ་འགྲེལ་༼ལེགས་བཤད་གསེར་གྱི་ཐུར་མ་༽བཤད་རྒྱུད་ཀྱི་ཚིག་འགྲེལ་༼གསེར་མཆན་རྣམ་བཀྲ་གླེགས་བམ་གན་མཛོད་༽མན་ངག་རྒྱུད་ཀྱི་འབྲུ་འགྲེལ་༼དཀའ་འཕྲང་མུན་སེལ་སྒྲོན་མེ།༽ནུས་པ་རྐྱང་སེལ་གྱི་ཚིག་དོན་འགྲེལ་པ་༼མེས་པོའི་དགོངས་རྒྱན།༽ ཕྱི་རྒྱུད་རྩ་མདོའི་འབྲུ་འགྲེལ་༼ལེགས་བཤད་སྒྲ་རྒྱན།༽༼ཕྱི་མ་རྒྱུད་ཀྱི་མཆན་འགྲེལ་མུན་སེལ་སྒྲོན་མེ་༽རྐྱང་སེལ་གྱི་སྐད་དོད་བྱེ་བྲག་རྟོགས་བྱེད་ལས་༼ཉེར་མཁོ་ཁོལ་དུ་ཕྱུང་བ།༽རིན་ཆེན་སྨན་རྫས་སྐོར་གླེང་བ་༼ལེགས་བཤད་བཻ་ཌཱུར་དཀར་པོའི་ཕྲེང་བ།༽གསོ་རིག་ཆོས་འབྱུང་༼སྐལ་བཟང་འགྲོ་བའི་མྱུར་ལམ།༽རིན་ཆེན་རིལ་བུའི་སྦྱོར་སྡེ་༼སྨན་རྒྱལ་དགོངས་པའི་མེ་ལོང༌།༽དངུལ་ཆུའི་ལག་ལེན་༼བཀླགས་པའི་དོན་ཀུན་གྲུབ་པ།༽རིན་ཆེན་རིལ་བུའི་གཏོང་ཚུལ་༼ཞལ་ཤེས་རྡོ་རྗེ་ཕ་ལམ།༽དུག་འཇོམས་དབང་རིལ་གྱི་སྦྱོར་བ་༼གཞན་ཕན་ཟླ་བ་གསར་པའི་ཟིལ་མངར།༽གཞན་ཡང་དར་མོ་སྨན་རམས་པ་རང་གི་མན་རྒྱུད་མེས་པོའི་ཞལ་ལུང་༼ལེགས་བཤད་གསེར་རྒྱན་༽ཞེས་པ་དང༌། ལྔ་པ་ཆེན་པོའི་བཀའ་བཞིན་དར་མོ་བ་རང་དང༌། རྣམ་གླིང་པཎ་ཆེན་དཀོན་མཆོག་ཆོས་གྲགས་རྣམ་གཉིས་ཀྱིས་ཕྱི་རྒྱུད་རྩ་ཆུ་མན་གྱི་འགྲེལ་པ་མེས་པོའི་ཞལ་ལུང་༼དཀའ་གནད་རྡོ་རྗེའི་མདུད་འགྲོལ་༽ཞེས་པ་གསར་རྩོམ་གནང་བ་དང༌། གཡུ་ཐོག་པ་གསར་རྙིང་གི་༼རྣམ་ཐར་༽ཕྱོགས་སྒྲིག་མཛད་པར་ྋརྒྱལ་དབང་ལྔ་པས་པར་བྱང་བཀའ་དྲིན་དུ་སྩལ་བ་དང༌། ༼བཅུད་ལེན་འཆི་གསོས་བདུད་རྩིའི་ཉིང་ཁུ་འདོད་ལྡན་དཀའ་བསྐྱེད་མཐོང་བ་འཛུམ་ཤོར་ནོར་བུའི་བང་མཛོད་༽ཅེས་པ་སོགས་ཚད་ལྡན་གྱི་བསྟན་བཅོས་མང་པོ་གསར་རྩོམ་མཛད་པས་མཚོན་གཞན་ཕན་རྗེས་འཛིན་གྱི་རིག་པ་འདི་ཉིད་དར་རྒྱས་ཡུན་གནས་ཡོང་ཕྱིར་ལེགས་སྐྱེས་མང་དག་ཅིག་ཕུལ་བ་དང༌། རྗེས་འཛིན་སློབ་མ་སྨན་རམས་པ་བློ་གྲོས་ཆོས་འཕེལ་སོགས་མང་པོ་ཐོན་ཏེ་འགྲོ་ཕན་རྒྱ་ཆེར་བྱུང་སྟབས་བོད་ལྗོངས་དང༌། མཚོ་སྔོན། ཀན་སུའུ་སོགས་ཀྱི་བོད་རིགས་ས་ཁུལ་དང༌། ཐ་ན་སོག་ཡུལ་བཅས་པར་དམ་པ་དེའི་སྙན་གྲགས་ཤིན་ཏུ་ཆེ། མདོར་ན་ྋརྒྱལ་བ་ལྔ་པ་དང་སྡེ་སྲིད་སངས་རྒྱས་རྒྱ་མཚོའི་མཛད་འཕྲིན་བཟང་པོའི་ཉེར་ལེན་ལས་བོད་ལྗོངས་ཡོངས་ལ་བོད་ཀྱི་གསོ་རིག་དར་རྒྱས་ཆེས་ཆེར་བྱུང་བ་མ་ཟད། མདོ་སྨད་ཨ་མདོ་ཁུལ་དང༌། ཁམས་ཕྱོགས། སོག་ཡུལ་བཅས་པར་གསོ་དཔྱད་བསྟན་པའི་སྙིང་པོ་ཕྱོགས་དུས་ཀུན་ཏུ་དར་རྒྱས་ཡུན་གནས་སུ་གྱུར་པའི་སྐལ་བཟང་རྫོགས་ལྡན་དཔལ་ལ་འགྲན་པ་ཞིག་བྱུང་བ་ཡིན་ནོ། །
བོད་རབ་བྱུང་བཅུ་གཉིས་པའི་ལྕགས་འབྲུག་སྤྱི་ལོ་༡༧༠༠ ལོར་སྐུ་འཁྲུངས་པའི་སི་ཏུ་ཆོས་ཀྱི་འབྱུང་གནས་མཆོག་གིས་ཐོག་མའི་སྨན་དཔྱད་གསན་ཡུལ་ནི་ཟུར་མཁར་ཕྱི་མའི་སློབ་བརྒྱུད་འཛིན་པ་འབྲི་ཁུང་དཔོན་ཚང་ཡེ་ཤེས་དང་ཀརྨ་བསྟན་འཕེལ་སོགས་སློབ་དཔོན་དུ་མའི་དྲུང་ནས་གསོ་རིག་གིས་མཚོན་རིག་གནས་མཐའ་དག་གསན་སྦྱོང་མཛད། སྐུ་གཞོན་ནུའི་དུས་ནས་མཁྱེན་རབ་ཀྱི་རྩལ་རྫོགས། སྔ་ཕྱིར་རྒྱ་དཀར་ནག་དང་བལ་ཡུལ་སོགས་ཉེ་འཁོར་གྱི་ཡུལ་གྲུ་ཕལ་མོ་ཆེར་བྱོན། ངལ་བ་མང་པོ་ཁུར་དུ་བཟོད་ནས་དེ་ཚོའི་སྐད་ཡིག་རྣམས་བསླབས་ཏེ་མཁྱེན་སྤྱན་ཡངས་པོར་དབྱེ། ཤེས་རབ་ཀྱི་སྒྲོན་མེ་བཏེགས། འཕགས་ཡུལ་ནུབ་ཕྱོགས་ཕྲེང་གི་སྨན་པ་ཨེ་གྲོ་སེ་དང༌། ནི་རྨ་ཐི་སོགས་ཕྱི་ནང་གི་མཁས་པ་དུ་མའི་དྲུང་ནས་གསོ་དཔྱད་ཀྱིས་མཚོན་གཞུང་དང་གདམས་པ་མང་པོ་གསན། བཤད་རྒྱུན་དང་དཀའ་གནད་རིགས་འདྲི་མོལ་མཛད། མཐར་རིག་གནས་མཐའ་དག་ལ་མཁྱེན་རབ་རྒྱས་ཏེ་རྩོད་བྲལ་གྱི་པཎྜི་ཏ་ཆེན་པོར་གྱུར་པ་ན་གྲགས་པའི་བ་དན་ཕྱོགས་བཅུར་གཡོ། མཁས་དབང་དེས་རྒྱ་བོད་ལུགས་གཉིས་ཀྱི་རྩའི་བལྟ་གནས་དང་འབྲུམ་བཅོས་སོགས་གསོ་དཔྱད་གསར་འགྱུར་སྣ་ཚོགས་༼ཕན་བདེའི་འབྱུང་གནས་༽དང༌། ༼མིག་འབྱེད་ལག་ལེན་༽སོགས་ལེ་ཚན་དུ་མ་ཡོད་པའི་གསོ་དཔྱད་གསར་བསྒྱུར་རིགས་མཛད། ལྷག་པར་སྡེ་དགེ་དཔལ་སྤུངས་ཆོས་འཁོར་གླིང་དུ་གསོ་རིག་གིས་མཚོན་བཅུ་ཕྲག་རིག་པའི་བཤད་གྲྭ་བཙུགས་ཏེ་སྐུ་ངོ་མས་འཛིན་སྐྱོང་འཆད་སྤེལ་གྱི་ཐུགས་འགན་བཞེས་པ་སོགས་རྣམ་དཀར་དགེ་བའི་འཕྲིན་ལས་ལ་བརྟེན་ནས་སྨད་མདོ་ཁམས་ཡུལ་དུ་གསོ་རིག་གི་བསྟན་པའི་སྲོལ་སྔར་བས་དར་ཞིང་རྒྱས་པར་མཛད་དོ། །
ཀུན་གཟིགས་ཆེན་པོ་དེར་སྔ་ཕྱིར་བྱུང་བའི་སྣོད་ལྡན་གྱི་སློབ་མའི་གྲས་སུ་གྲགས་ཆེ་བ་དབོན་ཀརྨ་ངེས་ལེགས་བསྟན་འཛིན་དང༌། འབེ་ལོ་ཚེ་དབང་ཀུན་ཁྱབ། ཆོས་རྒྱལ་བསྟན་པ་ཚེ་རིང༌། དེའུ་དམར་དགེ་བཤེས་བསྟན་འཛིན་ཕུན་ཚོགས་སོགས་བྱུང་བའི་ནང་ནས་དབོན་ཀརྨ་ངེས་ལེགས་བསྟན་འཛིན་ཀྱིས་སྨན་བསྡུས་ཨེ་༼ཕན་བདེའི་ནོར་བུའི་བང་མཛོད་༽དང༌། ཝཾ་༼ཕན་བདེའི་བསིལ་ཟེར་སྤྲོ་བའི་ཟླ་བ་གསར་པ་༽སོགས་མཛད།
དེ་བཞིན་སྡེ་དགེ་རྒྱལ་པོའམ་ཆོས་རྒྱལ་བསྟན་པ་ཚེ་རིང་གིས་བོད་རབ་བྱུང་བཅུ་གཉིས་པའི་ཆུ་གླང་སྤྱི་ལོ་༡༧༣༣ ལོར་སྔ་སོར་རྒྱུད་བཞིའི་པར་རྩར་གཞི་བཅོལ་ཏེ་སྡེ་དགེའི་པར་མ་ཞེས་པ་བརྐོས་ནས་དཔར་དུ་བསྐྲུན་པ་དང་འབྲེལ་སྔ་ཕྱིར་རྒྱལ་པོ་ཡབ་སྲས་ཀྱིས་༼བཻ་སྔོན་༽དང་༼ཆ་ལག་བཅོ་བརྒྱད་༽༼སྨན་དཔྱད་ཟླ་བའི་རྒྱལ་པོ་༽མན་ངག་༼བྱེ་བ་རིང་བསྲེལ་༽མན་ངག་༼བཀའ་རྒྱ་མ་༽སྨན་བསྡུས་༼ཨེ་ཝཾ་༽སོགས་གསོ་རིག་གི་བསྟན་བཅོས་ཚད་ལྡན་མང་པོ་པར་བརྐོས་དཔར་བསྐྲུན་མཛད་པ་བཅས་ལ་བརྟེན་ནས་གཏན་པ་མེད་པའི་ཆོས་སྦྱིན་གྱི་སྒོ་འཕར་དབྱེ་བར་མཛད་དོ། །
དེ་བཞིན་བོད་རབ་བྱུང་བཅུ་གཉིས་པའི་ལྕགས་བྱི་སྤྱི་ལོ་༡༧༢༠ལོར་བི་བྱིའི་གདུང་རྒྱུད་ལས་འཁྲུངས་པའི་དེའུ་དམར་དགེ་བཤེས་བསྟན་འཛིན་ཕུན་ཚོགས་ཀྱིས་ཀུན་གཟིགས་ཆེན་པོ་སི་ཏུ་ཆོས་ཀྱི་འབྱུང་གནས་དང༌། ཁམས་སྤྲུལ་མཁས་དབང་ཀུན་དགའ་བསྟན་འཛིན། ཀཿཐོག་དགེ་རྩེ་ཚེ་དབང་ནོར་བུ་སོགས་བཤེས་གཉེན་དམ་པའི་དྲུང་ནས་གསོ་རིག་གིས་མཚོན་ཐུན་མོང་དང་ཐུན་མོང་མ་ཡིན་པའི་རིག་པའི་གནས་མཐའ་དག་ལ་གསན་སྦྱོང་མཛད་དེ་མཁྱེན་རབ་རྒྱས་པ་ན། བཤུལ་རིང་གཏུམ་པོས་འཚེ་བ་སོགས་ངལ་བ་བརྒྱ་ཕྲག་ཁྱད་དུ་བསད་དེ་ཟི་ཁྲོན་གྱི་འོ་མིན་ཤན་དང༌། ཡུན་ནན་གྱི་འཇང་དང༌། འཇུས། དེ་བཞིན་རྒྱ་གར་སོགས་ཕྱོགས་མཐའ་མང་པོ་བསྐོར་ནས་སྨན་རྫས་ཀྱི་རིགས་མཐའ་དག་ལ་རྟོག་ཞིབ་དཔྱིས་ཕྱིན་པ་མཛད་རྗེས་རབ་བྱུང་བཅུ་གསུམ་པའི་མེ་ལུག་སྤྱི་ལོ་༡༧༨༧ ལོར་སྐད་གྲགས་ཡོད་པའི་སྨན་རྫས་རིག་པའི་བསྟན་བཅོས་ཚད་ལྡན་ཏེ། བདུད་རྩི་སྨན་གྱི་ནུས་པ་རྐྱང་བཤད་གསལ་སྟོན་༼དྲི་མེད་ཤེལ་གོང་༽དང༌། བདུད་རྩི་སྨན་གྱི་རྣམ་དབྱེ་ངོ་བོ་ནུས་མིང་རྒྱས་པར་བཤད་པ་༼དྲི་མེད་ཤེལ་ཕྲེང་༽ཞེས་པ་རྩ་འགྲེལ་གཉིས་དང༌། སྨན་གྱི་ལག་ལེན་གཅེས་བསྡུས་༼ཀུན་གསལ་སྣང་མཛོད་༽གཏར་གའི་གདམས་པ་༼ཉེས་འཁྲུགས་རྙོག་དྲུངས་འབྱིན་བྱེད་ཀེ་ཏ་ཀ༽ མེ་བཙའི་གདམས་པ་༼ཤེལ་དཀར་མེ་ལོང༌།༽ རོ་བསྡེབས་སྦྱོར་བ་༼དོན་ཚང་ཚིག་བསྡུས།༽ཉེར་ལྔ་བརྒྱ་རྩའི་སྦྱོར་བ་༼བདུད་རྩི་ཤེལ་དཀར་ཕྲེང་བའམ་མཁས་མང་ཡོངས་ཀྱི་མགུལ་རྒྱན།༽གསོ་བ་རིག་པའི་ཆོས་འབྱུང་རྣམ་ཐར་རྒྱ་མཚོའི་རྦ་རླབས་༼དྲང་སྲོང་དགྱེས་པའི་འཛུམ་ཕྲེང་༽སོགས་ལེ་ཚན་དྲུག་ཅུ་རེ་གསུམ་ཙམ་མཛད་པ་བཅས་མདོར་ན་མཁས་དབང་འདིས་བོད་ཀྱི་གསོ་དཔྱད་སྨན་གྱི་རིག་པར་ཁ་སྐོང་དང་འཕེལ་རྒྱས་ཀྱི་མཛད་དྲིན་གཞལ་བར་མི་ནུས་པ་འཇོག་གནང་མཛད།
དེ་ནས་ཀུན་གཟིགས་ཆེན་པོ་སི་ཏུ་ཆོས་ཀྱི་འབྱུང་གནས་ཀྱི་ཡང་སྲིད་སི་ཏུ་པདྨ་ཉིན་བྱེད་ཀྱི་སློབ་མ་ཀརྨ་ངེས་དོན་བསྟན་འཛིན་འཕྲིན་ལས་རབ་རྒྱས་ནས་གཅེས་བསྡུས་༼ འཆི་མེད་ནོར་ཕྲེང་༽མ་བུ་དང༌། རིན་ཆེན་རཏྣ་བསམ་འཕེལ་དང༌། དབང་རིལ་རྟ་རི་མའི་སྦྱོར་སྡེ། ༼རྒྱུད་བཞིའི་དཀའ་གནད་གསལ་འགྲེལ་༽སོགས་མཛད།
ཡང་སི་ཏུའི་ཡང་སློབ་བམ་སྡེ་དགེ་རྒྱལ་པོའི་བླ་སྨན་པ་མགོན་བསམ་གྱི་སློབ་མ་ཆོས་གྲགས་རྒྱ་མཚོ་ཞུ་བ་དེས་ཆུང་དུས་ནས་གསོ་རིག་ལ་གསན་བསམ་མཛད། མཁྱེན་རབ་རྒྱས་ཏེ་སྡེ་དགེ་རྒྱལ་པོའི་བླ་སྨན་དུ་དབང་བསྐུར། ཕྱིས་འཚོ་བྱེད་ལས་དང་པོར་ཉེ་བར་མཁོ་བ་༼ནད་སྨན་སྤྲོད་པའི་ཉམས་ཡིག་༽དང༌། དངུལ་ཆུ་བཙོ་བཀྲུའི་ལག་ལེན་སོགས་སྨན་གྱི་ཕྱག་བཞེས་སྐོར་གྱི་ཡིག་འཇོག་མཛད།
དེ་བཞིན་བླ་སྨན་པ་ཆོས་གྲགས་རྒྱ་མཚོའི་སློབ་མ་སྟེ་བོད་རབ་བྱུང་བཅུ་བཞི་པའི་ལྕགས་འབྲུག་སྤྱི་ལོ་༡༨༢༠ ལོར་སྐུ་འཁྲུངས་པའི་འཇམ་དབྱངས་མཁྱེན་བརྩེའི་དབང་པོས་ཞེ་ཆེན་པཎྜི་ཏ་འགྱུར་མེད་མཐུ་སྟོབས་རྣམ་རྒྱལ་དང༌། ཀོང་སྤྲུལ་ཡོན་ཏན་རྒྱ་མཚོ། འཚོ་བྱེད་ཚེ་དབང་རབ་བརྟན་སོགས་སློབ་དཔོན་བཅུ་ཕྲག་ལྔ་ལྷག་ཙམ་གྱི་དྲུང་ནས་གསོ་རིག་གིས་མཚོན་རིག་གནས་མཐའ་དག་གསན་སྦྱོང་མཛད། མཁས་ཤིང་གྲུབ་པའི་དབང་ཕྱུག་ཆེན་པོར་གྱུར། གསོ་རིག་སྐོར་ལ་ཡང་༼རྒྱུད་བཞིའི་བསྡུས་དོན་སྙིང་པོ་༽དང༌། ༼སྨན་དཔྱད་ཉེར་མཁོ་སྣ་ཚོགས་༽ སྨན་ངོ་དོགས་སེལ་༼བདུད་རྩི་ཟེགས་མ་༽སོགས་ལེ་ཚན་ཐོར་བུ་མང་པོ་མཛད།
ཕྱོགས་མཚུངས་སྐུ་ཉིད་ཀྱི་བླ་སློབ་གཉིས་ཀ་ཡིན་པ་སྟེ། བོད་རབ་བྱུང་བཅུ་བཞི་པའི་ཆུ་བྱ་སྤྱི་ལོ་༡༨༡༣ ལོར་སྐུ་འཁྲུངས་པའི་ཀོང་སྤྲུལ་ཀརྨ་ངག་དབང་ཡོན་ཏན་རྒྱ་མཚོས་ཞེ་ཆེན་པཎྜི་ཏ་འགྱུར་མེད་མཐུ་སྟོབས་རྣམ་རྒྱལ་དང༌། སི་ཏུ་པདྨ་ཉིན་བྱེད་སོགས་མཚན་ཉིད་དང་ལྡན་པའི་སློབ་དཔོན་དུ་མའི་དྲུང་ནས་གསོ་རིག་གིས་མཚོན་ཐུན་མོང་དང་ཐུན་མོང་མ་ཡིན་པའི་རིག་པའི་གནས་མཐའ་དག་གསན་པ་ན་རྣམ་དཔྱོད་ཀྱི་རྩལ་ཡོངས་སུ་རྫོགས། གྲགས་པའི་བ་དན་ཕྱོགས་ཀུན་ཁྱབ། ལྷག་པར་དུ་གསོ་དཔྱད་སྨན་གྱི་རིག་པར་ཕྱག་ལེན་དཔྱིས་ཕྱིན་པ་མཛད་རྗེས་འཚོ་བྱེད་ལས་དང་པོར་ཉེ་བར་མཁོ་བའི་ཟིན་ཏིག་གཅེས་བསྡུས་༼བདུད་རྩི་ཐིགས་པ་༽ དང༌། ཟིན་ཏིག་མཛེས་རྒྱན་༼བདུད་རྩི་སྨན་མཛོད་༽དངུལ་ཆུ་བཙོ་བཀྲུ་ཆེན་མོའི་ལག་ལེན་༼ འཚོ་བྱེད་མཁས་པའི་སྙིང་བཅུད་༽ལྕགས་ཁམས་ཐལ་བཟོའི་ལག་ལེན་༼འཚོ་མཛད་མཁས་པའི་ཁྱད་ནོར།༽གསོ་རིག་གིས་མཚོན་པའི་རིག་གནས་ཀུན་གྱི་སྤྱི་དོན་དང་འབྱུང་ཚུལ་སྐོར་གྱི་རྣམ་བཤད་༼ཤེས་བྱ་ཀུན་ཁྱབ་མཛོད་༽སོགས་ཚད་ལྡན་གྱི་བསྟན་བཅོས་དུ་མ་མཛད། མདོ་སྔགས་རིག་གནས་ཀུན་ལ་འཕྲིན་ལས་ཤིན་ཏུ་ཆེ། མཁྱེན་བརྒྱའི་བདག་ཉིད་ཆེན་པོ་དེའི་སྐལ་ལྡན་གྱི་སློབ་མའི་གྲས་སུ་འཇུ་མི་ཕམ་དགེ་ལེགས་རྣམ་རྒྱལ་རྒྱ་མཚོ་དང༌། མཁན་ཆེན་བཀྲ་ཤིས་འོད་ཟེར། མཁས་དབང་ཆོས་གྲགས་རྒྱ་མཚོ། ཀརྨ་མཁའ་ཁྱབ་རྡོ་རྗེ་སོགས་དུ་མ་བྱུང༌།
བོད་རབ་བྱུང་བཅུ་བཞི་པའི་མེ་རྟ་སྤྱི་ལོ་༡༨༤༦ ལོར་སྐུ་འཁྲུངས་པའི་འཇུ་མི་ཕམ་རྣམ་རྒྱལ་རྒྱ་མཚོས་ངལ་བ་བརྒྱ་ཕྲག་ཁྱད་དུ་བསད་དེ་འཇམ་དབྱངས་མཁྱེན་བརྩེའི་དབང་པོ་དང༌། མཁན་ཆེན་པདྨ་རྡོ་རྗེ། ལབ་སྐྱབས་མགོན་དགྱེས་རབ་རྡོ་རྗེ། རྫ་དཔལ་སྤྲུལ་འཇིགས་མེད་ཆོས་ཀྱི་དབང་པོ་སོགས་མཁས་གྲགས་ཆེ་བའི་སློབ་དཔོན་གཞན་དུ་མའི་དྲུང་ནས་ཐུན་མོང་དང་ཐུན་མོང་མ་ཡིན་པའི་རིག་གནས་མཐའ་དག་ལ་གསན་བསམ་དཔྱིས་ཕྱིན་པ་མཛད་དེ་མཁྱེན་རབ་ཡོངས་སུ་རྫོགས། སྨྲ་བའི་སེང་གེའི་སྐྱེས་བུ་ཆེན་པོར་གྱུར། གསོ་རིག་སྐོར་ལ་ཡང་རྒྱུད་བཞིའི་དཀའ་མཆན་གཅེས་པར་བཏུས་པ་༼འདོད་འབྱུང་ནོར་བུའི་མེ་ལོང་༽དང༌། མན་ངག་གཅེས་བཏུས་དང་ལག་ལེན་དམར་ཁྲིད་སྐོར་༼ཕན་བདེའི་བང་མཛོད།༽ ༼རྩ་ཆུའི་འགྲེལ་པ།༽ ༼སྨན་སྦྱོར་བདུད་རྩི་ཐིག་ལེ།༽ ༼ལུས་ལ་ཉེ་བར་མཁོ་བའི་སྐབས་བརྒྱད་པ་༽ནད་ཀྱི་མཁྱུད་དཔྱད་སྣ་ཚོགས་ཕྱོགས་གཅིག་ཏུ་བཀོད་པ་༼ཟུག་རྔུ་ཀུན་སེལ་༽དང་༼ཙིནྟ་མ་ཎི༽སོགས་ཚད་ལྡན་གྱི་བསྟན་བཅོས་མང་པོ་མཛད། སྨྲ་བའི་སེང་གེ་མཆོག་གི་སྣོད་ལྡན་གྱི་སློབ་མའི་གྲས་སུ་ཀཿཐོག་སི་ཏུ་ཆོས་ཀྱི་རྒྱ་མཚོ་དང༌། ཞེ་ཆེན་རྒྱལ་ཚབ། མཁན་ཆེན་ཀུན་དཔལ་སོགས་མཁས་བརྒྱུད་དུ་མ་བྱུང༌། དེ་བཞིན་མཁན་ཆེན་བཀྲ་ཤིས་འོད་ཟེར་གྱི་སློབ་མ་སྡེ་དགེ་བླ་སྨན་རིན་ཆེན་འོད་ཟེར་ཞུ་བ་དེས་རྩ་རྒྱུད་ཀྱི་འགྲེལ་པ་༼རབ་དྭངས་ཆུ་ཤེལ་མེ་ལོང་༽དང༌། བཤད་རྒྱུད་ཀྱི་འགྲེལ་པ་༼དོན་གསལ་རབ་ཏུ་སྣང་བའི་ཉིན་བྱེད་༽སྨན་སྦྱོར་གཅེས་བསྡུས་༼གཏེར་མཛོད་དམ་མན་ངག་བདུད་རྩི་རོལ་མཚོ་༽སོགས་ཚད་ལྡན་གྱི་བསྟན་བཅོས་དག་མཛད་པ་བཅས་མདོར་ན་རིམ་བྱོན་གྱི་མཁས་དབང་དེ་རྣམས་ཀྱི་ཐུགས་རྗེའི་འཕྲིན་ལས་ལ་བརྟེན་ནས་མདོ་ཁམས་ལྷོ་རྒྱུད་ཁུལ་དུ་གསོ་རིག་གི་བསྟན་པའི་རྒྱལ་མཚན་ཕྱོགས་དུས་ཀུན་ཏུ་གསོ་བར་མཛད་དོ། །
དེ་བཞིན་མདོ་སྨད་བྱང་ཤར་ཁུལ་དུ་ཡང་རྒྱལ་དབང་སྐལ་བཟང་རྒྱ་མཚོའི་ཡོངས་འཛིན་ཆུ་བཟང་བསྟན་པའི་རྒྱལ་མཚན་མཆོག་ཉིད་སྐུ་འབུམ་དགོན་གྱི་ཚོགས་ཆེན་མཁན་པོའི་ཁྲི་བཞུགས་སྐབས་ཏེ་བོད་རབ་བྱུང་བཅུ་གཉིས་པའི་ལྕགས་ཡོས་སྤྱི་ལོ་༡༧༡༡ལོར་སྐུ་འབུམ་བྱམས་པ་གླིང་དུ་སྨན་པ་གྲྭ་ཚང་གཞན་ཕན་ནོར་བུའི་གླིང་ཞེས་པ་གསར་འཛུགས་ཀྱིས་བོད་རིགས་ཙམ་མ་ཟད། སོག་རིགས་ཀྱིས་མཚོན་སྐལ་ལྡན་གྱི་སློབ་མ་མང་པོ་ཡང་བོད་ཀྱི་གསོ་རིག་སློབ་སྦྱོང་བྱེད་པའི་མཐུན་རྐྱེན་བསྩལ་བ་དང་འབྲེལ། ལྷ་སའི་༼རྒྱུད་བཞི་༽པར་མ་གཞིར་བཟུང་ནས་སྐུ་འབུམ་པར་གཞི་གསར་བསྐྲུན་མཛད་པ་དང༌། ཕྱོགས་མཚུངས་རྗེ་འཇམ་དབྱངས་བཞད་པའི་སྐུ་ཕྲེང་གཉིས་པ་ཀུན་མཁྱེན་འཇིགས་མེད་དབང་པོས་སྐུ་ཉིད་ཀྱི་གདན་ས་བླ་བྲང་བཀྲ་ཤིས་འཁྱིལ་དུ་རབ་བྱུང་བཅུ་གཉིས་པའི་ཤིང་འབྲུག་སྤྱི་ལོ་༡༧༢༤ལོར་སྨན་པ་གྲྭ་ཚང་གསོ་རིག་གཞན་ཕན་གླིང་ཞེས་པ་འཛུགས་གཉེར་མཛད་པ་དང༌། ད་དུང་སྐབས་དེར་ཡུལ་དེའི་རྒྱལ་པོ་སོག་པོ་ཆིང་ཝང་བསྟན་འཛིན་དབང་ཕྱུག་གི་འདུན་པ་ལྟར་ྋརྒྱལ་དབང་སྐལ་བཟང་རྒྱ་མཚོས་རྒྱལ་པོ་དེ་ཉིད་ཀྱི་བླ་སྨན་དུ་མངགས་པར་མཛད་པའི་ལྕགས་རི་བ་མཁས་པའི་དབང་པོ་གཙང་སྨན་ཡེ་ཤེས་བཟང་པོ་ཞུ་བ་དེ་སློབ་དཔོན་དུ་བསྐོ་བཞག་མཛད་པ་ན་སྐུ་ཉིད་ཀྱི་སྣོད་ལྡན་སློབ་མའི་གྲས་སུ་ཡང་བོད་རིགས་ཙམ་མ་ཟད། སོག་རིགས་སོགས་སློབ་བརྒྱུད་མང་པོ་བྱུང་བ་དེ་དག་ལ་གསོ་རིག་གི་གཞུང་འཆད་སྤེལ་དང༌། མན་ངག་ལག་ལེན་དམར་ཁྲིད་ཀྱིས་མཚོན་མཐོང་བ་བརྒྱུད་པའི་ཕྱག་ལེན་མཐའ་དག་བུམ་པ་གང་བྱོའི་ཚུལ་དུ་བསྩལ་ཞིང༌། ལྷག་པར་མཁས་དབང་དེས་ངལ་བའི་ཁུར་ལྕི་ཐེག་པར་བཟོད་དེ་སྐུ་ཉིད་ངོ་བསྐྱོད་ཀྱིས་སློབ་མ་འཁྲིད་ནས་ཨ་མཆོག་ཕྱོགས་རྒྱུད་ཀྱི་གཉན་རྗེ་གུང་སྔོན་དང༌། སྔོ་ལ་གཡུ་རྩེ། མཛོད་དགེའི་ཕྱོགས་ཀྱི་མར་ཁུའི་རྫ་རྒྱུད་དང༌། སྐུ་བླ་སྤུན་གསུམ། ཀླུ་ཆུ་སྟོད་ཀྱི་ཀླུའི་ཆབ་བྲག མཛོ་མོ་རུ་རྩེ་སོགས་རྨ་འགྲམ་དང་རྩེ་འགྲམ་གྱི་རྫ་རི་དང༌། བྲག་རི། སྤང་རི་བཅས་དུ་མར་འགྲིམས་ནས་སྨན་རྫས་རྟོག་ཞིབ་དང༌། སྨན་ངོ་སྤྲོད་པ་སོགས་ལ་བརྟེན་ནས་གསོ་རིག་གི་བསྟན་པའི་སྲི་ཞུ་དང་འགྲོ་དོན་རྒྱ་ཆེན་པོ་བསྐྱངས། ད་དུང་༼བྱང་ཁོག་ཡུལ་ཐིག་རྩ་འགྲེལ་༽དང༌། བདུད་རྩི་སྨན་ནག་ཆེན་མོའི་སྦྱོར་ལུགས། རྨ་རིགས་ཀུན་གྱི་ཡང་ཤུན་༼ནོར་བུའི་དོ་ཤལ་མཛེས་རྒྱན་༽བྱ་བ་སོགས་མཛད། སྐུ་ཉིད་ཀྱི་ཕུལ་བྱུང་གི་སློབ་མའི་གྲས་ནས་རྡོ་རྗེ་རབ་འབྱམས་དང༌། སོག་པོ་མེར་རྒན་ཨེམ་རྗེ་བློ་བཟང་དར་རྒྱས་ཞུ་བ་གཉིས་ཀྱིས་ཀྱང་ཕྱིས་སློབ་དཔོན་གྱི་ཐུགས་འགན་བཞེས་ཏེ་གསོ་རིག་གི་བསྟན་པའི་སྲོལ་རྒྱུན་མི་ཉམས་པར་དར་བར་མཛད་པ་དང༌། དེ་བཞིན་ཨ་མདོ་ཁུལ་གྱི་བྱ་ཁྱུང་དགོན་པ་དང༌། ར་རྒྱ་བཀྲ་ཤིས་འབྱུང་གནས། གསེར་ཁོག་དང་ཅོ་ནེ། ལྷ་མོ་བཅས་སུའང་སྔ་ཕྱིར་སྨན་གྲྭ་བཙུགས་ནས་གསོ་རིག་དར་ཁྱབ་བྱུང་ཞིང༌། མདོར་ན་མདོ་སྨད་བྱང་ཤར་ཁུལ་གྱི་ཆོས་སྡེ་ཆེན་པོ་སྐུ་འབུམ་བྱམས་པ་གླིང་དང༌། དཔལ་བཀྲ་ཤིས་འཁྱིལ་སོགས་སུ་སྨན་གྲྭ་བཙུགས་ནས་རིས་སུ་མ་ཆད་པའི་སྣོད་ལྡན་གྱི་སློབ་མ་མང་པོ་བསྐྱེད་བསྲིངས་མཛད་པ་དག་གིས་མདོ་སྨད་བྱང་ཤར་ཁུལ་ཡོངས་སུ་བོད་ཀྱི་གསོ་བ་རིག་པ་དར་ཁྱབ་ཆེན་པོ་བྱུང་།
ལྷག་པར་དུ་དུས་དེ་ཙམ་ནས་ལྕགས་རི་འགྲོ་ཕན་གླིང་ནས་འཚོ་བྱེད་མཁས་པ་བློ་བཟང་ཆོས་འཕེལ་དང༌། སྐལ་བཟང་ཡར་འཕེལ་གཉིས་ཕྱི་སོག་སྐྱབས་མགོན་ཁལ་ཁ་རྗེ་བཙུན་དམ་པའི་བླ་སྨན་དང་འཇམ་དབྱངས་མཁས་གྲུབ་ལྕང་སྐྱ་རིན་པོ་ཆེའི་བླ་སྨན་དུ་གཏོང་གནང་མཛད་པ་དང༌། བོད་རབ་བྱུང་བཅུ་གཉིས་པའི་ཤིང་གླང་སྤྱི་ལོ་༡༧༤༥ལོར་རྒྱ་ནག་གི་རྒྱལ་ས་པེ་ཅིང་གི་གཡུང་ཧཱ་ཀུང་ངམ་དགའ་ལྡན་བྱིན་ཆགས་གླིང་དུ་སྨན་གྲྭ་སྟེ་བོད་ལུགས་གསོ་རིག་སློབ་གྲྭ་བཙུགས་ནས་རིས་མེད་ཀྱི་སློབ་མ་བསྐྱེད་བསྲིངས་བྱུང་བའི་ཁར། སོག་ཡུལ་གྱི་ཧལ་ཧ་དང་ཞེ་ཧོར་སོགས་དགོན་སྡེ་ཆེ་གྲས་མང་པོའི་ནང་དུའང་བོད་ཀྱི་གསོ་རིག་སློབ་སྦྱོང་བྱེད་པའི་སྨན་པ་གྲྭ་ཚང་བཙུགས་པ་སོགས་ལ་བརྟེན་ནས་སོག་ཡུལ་གྱི་ནང་དུའང་བོད་ཀྱི་གསོ་བ་རིག་པ་དར་ཁྱབ་བྱུང་བ་དང་འབྲེལ་སྔ་ཕྱིར་ཁུལ་དེ་ཚོའི་རྒྱུད་དུ་ཚེ་རིག་འཛིན་པའི་སྐྱེས་བུ་དམ་པ་དུ་མ་བྱོན་པའི་ནང་ནས་མཁས་ཤིང་གྲགས་པ་ཆེ་བ་ནི། སུམ་པ་མཁན་ཆེན་ཡེ་ཤེས་དཔལ་འབྱོར། རོང་པ་མཚན་སྒྲོག་པདྨ་བཛྲའམ་འཇམ་དཔལ་བསྟན་པ་རབ་རྒྱས། སོག་པོ་ངག་དབང་ཝང༌། སྨིན་གྲོལ་ནོ་མི་ཧན་འཇམ་དཔལ་ཆོས་ཀྱི་བསྟན་འཛིན་འཕྲིན་ལས། ལྕང་ལུང་པཎྜི་ཏ་བློ་བཟང་ཆོས་འཕེལ། སོག་པོ་བ་ཆ་ཧར་དགེ་བཤེས་བློ་བཟང་ཚུལ་ཁྲིམས་དང་ལུང་རིགས་བསྟན་དར་སོགས་བྱུང་ཞིང༌། དེ་དག་གི་ནང་ནས་ཀྱང་བོད་རབ་བྱུང་བཅུ་གཉིས་པའི་ཤིང་སྤྲེལ་སྤྱི་ལོ་༡༧༠༤ -༡༧༨༨ལོར་སྐུ་འཁྲུངས་པའི་སུམ་པ་མཁན་ཆེན་ཡེ་ཤེས་དཔལ་འབྱོར་ཀྱིས་༼གསོ་དཔྱད་བདུད་རྩི་ཆུ་རྒྱུན་༽དང༌། སྨན་རྫས་ཀྱི་མངོན་བརྗོད་དང་ངོས་འཛིན་༼ཤེལ་དཀར་མེ་ལོང་༽སྨན་དཔྱད་ཤིན་ཏུ་བསྡུས་པ་༼བདུད་རྩི་དགའ་སྟོན།༽གསོ་བ་རིག་པའི་མན་ངག་ཤིན་ཏུ་ཉུང་བསྡུས་༼བདུད་རྩི་ཐིགས་པ་༽སོགས་མཛད་པ་དང༌། སྨིན་གྲོལ་ནོ་མི་ཧན་འཇམ་དཔལ་ཆོས་ཀྱི་བསྟན་འཛིན་འཕྲིན་ལས་ཀྱིས་༼གསོ་རིག་སྤྱི་བཤད་༽དང༌། སྨན་ངོས་འཛིན་ཉེར་མཁོ་༼ཨུཏྤལ་ཆུན་པོ།༽ རིམས་སྲུང་དགུ་སྦྱོར་སོགས་མཛད། སོག་པོ་ཆ་ཧར་དགེ་བཤེས་བློ་བཟང་ཚུལ་ཁྲིམས་ཞུ་བ་དེས་གསོ་དཔྱད་བདུད་རྩི་འཁྲུལ་མེད་ངོས་འཛིན་བཟོ་རིག་མེ་ལོང་དུ་ཤར་བ་༼མཛེས་མཚར་མིག་རྒྱན་༽ཞེས་པ་སྨན་རྫས་ཀྱི་དཔེ་རིས་དང་བཅས་པ་གསལ་བའི་བསྟན་བཅོས་དང་༼ལྕགས་ཁམས་ཐལ་བཟོའི་༽སྐོར་སོགས་མཛད་ལ། ལུང་རིགས་བསྟན་དར་ཀྱིས་རྒྱུད་བཞིའི་བརྡ་དོན་གོ་དཀའ་བ་འགའ་ཞིག་བཀྲོལ་བ་༼རྣམ་རྒྱལ་གསེར་མདོག་ཕྲེང་བ་༽༼རྒྱུད་བཞིའི་མཐའ་དཔྱོད་༽ཅེས་པའང་མཛད། གཞན་ཡང་སྟོད་ལ་དྭགས་དང༌། འབྲུག་ཡུལ། འབྲས་ལྗོངས། བལ་ཡུལ། རྒྱ་གར་སོགས་སུ་ཡང་སྔ་ཕྱིར་བོད་ཀྱི་གསོ་རིག་དར་ཁྱབ་ཕྱིན་ཡོད།
བོད་རབ་ཚེས་མེ་བྱི་སྤྱི་ལོ་༡༨༧༦ ལོར་སྐུ་འཁྲུངས་པའི་ྋརྒྱལ་དབང་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་མཆོག་གིས་བོད་ཀྱི་གསོ་རིག་དང་སྨན་གྱི་རིག་པ་འདི་བཞིན་སྐྱེ་འགྲོ་དྲག་ཞན་མཐོ་དམའ་སྤྱི་དང༌། ལྷག་པར་བྲོ་འཚལ་བ་ཉམ་ཐག་དག་ལ་སྨན་པ་ཁྱད་དུ་འཕགས་པར་གཟིགས་ཏེ་ཅི་ནས་ཀྱང་དར་རྒྱས་ཡོང་བར་དགོངས་ཏེ་སྔ་སོར་ལྕགས་རི་འགྲོ་ཕན་གླིང་གི་དོ་དམ་ལ་ཤུགས་སྣོན་ཡོང་ཆེད་སྤྱི་ལོ་༡༨༨༨ལོར་ལྕགས་རི་བ་འཚོ་བྱེད་མཁས་པ་བློ་བཟང་བཟང་པོ་དང༌། བསྟན་འཛིན་རྒྱ་མཚོ་ཞུ་བ་གཉིས་ལ་བླ་སྨན་གྱི་གདན་ཐོབ་སྩལ་ཐོག་ལྕགས་རི་རིག་བྱེད་འགྲོ་ཕན་གླིང་དུ་གསོ་རིག་འཆད་སྤེལ་གྱིས་མཚོན་པའི་ཉམས་པ་སོར་ཆུད་དང༌། མི་ཉམས་གོང་འཕེལ་གྱིས་གསོ་རིག་བསྟན་པ་དགུང་དུ་འདེགས་དགོས་པར་བཀས་བསྐུལ། ལྷག་པར་བླ་སྨན་པ་བསྟན་འཛིན་རྒྱ་མཚོར་འགན་དབང་དང་མཐུན་རྐྱེན་ཡོངས་སུ་བསྩལ་ཏེ་སྔར་ཞོལ་དཔར་ཁང་དུ་བཞུགས་པའི་དཔལ་ལྡན་༼རྒྱུད་བཞི་༽དང༌། འགྲེལ་པ་༼བཻ་སྔོན།༽ མན་ངག་༼ལྷན་ཐབས།༽༼ཤེལ་གོང་༽རྩ་འགྲེལ། སི་ཏུའི་༼འགྲེལ་ཆེན་༽སོགས་ཚད་ལྡན་བསྟན་བཅོས་དག་གི་པར་གཞི་ཆེས་བགྲེས་ཟད་དུ་གྱུར་པ་རྣམས་པར་གཞི་གསར་དུ་བརྐོས་ཐོག་ལྕགས་རི་གྲྭ་ཚང་རང་དུ་པར་ཁང་ཆེད་འཛུགས་ཀྱིས་དཔར་དུ་བསྐྲུན་པར་མཛད་པ་ན་ཕྱིས་ལྕགས་རིའི་པར་མ་ད་ལྟ་ལྷ་ལྡན་སྨན་རྩིས་ཁང་དུ་བཞུགས། ཞེས་ཀྱང་གྲགས། དེ་རྗེས་སྤྱི་ལོ་༡༨༩༧ལོར་ཟུར་ལུགས་ཀྱི་བཞེད་པ་འཛིན་པའི་འཚོ་བྱེད་མཁས་པ་ཆང་ཁྱིམ་པ་བྱམས་པ་ཐུབ་དབང་ལ་བླ་སྨན་མཁན་ཆུང་གི་གདན་ཐོབ་བསྩལ་བ་དང༌། བྱང་ལུགས་ཀྱི་བཞེད་པ་འཛིན་པའི་སྟོད་ཤེལ་དཀར་ཆོས་སྡེའི་བྱ་སྦུག་དམ་ཆོས་དཔལ་ལྡན་ལ་བླ་སྨན་ལས་ཚན་པའི་གདན་ཐོབ་གནང་སྟེ་ལྕགས་རི་རིག་བྱེད་འགྲོ་ཕན་གླིང་གི་གསོ་རིག་འཆད་སྤེལ་གྱི་འགན་དབང་རྣམས་བསྩལ། ཕྱོགས་སོ་སོའི་བཞེད་པའི་གདམས་ངག་ཕྱག་ལེན་ལ་བརྟེན་ནས་སློབ་མ་བསྐྱེད་བསྲིངས་ཀྱིས་འབུར་ཐོན་ཡོང་བར་བྱེད་དགོས་པའི་བཀས་ནན་ཆེས་གདམས་པར་མཛད་ཅིང༌། སློབ་དཔོན་གཉིས་ཀྱིས་ཀྱང་མགོན་པོ་གང་གི་བཀའི་གནང་བ་ཇི་ཕེབས་བཞིན་ཐུགས་ནུས་མཐའ་དག་ཕྱུང་སྟེ་བསྐྱེད་བསྲིངས་མཛད་པའི་སྣོད་ལྡན་འབུར་ཐོན་གྱི་སློབ་མ་ཐེངས་དང་པོའི་གྲས་སུ་ལྷུན་གྲུབ་གྲགས་པ་དང༌། ཐེངས་གཉིས་པའི་གྲས་སུ་ལྷོ་ཁ་བ་མཁྱེན་རབ་ནོར་བུ་དང༌། ཚུལ་ཁྲིམས་སྙན་གྲགས། སྐལ་བཟང་ལེགས་བཤད། ཐུབ་བསྟན་དར་རྒྱས་སོགས་མང་པོ་ཐོན་པ་དེ་དག་གིས་སློབ་དཔོན་གཉིས་ཐུན་མོང་མ་ཡིན་པའི་བཞེད་པའི་གདམས་ངག་ཕྱག་ལེན་དང་བཅས་པ་བརྒྱུད་འཛིན་དར་སྤེལ་གྱིས་དུས་ད་ལྟའི་བར་དུའང་འཕྲིན་ལས་ཆེ་བར་མངོན། དེའི་ནང་ནས་བྱམས་པ་ཐུབ་དབང་མཆོག་གིས་རང་རིགས་ཀྱི་རིགས་རྒྱུད་སྐྱེ་འཕེལ་དང༌། སྤྱི་འབངས་ཀྱི་དངོས་ཡོད་བདེ་སྡུག་དང་འབྲེལ་བ་ཡོད་པའི་གནད་དོན་ཏེ་སྔ་སོར་རང་ལྗོངས་སུ་མ་བུ་བདེ་གྲོལ་དང༌། བྱིས་པའི་བདེ་སྲུང་གསོ་ཚགས་སྐོར་གྱི་ཤེས་བྱའི་ལག་རྩལ་ལམ་བྱ་ཐབས་ཚུལ་བཞིན་མེད་པའི་རྐྱེན་གྱིས་རྒྱ་ཁྱབ་ཏུ་བྱིས་པ་འཆི་གོད་མང་བ་སོགས་ཀྱི་ཉེས་པ་མང་དག་མཆིས་པ་རྣམས་ཉེ་བར་ཞི་ནས་མི་རིགས་འདི་ཉིད་སྐྱེ་མཆེད་གཙང་ཞིང་ལང་ཚོ་བདེ་ལྡན་དང༌། ཤེས་རིག་བཀྲ་ཞིང་བློ་གྲོས་རྒྱས་པ་བཅས་ཡོང་ཕྱིར་རྗེ་དེ་ཉིད་ཀྱིས་ཐུགས་ནུས་ཆེན་པོས་བྱིས་པ་གསོ་ཚགས་བསྐྱེད་བསྲིངས་དང༌། ནད་བཅོས་སྔོན་འགོག་གི་སྨན་རིགས་བེད་སྤྱོད་བྱེད་སྟངས་སོགས་བྱིས་པའི་བདེ་སྲུང་གི་ཤེས་བྱའི་ནང་དོན་ཁག་དོན་ཚན་བཅུ་དགུ་ལ་བགོས་ནས་རྒྱས་བཤད་མཛད་པའི་དཔེ་དེབ་༼བྱིས་པ་ཉེར་སྤྱོད་འགྲོ་ཕན་སྙིང་ནོར་༽ཞེས་པ་ཡིག་འབྲུ་ཉིས་སྟོང་སུམ་བརྒྱ་ལྷག་ཙམ་ཡོད་པ་ཞིག་ལྗགས་རྩོམ་དཔར་བསྐྲུན་དང༌། དེ་བཞིན་བྱིས་ནད་འགོག་བཅོས་ཀྱི་སྨན་སྦྱོར་ཁག་བརྒྱད་གསར་བཟོ་བཅས་མཛད་རྗེས་སྨན་དང་དཔེ་དེབ་རྣམས་སྲིད་འཛིན་གྱི་ཐོག་ནས་རྒྱ་ཁྱབ་རྫོང་གཞིས་ཁག་ཏུ་འགྲེམས་སྤེལ་གྱིས་ཡུལ་ལུང་སོ་སོའི་སྦྲུམ་ལྡན་གྱི་སྐྱེ་བོ་དྲག་ཞན་དང་མཐོ་དམན་གྱི་དབྱེ་བ་མི་འབྱེད་པར་ཀུན་ལ་སྨན་དང་དཔེ་དེབ་བཅས་པ་འགྲེམས་སྤྲོད་དྲིལ་བསྒྲགས་དང༌། བེད་སྤྱོད་གསལ་བཤད་བྱེད་དགོས་པ་དང་སླད་ལམ་ལུགས་ཅན་དུའང་འགྱུར་བ་བྱེད་དགོས་པའི་གཏན་འབེབས་མཛད།
ལྷག་པར་དུ་གོང་གི་སྣོད་ལྡན་གྱི་སློབ་མ་དེ་དག་གི་ནང་ནས་བོད་རབ་བྱུང་བཅོ་ལྔ་པའི་ཆུ་ལུག་སྤྱི་ལོ་༡༨༨༣ ལོར་ལྷོ་ཁ་རྩེད་ཐང་བྱ་ས་ལྷ་ཁང་གི་ཉེ་འདབས་བྱ་ས་འོག་མོ་ཞེས་པར་ཡབ་ཀྲང་ལགས་དང་ཡུམ་དབྱངས་ཅན་གཉིས་ཀྱི་སྲས་སུ་འཁྲུངས་པའི་དད་བརྩོན་ཤེས་རབ་ཆེ་ཞིང༌། གསོ་རིག་གི་བསྟན་པའི་མིག་རྒྱན་དུ་གྱུར་པའི་སྐྱེས་མཆོག་དམ་པ་མཁྱེན་རབ་ནོར་བུ་སྐུ་ཆུང་ངུའི་དུས་ནས་རྩེད་ཐང་ལྔ་མཆོད་གྲྭ་ཚང་དུ་ཆོས་ཞུགས་སློབ་གཉེར་མཛད་པའི་སྐབས་དམ་པའི་རང་རྟགས་འགོག་མེད་དུ་མངོན་པ་ན་དགོན་པས་དྲག་རེ་འདེམས་སྒྲུག་གིས་ལྕགས་རི་རིག་བྱེད་འགྲོ་ཕན་གླིང་དུ་གསོ་རིག་སློབ་གཉེར་དུ་མངགས་པའི་རྗེས། རྗེ་འདིས་འགྲོ་ཕན་དོན་གཉེར་གྱི་ཐུགས་རྒྱུད་བཟང་པོས་ཀུན་ནས་བསླངས་ཏེ་འདུ་འཛི་གཡེང་བ་ལེ་ལོའི་ནོངས་པ་མཐའ་དག་གཏན་བྲལ་གྱིས་ངལ་བའི་ཁུར་མང་ཐེག་པར་བཟོད་ཅིང༌། དད་བརྩོན་ཆེན་པོས་ཐོག་མར་ལྕགས་རིར་བཞུགས་སྐབས་ཀྱི་དགེ་རྒན་སེ་ར་སྨན་སྦྱིན་པ་ངག་དབང་ཆོས་ལྡན་གྱི་སློབ་མ་གནང་བ་དང༌། དེ་རྗེས་སྔ་ཕྱིར་མཁས་པའི་དབང་པོ་བླ་སྨན་སྤྱི་མཁན་བྱམས་པ་ཐུབ་དབང་དང༌། གནས་ལྔའི་དབང་ཕྱུག་རྡོ་རྗེ་རྒྱལ་མཚན། མཁས་དབང་འཇམ་དཔལ་རོལ་པའི་བློ་གྲོས། འབྲས་ལྗོངས་བླ་མ་ཨོ་རྒྱན་བསྟན་འཛིན། ཙཱ་རི་ཅིག་ཅར་གདུང་འཛིན་རིན་པོ་ཆེ། དྷརྨ་སེང་གེའི་ཞལ་སློབ་བླ་མ་འཇིགས་མེད་འཕྲིན་ལས་སོགས་རིས་མེད་ཀྱི་སློབ་དཔོན་དུ་མའི་དྲུང་ནས་གསོ་རིག་དང་གནམ་རིག་སྐར་རྩིས་ཀྱིས་མཚོན་བཅུ་ཕྲག་རིག་པའི་གནས་མཐའ་དག་ལ་སྦྱངས་བརྩོན་དཔྱིས་ཕྱིན་པ་མཛད་དེ་མཁྱེན་དཔྱོད་ཀྱི་རྩལ་རྫོགས་པར་གྱུར་རོ། །
དེ་རྗེས་རབ་ཚེས་ལྕགས་ཁྱི་སྤྱི་ལོ་༡༩༡༢ལོར་དགུང་ལོ་ཉེར་དགུའི་ཐོག་དཔལ་ལྡན་འབྲས་སྤུངས་དགོན་གྱི་སྨན་སྦྱིན་པའི་ཐུགས་འགན་བཞེས་ཏེ་འཕྲིན་ལས་ཤིན་ཏུ་རྒྱས་ཤིང༌། སྨན་དཔེ་རྩོམ་སྒྲིག་གི་ཕྱག་ལས་དང༌། སྨན་གཞུང་ལ་ཞིབ་འཇུག་གནང་བའི་འགོ་ཚུགས། གསོ་བ་རིག་པ་ནས་བཤད་པའི་ལུས་ཐིག་༼ཟླ་བ་ནོར་བུའི་མེ་ལོང་༽ལ། བཻ་སྔོན་དང་བྲིས་ཆ་སོགས་སྒོ་དུ་མར་ཞིབ་རྟོག་ནན་ཏན་གནང་ནས་མཆན་འགྲེལ་ལེགས་པར་སྐྱོན་པ་དང༌། དེ་རྗེས་རབ་ཚེས་ཆུ་གླང་སྤྱི་ལོ་༡༩༡༣ལོར་མི་དབང་བཤད་སྒྲ་བློན་ཆེན་གྱི་སྨན་སྦྱིན་པའི་ཐུགས་འགན་བཞེས་ཏེ་རྒྱ་གར་སོགས་ཕྱི་རྒྱལ་དུ་བྱོན་པའི་ཚེ་ན་ཡང་ཕྱི་རྒྱལ་གྱི་ནད་པ་གསོས་དཀའ་བའི་རིགས་འགའ་ཞིག་ལ་སྨན་བཅོས་ཀྱིས་བདེ་བླག་ཏུ་གསོ་བར་མཛད་པ་དང༌། ཡུལ་དེ་ཚོའི་མཁས་དབང་དག་དང་གསོ་དཔྱད་སྐོར་ལ་དྲི་མོལ་མཛད་པས་གསོ་རིག་མཁས་པའི་མཚན་སྙན་ཐོབ། དེ་རྗེས་དམ་པ་དེ་སྨན་རྩིས་སོགས་རིག་གནས་གང་ལ་ཡང་མཁྱེན་རྒྱ་ཆེ་བས་ྋརྒྱལ་དབང་སྐུ་ཕྲེང་བཅུ་གསུམ་པ་ཆེན་པོས་མཁས་དབང་མཁྱེན་རབ་ནོར་བུ་མཆོག་སྐུ་བཅར་བླ་སྨན་གཞོན་པའི་གོ་གནས་བསྩལ་བའི་ཁར། ལྷག་པར་རབ་ཚེས་མེ་འབྲུག་སྤྱི་ལོ་༡༩༡༦ལོར་གསོ་རིག་སློབ་གསོ་དང༌། སྨན་བཅོས་ལག་རྩལ། སྨན་རྫས་སྦྱོར་བཟོ། གནམ་རིག་སྐར་རྩིས། རིག་གནས་སྐད་ཡིག་བཅས་ཕྱོགས་བསྡུས་བྱས་པའི་སློབ་གྲྭ་ཆེན་མོ་བོད་ལྗོངས་ལྷ་ས་སྨན་རྩིས་འགྲོ་ཕན་གླིང་ཞེས་པ་གསར་འཛུགས་ཐོག་གཞུང་སྲིད་ཀྱིས་ཐད་ཀའི་དོ་དམ་བྱེད་པའི་སྡེ་ཚན་གྱི་ཁོངས་སུ་མཛད། བླ་སྨན་པ་སྤྱི་མཁན་བྱམས་པ་ཐུབ་དབང་ལ་སྤྱི་ཁྱབ་དབུ་འཛིན་དང༌། སྨན་རྩིས་རིག་གནས་གང་ལ་མཁྱེན་རབ་རྒྱས་པའི་འབྲས་སྤུངས་སྨན་སྦྱིན་པ་མཁྱེན་རབ་ནོར་བུ་མཆོག་ལ་བླ་སྨན་སྐུ་གཞོན་དང་ཞབས་སྡོད་ལས་ཚན་ཆེ་བའི་གཟེངས་བསྟོད་དང་འབྲེལ་སློབ་གྲྭའི་དོ་དམ་དང་འཛིན་སྐྱོང་འཆད་སྤེལ་གྱི་དབུ་འཛིན་ལྕགས་རིའི་དབུ་འཛིན་གཅིག་ལྕོགས་དུ་བསྐོ་བཞག་གནང༌། ལྷག་པར་དུ་སླད་ཡུལ་ཁམས་ཀུན་ཏུ་ཁྱབ་ཅིང་རིས་མེད་ཀྱི་འབངས་སྐྱེ་འགྲོ་ཀུན་གྱི་བདེ་རྩར་སྨན་ཐུབ་པ་ཡོང་རྒྱུའི་རྩ་དོན་ལ་གཞིགས་ནས་སློབ་མ་བསྡུ་བའི་སྲོལ་ལུགས་ཐད་རིག་གནས་ཀྱི་རྨང་གཞི་དང༌། སྒྲིག་འཛུགས་ཀྱི་རང་བཞིན། འཚོ་བའི་ཁག་ཐེག་བཅས་ཡོད་པའི་ཕྱོགས་མཐའི་དགོན་པ་ཁག་དང༌། དམག་སྒར་ཁག་ནས་བསྡུ་རྒྱུ་དང༌། ཕན་བདེ་དང་དུ་བླངས་པའི་སྒེར་བཞག་གི་སློབ་མ་ཡང་ཡོད་ཆོག་ཅིང༌། འབྱུང་འགྱུར་སློབ་གྲྭ་ཐོན་རྗེས་དེ་ཡོང་དེར་བསྐྱོད་ཀྱི་སྲོལ་ལམ་བཅས་གཏན་འབེབས་མཛད་པ་དང་འབྲེལ་སློབ་གྲྭར་སྡོད་བཞིན་པའི་དགེ་སློབ་ཚོར་ཡང་གནས་མལ་གྱི་མཐུན་རྐྱེན་བསྩལ་བ་སོགས་མདོར་ན་མཁས་པའི་དབང་པོ་མཁྱེན་རབ་ནོར་བུ་མཆོག་གིས་འགྲོ་ཕན་ལ་ལྷག་བསམ་རྣམ་པར་དཀར་བའི་ཐུགས་རྒྱུད་བཟང་པོས་ཀུན་ནས་བསླངས་ཏེ་ཡངས་པའི་མཁྱེན་དཔྱོད་ཀྱི་རྩལ་ལ་བརྟེན་ནས་སྔ་སོར་མི་དབང་སྡེ་སྲིད་མཆོག་ནས་ལྕགས་རི་རིག་བྱེད་འགྲོ་ཕན་གླིང་དུ་སྲོལ་བཏོད་དར་སྤེལ་མཛད་པའི་སྲོལ་རྒྱུན་བཟང་པོ་རྣམས་བརྒྱུད་འཛིན་གྱིས་སྨན་རྩིས་འགྲོ་ཕན་གླིང་དུ་སྲོལ་བཏོད་དར་སྤེལ་མཛད་པའི་སྲོལ་རྒྱུན་བཟང་པོ་རྣམས་བརྒྱུད་འཛིན་གྱིས་སྨན་རྩིས་འགྲོ་ཕན་གླིང་དུ་ཚན་ཁག་སྒྲིག་གཞི་དང༌། གཞུང་ཚད་སློབ་ཡུན། གཞུང་ལུགས་འཆད་སྤེལ། ལག་ལེན་དམར་ཁྲིད། རྒྱུགས་འབུལ་དང་སློབ་ཐོན་ལམ་ལུགས། སྨན་རྫས་འཐུ་སྒྲུབ་དང་སྦྱོར་བཟོས་མཚོན་པའི་སྒྲིག་སྲོལ་ལམ་ལུགས་ཁག་ཆ་ཚང་ཞིག་གང་ལ་དེ་འཚམས་དང༌། གསར་བཏོད་ཀྱི་རང་བཞིན་ལྡན་པ་བཅས་ཀྱི་སྒོ་ནས་གཏན་འབེབས་མཛད།
དེ་བཞིན་སྨན་རྩིས་འགྲོ་ཕན་གླིང་རང་དུ་སྒོ་བསྟེན་སྨན་བཅོས་ཀྱི་ལམ་སྲོལ་བཙུགས་ཏེ་དུས་ཚོད་དང༌། མི་གྲངས། ས་ཁུལ་སོགས་ཀྱི་ཚད་བཀག་གང་ཡང་མེད་ཁར་སྨན་རིན་སྤྲོད་རྒྱུ་ཡོད་མེད་ལ་མ་ལྟོས་པར་རིས་མེད་ཀྱི་ནད་པ་མཐའ་དག་ལ་སྣེ་ལེན་སྨན་བཅོས་ཀྱིས་ནད་གཞི་དང་བསྟུན་ནས་སྨན་སྤྲོད་པ་དང༌། ནོར་ཕོངས་ཉམ་ཐག་དག་གིས་སྨན་རིན་ཕུལ་ཡང་ཕྱིར་སློག་གནང་བ་སོགས་གཞན་ཕན་དོན་གཉེར་དང༌། དེ་བཞིན་ས་གནས་ཁག་ཏུ་ནད་ཡམས་བྱུང་སྐབས་སྐོར་བསྐྱོད་སྨན་བཅོས་མི་སྣ་གཏོང་བ་དང༌། ལྷག་པར་ཕྱོགས་མཐའ་ནས་འོངས་པའི་ཟས་ནོར་དབུལ་ཞིང་ཆགས་རྟེན་མེད་པའི་དབང་པོ་སྐྱོན་ཅན་ནམ་ནད་མནར་ཉམ་ཐག་རིགས་ལ་ཆེད་མངགས་བལྟ་སྐྱོང་དང་སྨན་བཅོས་ཀྱི་གོ་སྐབས་ཐོབ་ཆེད་སྨན་རྩིས་འགྲོ་ཕན་གླིང་གི་ཉེ་འགྲམ་དུ་“སྤྲང་ཚང་” ཞེས་རྭ་སྒོར་དང་བཅས་པའི་ཁང་མིག་ཉི་ཤུ་ལྷག་ཙམ་གསར་རྒྱག་གིས་གནས་སྡོད་བྱེད་པའི་མཐུན་རྐྱེན་གནང་བ་དང་འབྲེལ་ཉམ་ཐག་དམིགས་བསལ་ཅན་འགའ་ཞིག་སྨན་ཁང་རང་དུ་ཉར་ཏེ་འཚོ་གོས་ཀྱི་མཐུན་རྐྱེན་གནང་བ་དང་འབྲེལ་སྨན་པ་དང་དུས་ཚོད་གཏན་འཁེལ་གྱིས་རིན་མེད་སྨན་སྦྱིན་གྱིས་སྨན་བཅོས་བྱེད་པ་དང༌། ད་དུང་ཆེས་ཉམ་ཐག་པའི་རིགས་ལ་ལག་ཁྱེར་གནང་སྟེ་ཟླ་རེའི་དུས་ཚིགས་ངེས་ཅན་དུས་སུ་སྐུ་ཉིད་ཀྱི་ཕོགས་ཐོབ་ནས་འགྲོ་གྲོན་བཏང་སྟེ་རྩམ་པ་དང་ལག་དངུལ་སོགས་ཟང་ཟིང་གི་གནང་སྦྱིན་ཐོབ་ཆོག་པའི་སྲོལ་ལུགས་འཛུགས་གནང་མཛད། ལྷག་པར་ལོ་རེའི་བོད་ཟླ་དང་པོ་དང་བཞི་པའི་ཡར་ངོའི་དུས་ཚིགས་རིང་ཉམ་ཐག་ངན་སློང་ཚང་མ་ལྷ་སའི་གླིང་སྐོར་ལྷོ་བྱང་རྒྱུད་དུ་རུབ་བསྡུས་སློང་མོ་བྱེད་པའི་སྐབས་དང་བསྟུན་ཏེ་སྨན་པ་ཆེད་གཏོང་གིས་རིན་མེད་སྨན་སྦྱིན་གྱིས་སྐོར་བསྐྱོད་སྨན་བཅོས་བྱེད་པའི་སྲོལ་ལམ་འཛུགས་པར་མཛད་པ་བཅས་ལ་བརྟེན་ནས་རིས་སུ་མ་ཆད་པའི་བྲོ་འཚལ་བ་ཉམ་ཐག་དག་ལ་གདུང་སེལ་སྲོག་སྦྱིན་བྱེད་པའི་ལེགས་ལམ་བཏོད་པར་མཛད། གཞན་ཡང་སྔ་སོར་ལྕགས་རི་འགྲོ་ཕན་གླིང་དུ་ཚོན་ཁྲ་ཅན་གྱི་དཔེ་རིས་སྨན་ཐང་ངོ་གྲངས་བདུན་ཅུ་དོན་དགུ་ཡོད་པ་རྣམས་བར་སྐབས་གཡར་བརྗེད་བོར་བརླག་གིས་ངོ་གྲངས་སོ་གཅིག་ལས་མེད་གཤིས་ྋརྒྱལ་དབང་མཆོག་གི་བཀའ་དགོངས་ལྟར་རྗེ་ཉིད་ཀྱིས་ཐུགས་འགན་བཞེས་ཏེ་བསྐྱར་བྲིས་ཁ་གསབ་མཛད་སྟབས་དུས་ད་ལྟའི་བར་དུའང་ཆ་ཚང་བཞུགས། དེ་བཞིན་སྐུ་ཉིད་ནས་གསོ་རིག་སྐོར་ལ་རྩ་རྒྱུད་སྡོང་འགྲེམས་༼གསོ་རིག་རྒྱ་མཚོའི་སྙིང་པོ་༽དང༌། བཤད་རྒྱུད་ཀྱི་སྡོང་འགྲེམས་༼ཟླ་ཤེལ་ནོར་བུའི་མེ་ལོང༌༽གསོ་ཚུལ་གསོ་ཐབས་ཀྱི་སྡོང་འགྲེམས་༼ནོར་བུ་བཻ་ཌཱུརྱའི་ཕྲེང་བ་༽ ཕྱི་རྒྱུད་སྡོམ་ཚིག་༼གཞུང་དོན་སྒོ་བརྒྱ་འབྱེད་པའི་ལྡེ་མིག་༽ནད་མིང་ཚིགས་བཅད་༼རིན་ཆེན་ཕྲེང་བ་༽ ལག་ལེན་ཉེར་མཁོའི་སྨན་གྱི་སྦྱོར་དཔེ་༼བདུད་རྩིའི་བུམ་བཟང༌ ༽ བྱིས་པ་བཙའ་ཐབས་༼ཀུན་ཕན་ཟླ་བའི་མེ་ལོང༌༽ བྱིས་པའི་ནད་རིགས་མ་ལུས་བཅོས་པའི་༼ཉམས་ཡིག་༽ སྨན་སྦྱོར་གྱི་ནུས་པ་ཕྱོགས་བསྡུས་༼ཕན་བདེའི་ལེགས་བཤད་༽ ཁྲོག་སྨན་འཁྲུངས་དཔེ་༼ཡིད་བཞིན་འདོད་འཇོའི་བུམ་བཟང༌༽ བདུད་རྩི་སྔོ་ཡི་འཁྲུངས་དཔེ་རྒྱས་པ་༼འཚོ་བྱེད་གཞོན་ནུའི་སྙིང་ནོར་༽ སྔོ་སྨན་འཁྲུངས་དཔེ་བསྡུས་པ་༼ངོ་མཚར་གསེར་གྱི་སྙེ་མ་༽དང༌། རྩིས་དཀར་ནག་སྐོར་སོགས་ཚད་ལྡན་གྱི་བསྟན་བཅོས་ཇི་སྙེད་ཅིག་མཛད་ཁར་ད་དུང་གསོ་དཔྱད་ལས་དང་པོར་ཉེ་བར་མཁོ་བ་༼ནད་སྨན་སྤྲོད་པའི་ཉམས་ཡིག་༽ དང༌། གཏར་རྩའི་སྡོམ་ཚིག་༼གཞོན་ནུའི་ངག་རྒྱན་༽ སྔོ་སྦྱོར་༼བདུད་རྩི་ཐིགས་པ་༽༼ལྔ་པ་འཕྲོད་༽སོགས་ཉེར་མཁོའི་ལག་ལེན་སྐོར་སོགས་ཐུན་མོང་དང་ཐུན་མོང་མ་ཡིན་པའི་ཚད་ལྡན་བསྟན་བཅོས་མང་པོ་པར་གཞི་བརྐོས་ཏེ་དཔར་བསྐྲུན་མཛད་པ་སོགས་ལ་བརྟེན་ནས་ལྟེམས་པ་མེད་པའི་ཆོས་སྦྱིན་གྱི་སྒོ་འཕར་ཡངས་པོར་དབྱེ་གནང་མཛད་པ་དང༌། ལྷག་པར་སློབ་དཔོན་འདི་ཉིད་ཀྱིས་སྔ་ཕྱིར་གསོ་སྐྱོང་བསྐྱེད་བསྲིངས་མཛད་དེ་གོ་འཕེར་རང་རྐྱ་ཐུབ་པའི་སྐལ་ལྡན་གྱི་སློབ་མ་དང༌། ཡང་སློབ་བཅས་པ་སྟོང་ཕྲག་ལྷག་ཙམ་བྱུང་བ་རྣམས་བོད་ཀྱི་ཡུལ་གྲུ་སྤྱི་དང་། བྱེ་བྲག་ཏུ་སྟོད་ལ་དྭགས་དང༌། འབྲས་ལྗོངས། འབྲུག་ཡུལ་སོགས་སུའང་ཁྱབ་ནས་སྨན་རྩིས་ཀྱི་བསྟན་པ་དར་རྒྱས་བྱུང་སྟེ་རིས་མེད་ཀྱི་འབངས་སྐྱེ་འགྲོའི་འཚོ་གནས་དང་བཅས་པར་ལེགས་སྐྱེས་ཧ་ཅང་ཆེན་པོ་ཕུལ་ཡོད་པ་སོགས་མདོར་ན་རྗེ་འདི་ཉིད་ཀྱིས་ཇི་སྲིད་ནམ་འཚོའི་བར་རང་དོར་གཞན་གཅེས་དང་། འགྲོ་ཕན་དོན་གཉེར་གྱིས་རིམ་བྱོན་མཁས་དབང་དུ་མའི་མན་ངག་ཟབ་དོན་གྱི་ལེགས་བཤད་མཐའ་དག་ལ་གཟིགས་པའི་སྤྱན་དཀྱུས་ཡངས་ཤིང་ཉམས་ལེན་ཕྱག་བཞེས་ལ་དབང་འབྱོར་ཏེ་ཐུགས་བརྩེ་བ་ཆེན་པོས་སྐལ་ལྡན་གྱི་སློབ་མ་རྗེས་སུ་བཟུང་ནས་འཆད་རྩོད་རྩོམ་པའི་འཕྲིན་ལས་ཀྱི་འཇུག་པ་ཆེས་ཟབ་ཅིང་རྒྱ་ཆེ་བ་བཅས་ལ་བརྟེན་ནས་བོད་གངས་ཅན་པའི་སྨན་རྩིས་རིག་གནས་ཀྱི་བསྟན་པ་སྤྱི་དང། །བོད་འབངས་སྐྱེ་འགྲོའི་བདེ་དོན་ལ་སྲི་ཞུ་དཔྱིས་ཕྱིན་ཅིང་སྲིད་ན་མངོན་པར་འཕགས་ཤིང་དཔག་པར་དཀའ་བའི་མཛད་རྗེས་རླབས་ཆེན་འཇོག་གནང་མཛད་སྟབས་རྗེ་དེ་ཉིད་ཀྱི་མཚན་སྙན་དང། རྗེ་དེས་འཛིན་སྐྱོང་འཕེལ་རྒྱས་མཛད་པའི་སྨན་རྩིས་འགྲོ་ཕན་གླིང་གི་མཚན་སྙན་གྱི་གྲགས་པའི་བ་དན་ཕྱོགས་བཅུར་གཡོ་ཞིང་མཁའ་ཁྱབ་སྐྱེ་འགྲོ་ཡོངས་ཀྱི་སྒོ་གསུམ་དད་པའི་སྒོ་ནས་མཆོད་པའི་ཡུལ་དུ་གྱུར་པ་མ་ཟད། དུས་ད་ལྟའི་སྐབས་སུའང་རྗེ་འདི་ཉིད་ཀྱི་ཐུགས་རྗེའི་འཕྲིན་ལས་ཁྱབ་པར་གྱུར་ཏེ་རྒྱ་ནག་གིས་བོད་ལ་དབང་བསྒྱུར་མ་བྱས་པར་དུ་གསོ་རིག་གི་བསྟན་པ་དང་བསྟན་འཛིན་གྱི་སྐྱེ་བོ་བགྲང་གིས་མི་ལང་པ་ཞིག་བྱུང་ཡོད་དོ ། །
དེའི་རྗེའི་བོད་གཞིས་བྱེས་གཉིས་སུ་གྱེས་པའི་དུས་འགྱུར་ཡ་ང་ཞིང་ལོ་རྒྱུས་ལ་མ་གྲགས་པའི་གནས་སྟངས་ཚབས་ཆེན་ཞིག་བྱུང་ནའང་། སྤྱིར་བོད་ཀྱི་རིག་གནས་དང་ཡང་སྒོས་སྨན་རྩིས་བསྟན་པའི་བྱ་བཞག་ལ་བོད་གཞིས་བྱེས་གཉིས་སུ་དམ་པའི་རྣམ་ཐར་ལྷུར་ལེན་ཅིང་འཛིན་སྐྱོང་སྤེལ་གསུམ་ལ་བྱས་རྗེས་རླབས་པོ་ཆེ་འཇོག་གནང་མཛད་མཁན་མཁས་པའི་དབང་པོ་ཁྲོ་རུ་ཚེ་རྣམ་དང་། མཁས་དབང་བྱམས་པ་འཕྲིན་ལས། བླ་སྨན་བསྟན་འཛིན་ཆོས་གྲགས། བླ་སྨན་དབང་རྒྱལ་ལ་སོགས་པའི་བོད་ཀྱི་གསོ་རིག་མཁས་དབང་རྣམས་ཀྱིས་༸གོང་ས་རྒྱལ་བ་རིན་པོ་ཆེ་དང་པཎ་ཆེན་རིན་པོ་ཆེ་སྤྱི་བོར་བཀུར་བའི་ཐུགས་རྗེ་བཀའ་དྲིན་གྱིས་ཡུལ་དུས་གནས་བབ་ལ་བསྟུན་ནས་གསོ་རིག་བསྟན་པ་ལ་མཛད་རྗེས་བླ་ན་མ་མཆིས་པ་བཞག་གནང་མཛད་པ་ནི། དཔེར་ན། གཞིས་སུ་ལྷ་ལྡན་སྨན་རྩིས་ཁང་གིས་གཙོས་པའི་བོད་ཁམས་ཀྱི་སྨན་རྩིས་ཁང་རིམ་པའི་འཛུགས་བསྐྲུན་དང་བྱེད་སྒོ་རྣམ་བཞག་ཀུན་འཐུས་ཚང་གནང་བ་དང་། ཁྱད་པར་དུ་གསོ་རིག་གཞུང་ལུགས་ཐད་ལ་ཕྱག་རྩོམ་རིན་ཐང་བྲལ་བ་སྔར་ན་མ་མཆིས་པ་མང་པོ་མཛད་པ་དང་། དེ་བཞིན་དུ་བྱེས་སུ་གྱར་བའི་མཁས་དབང་དག་གིས་ཀྱང་གསོ་རིག་བསྟན་པའི་བྱ་བཞག་ཆེད་བཙན་བྱོལ་སྨན་རྩིས་ཁང་ཞེས་པ་འདི་གསར་བཙུགས་ཀྱིས་སྔར་མེད་ཀྱི་གནས་ལ་གཞི་རྒྱ་ཆེ་བའི་བསྟི་གནས་འདི་ལྟ་བུ་ཞིག་འཛུགས་སྐྲུན་ཐུབ་པ་བྱུང་བ་ནི་ལོ་རྒྱུས་ཀྱི་རིན་ཐང་ཆུང་ངུ་ཞིག་གཏན་ནས་མིན། ད་དུང་འདི་ནའང་གཞུང་ལུགས་ལ་ཐོས་བསམ་བྱེད་སའི་མཐོ་སློབ་ཡོད་པ་མ་ཟད། སྨན་སྦྱོར་ཁང་དང་། ནད་བཅོས་ཁང་ལ་སོགས་པ་ཡུལ་དུས་ཀྱི་དགོས་མཁོ་དང་འཚམས་པའི་ལས་ཁུངས་མ་ལག་མང་པོ་ཡོད་ཅིང་། ཁྱད་པར་དུ་སྨན་སྦྱོར་གྱི་ལག་རྩལ་དང་སྤུས་ཚད་ཧ་ཅང་མཐོ་ལ་ལོ་བསྟུད་མར་སྨན་གསར་བཟོ་བྱེད་བཞིན་པའི་ཁར་བོད་ཀྱི་གསོ་རིག་གི་ཐུན་མོང་མ་ཡིན་པའི་ཁྱད་ཆོས་དངུལ་ཆུ་བཙོ་བཀྲུ་ཆེ་མོ་ཡང་བསྟར་ཆགས་སུ་ལག་ལེན་སྟར་བཞིན་པ་བཅས་བོད་ཀྱི་སྨན་རྩིས་བྱ་བཞག་ལ་སྔར་ལས་ལྷག་པའི་འཕུར་མཆོང་བྱུང་ཡོད་པ་ནི་ལོ་རྒྱུས་ཀྱི་རྡོ་རིང་ལ་འགོད་འོས་པ་ཞིག་ཡིན།། །།
མཐའ་མའི་འདོན་ཐེངས་།: 18.03.2011 ཉིན། 8:02 PM<< སྔ་མ།


c: text/html

text: འབྲུག་ཁམས་སྤྲུལ་སྐུ་ཕྲེང་གཉིས་པ་ངག་དབང་ཀུན་དགའ་བསྟན་འཛིན་གྱི་སྐུ་ཕྲེང་རྗེས་མ་ཡིན། རབ་བྱུང་བཅུ་གཉིས་པའི་ལྕགས་ཁྱི(༡༧༣༠)ལོར་རྫ་སྟོད་དཔོན་ཚང་གི་ཁྱིམ་དུ་འཁྲུངས། དགུང་ལོ་བཞིར་ཕེབས་སྐབས་མདོ་ཁམས་ལྷ་ཐོག་རྒྱལ་པོའི་མངའ་ཁོངས་ཁ་སྟག་དཀར་མོའི་རི་ཁུག་ཁམས་པ་དགོན་ཕུན་ཚོགས་ཆོས་འཁོར་གླིང་གི་སྤྲུལ་སྐུར་ངོས་འཛིན་ཞུས། སི་ཏུ་རིན་པོ་ཆེ་ཆོས་ཀྱི་འབྱུང་གནས་དང་། འབྲུག་བདེ་ཆེན་ཆོས་འཁོར་གྱི་ཡོངས་འཛིན་འཇམ་དཔལ་དཔའ་བོ་སོགས་མཁས་གྲུབ་ཀྱི་བླ་མ་མང་པོ་བསྟེན་ནས་མདོ་སྔགས་རིག་གནས་དང་བཅས་པར་ཐོས་བསམ་ངོམས་པར་མེད་པ་གནང་སྟེ་གཞུང་འགྲེལ་ཁག་མང་ལྗགས་རྩོམ་མཛད། རབ་བྱུང་བཅུ་གསུམ་པའི་ཤིང་ཁྱི(༡༧༥༤)ལོར《རྒྱན་གྱི་བསྟན་བཅོས་དབྱངས་ཅན་ངག་གི་རོལ་མཚོ》ལྗགས་རྩོམ་གནང་ཞིང་། རབ་བྱུང་བཅུ་གསུམ་པའི་ལྕགས་སྟག(༡༧༧༠)ལོར་ཡོངས་སུ་གྲུབ་པར་མཛད་དེ་དབུས་གཙང་ཁམས་གསུམ་དུ《ཁམས་འགྲེལ་ཆེན་མོ》ཞེས་མཁས་དབང་ཕལ་ཆེ་བའི་བསྔགས་བརྗོད་ཐོབ། ལོ་བཅུ་དྲུག་པ་ཤིང་གླང(༡༧༤༥)ལོར་ཁ་སྟག་དཀར་མོའི་རི་ཁུག་ནས་ཁམས་པ་སྒར་དུ་ཕུན་ཚོགས་གླིང་དགོན་པ་གནས་སྤོས་མཛད་དེ་དགོན་གནས་རྟེན་གསུམ་དང་བཅས་པ་གསར་བཞེངས།གྱིང་ཕུ་དཔལ་གྱི་ཡང་དབེན་དུ་མཚན་ཉིད་དགོན་རྣམ་རྒྱལ་ཆོས་འཁོར་གླིང་། སྒ་ཉག་དཀར་མོ་རིའི་ཡང་དགོན་དུ་སྒྲུབ་སྡེ་གསང་ཆེན་མཐོང་གྲོལ་གླིང་བཅས་དགོན་སྡེ་ཆེན་པོ་གསུམ་ཕྱག་བཏབ། བསྟན་འགྲོའི་དོན་རྒྱ་ཆེར་མཛད།མཐར་དགུང་ལོ་ལྔ་བཅུར་ཕེབས་པ་རབ་བྱུང་བཅུ་གསུམ་པའི་ས་ཕག(༡༧༧༡)ལོར་ཕུན་ཚོགས་ཆོས་འཁོར་གླིང་དུ་སྐུ་གཤེགས།

robotstxt: allowed

filter: keep